🌟🌟Fathisthari Vaahaka🌟🌟: ފޯންކޯލް - 64 ވަނަ ބައި\n"ނަވީން ކައިރީ ބުނިންތަ ދަރިފުޅާ...." އިނާ ހިނގައިގަތުމުން ފަހަތުން ހިނގައިގަންނަމުން ޝީލާ އެހިއެވެ.\n"ނޫން....." އެނބުރި މަންމަގެ މޫނަށް ބަލާލާފައި އިނާ ޖަވާބު ދިނެވެ.\nއެއްޗެއް ނުބުނި ނަމަވެސް އިނާގެ މޫނުމަތީގެ ކުލަވަރުން ޝީލާއަށް ހުރިހާ ކަމެއްވެސް ހަނދާން ވެއްޖެއެވެ. އެ ދެމައިން ވަނީ ރޭގައި ވަކި ގޮތަކަށް ވާހަކަ ދައްކައި އެއްބަސްވުމަކަށް އައިސްފައިކަން ޝީލާ ހަނދާން ވެއްޖެއެވެ.\n"އެންމެ ރަނގަޅު. ދަރިފުޅު ބުނި ގޮތަކަށް ހުރިހާ ކަމެއް ހަމަޖައްސާނަން...." ލޯތްބާއެކު އިނާގެ ބުރަކަށީގެ ފިރުމަމުން އިނާއާއެކު ޝީލާވެސް ގޮސް ފެންޑާއަށް ނުކުތެވެ.\nއިނާ ފުރައިގެން އެދަނީ އިނާގެ މަންމަ ކައިރީ ހުރިހާ ވާހަކައެއް ބުނެފައެވެ.\nއޭނަ ބަނޑުބޮޑު ވާހަކަ ފިޔަވައެވެ.\nއެވާހަކަ އޭނަ އެ ދަނީ އެކަށް ސިއްރުކޮށްފައެވެ.\nއޭނަ އަކީ ފިނޑިއެކޭ ، ތިމާ އިންތިހާއަށް ލޯބިވާ އަދި ތިމާދެކެވެސް އިންތިހާއަށް ލޯބިވާ ފިރިމީހާއާއި ކުރިމަތިލާން ނުކެރުމަކީ އޭނަގެ ހުރި ނުކުޅެދުންތެރިކަމޭ ނުވަތަ ފިނޑިކަމޭ ބުނާނެ މީހުންވެސް ވެދާނެއެވެ. އެހެން ނަމަވެސް އޭނަ ބޭނުންވަނީ ކޮންމެ ހާލެއްގައިވެސް ކޮންމެ ފަދަ ކަމެއް ކޮށްގެންވެސް އެ ކައިވެނި ނުރޫޅި ސަލާމަތްވުން ކަމަށްވާތީ، މައްސަލައިގެ ތެރޭގައި އުޅެގެން ބޯހާސްވެގެން ގޮސް ގޯސް ނިންމުމެއް ނިންމުމަށްވުރެ ދުވަސްކޮޅަކަށް އެ ފިކުރުތަކާއި ދުރަށް ދިއުމުގެ އިމްތިހާނާއި ކުރިމަތިލުންވެސް އޭނައަށް މާ ރަނގަޅުވީއެވެ. މިކަމުގައި އޭނަގެ ނިޔަތަކީ އެއީކަން ނޭނގި ތިބެ ވާހަކަ ދައްކާ ބަޔަކު ދައްކާނެ ގޮތަކަށް ދެއްކުމަކުން އޭނަގެ މައްސަލައެއް ނެތެވެ.\nކަމެއް ގޯސްވުމުން އޮންނަ އެންމެ މޮޅު ގޮތަކީ ވާހަކަ ދައްކައިގެން އެކަމަށް ހައްލުހޯދުންކަން އޭނައަށް ނޭގެނީބާއޭ ނުވަތަ އޭނައަކީ މަތީ ތަޢުލީމު ލިބިގެން ހުރި ހަމަ އެހާ ނާތަހުޒީބީ މީހެއްބާއޭ ހީކުރާނެ މީހުންވެސް ވެދާނެއެވެ.\nއެކަމަކު ވާހަކަ ދައްކަން ފެށޭނީ ދައްކާނެ ވާހަކަ އަކާއި ވާހަކަ ގެންދާނެ މިސްރާބެއްވެސް ޚުދު އޭނައަށް ނިންމިގެން ތާއެވެ.\nލީނާ އެ ދެއްކި ވާހަކައަކުން އޭނައަށް ލިބޭ ހިތްދަތިކަމާއި ރުޅިއާއި ވޭން އިހްސާސް ކޮށްފައި، ހަމަ ސިކުނޑިއަކުން އެކަމާއި ދޭތެރޭ ވިސްނައި، ގޮތެއް ނިންމާކަށް އޭނައަށް ވަގުތެއް ނުވެއެވެ. އެއަށްވުރެ ބޮޑަށް، އެހަނދާންވާ ކޮންމެ ވަގުތަކު ވާ ތަދު މާ ބޮޑެވެ. ތުއްތު ތުއްތު ފުރާނައެއް އޭނަގެ ބަނޑުގައި އޮވެގެން ހެދި ބޮޑުވަމުން އަންނަ ކަމުގެ އިހްސާސް ވާ ކޮންމެ ފަހަރަކު ނަވީން އާއި ލީނާ ދެކެ އާދެވޭ ރުޅި މާ ގަދައެވެ.\nއޭނަގެ މަންމަ އާއި ބައްޕައާއި ނަވީންގެ މަންމަ އާއި ބައްޕަ އާއި ދެމެދުގައި ދެކެވުނު ވާހަކަތައް އޭނަގެ މަންމަ ވަނީ އޭނައަށް ކިޔާދީފައެވެ. ނަވީންގެ މަންމަ އަނގައިން ދެއްކި ކަމަށް އޭނަގެ މަންމަ އޭނަ ކައިރީ ބުނި އެއްވެސް ވާހަކައެއްގައި ކުށެއް ނޯންނާނެކަމުގެ ޔަގީންކަން އޭނައަށް އެބައޮތެވެ. އެ ވާހަކަތައް އަޑުއެހުމަށްފަހު އޭނަގެ ހިތުގައި ނަވީނާއި ދޭތެރޭ އިތުރަށް ވަނީ ނަފްރަތު އުފެދިފައެވެ.\nއޭނަ ކައިރީ ލީނާ ދެއްކި ވާހަކަ އަކީ ދޮގެއްކަމަށް ކޮންމެވެސް މީހަކު ބުނާނެ ކަމަށް އޭނަ އުއްމީދުކޮށްގެން ހުރި ނަމަވެސް، އެކަން އެއީ ހަގީގަތެއްކަން އިތުރަށް ޔަގީންވީ ނަވީންގެ މަންމަ ދިން އެ ޔަގީންކަމުގެ ސަބަބުންނެވެ.\nއޭނައަށް ޒިޔާދުގެ ފަރާތުން ލިބުނު ހިތްދަތިކަމާއި ކެހިވެރިކަމަށްފަހު ނަވީންގެ ފަރާތުން އެފަދަ ކަމަކާއި އޭނަ ކުރިމަތިލާން ޖެހިދާނެއެކޭ އޭނަ ދުވަހަކުވެސް ހީނުކުރެއެވެ. އަދި އަމުދުން މިހާ އަވަހަށް މިކަހަލަ ދުވަހެއް ދެކެން ޖެހިދާނެ ކަމަކަށްވެސް އޭނަ ހީނުކުރެއެވެ.\nއެކަމަކުވެސް ލީނާގެ އަވައިގަ ނުޖެހޭ އެކަކުވެސް ދުނިޔެމަތީގައި ހުރި ކަމަކަށް ނުވިއެވެ. ޒިޔާދުވެސް އޭނައަށް ލަނޑު ދިނީ އެ ލީނާއެއްގެ ކަންތަކާއެވެ. ނަވީންވެސް އެހެންނެވެ. އޭނަ އެ މަންޒަރު ދެކޭކަށް ބޭނުމެއް ނޫނެވެ.\nލީނާ އިނީ ނަވީންގެ ދަރިއަކަށް ބަލިވެ ކަމަށްވާނަމަ، އެކަމާއި ނަވީން ކުރިމަތިލާގޮތް އޭނަ ވަރަށް ރަނގަޅަށް ބަލަން ބޭނުން ވެއެވެ. އޭނަގެ އެއްވެސް ނުފޫޒަކާ އޭނަގެ އެއްވެސް ބަސްކިއުމަކާ ނުލާ ނަވީން އެކަމާއި ކުރިމަތިލާ ގޮތް ދެކެން އޭނަ ބޭނުން ވަނީ ދުރުގައި ހުންނާށެވެ.\nކޮންމެ މީހަކު ކޮންމެ އެއްޗެކޭ ބުންޏަސް ހެވެވެ. އޭނަ ބޭނުންވަނީ ދުވަސްކޮޅަކަށް ދުރަށް، ވަރަށް ދުރަށް، ނަވީންގެ މިސްޑް ކޯލްތައްވެސް ނުލިބޭހާ ދުރަށް ދިއުމަށެވެ.\nމީހަކު ކިޔާފާނެ އެއްޗަކަށް އޭނަގެ މައްސަލައެއް ނެތެވެ. އޭނަގެ ދޮންތަ އަށާއި އޭނަގެ އެންމެ ގާތް ރަހްމަތްތެރި ދިލްމާއަށް އޭނަގެ މި ވިސްނުމާއި ރާވާފައިވާ ގޮތް ރަނގަޅަށް އެނގެއެވެ. އެ ދެމީހުން އޭނައަށް އެކަމުގައި ހިތްވަރު ދޭނެއެވެ. ކަމެއް ޖެހިއްޖެނަމަ އެހީތެރިވެސް ވާނެއެވެ.\nއެއްހަފްތާގެ އެ ކޯސް ނިންމާފައި އޭނަ އަންނަތާ މާ ގިނަ ދުވަހެއް ނުވެ ނަވީންވެސް މާލެ އަންނާނެތާއެވެ. އޭނަ ގަސްތުކޮށްފައި އޮތީ މާލެއިން ނަވީން އާއި ބައްދަލުވެ އެ ވާހަކަ ދެއްކުމަށެވެ.\nއެދުވަހަކުން އޭނަ ކަންތައް ކުރާނީ އަދި ނިންމާނީ ކޮން ގޮތަކަށް ކަން މިއަދު އަދި އޭނައަށް ބުނަން ނޭނގުނު ނަމަވެސް، އެދުވަހަކުން އޭނައަށް އެކަމަށް ހައްލު ހޯދޭނެ ކަމަށް އޭނަ އުއްމީދު ކުރެއެވެ. ނަވީން އާއި ދައްކާނެ ވާހަކައެއް މިއަދު ނެތް ނަމަވެސް އެ ދުވަހަކުން އޭނައަށް ދައްކަންވީ ވާހަކަ އެނގޭނެ ކަމަށް އޭނަ އުއްމީދު ކުރެއެވެ.\nވަގުތާއި ޙާލަތުގެ ދުރުކަމުން، ފިނި ސިކުނޑިއަކުން ކަންތައްތައް ނިންމުމުގެ ލަޔާގަތު އޭނައަށް ލިބޭނެ ކަމަށް އޭނަ އުއްމީދު ކުރެއެވެ.\nއިނާ ފުރައިގެން ހިނގައްޖެއެވެ.\nމިއަދު މިއީ އޭގެ ހަތަރު ދުވަސް ފަހެވެ. މާދަން ނޫން އަނެއް ދުވަހަކީ އިނާ އަންނަން އޮތް ދުވަހެވެ.\nމިކަމުގެ ކުޑަވިޔަސް ޚަބަރެއް ނެތިފައި ޑޮމެސްޓިކް ޓާމިނަލްގައި އެހެރީ ދެންމެ ހަނިމާދޫއިން އައި ނަވީންއެވެ. މިހާރުވެސް ނަވީން އެ ޑައިލް ކުރަނީ އިނާއަށެވެ. އިނާ ފޯން ނުނަގާތީ ނަވީން ހުންނަނީ އެކަމާއި ބެހޭ ގޮތުން ވާހަކަ ދައްކަން ބޭނުން ވެފައެވެ. އެހެން ނަމަވެސް، އާދެވޭނެ ހަމަ އެއްވެސް ގޮތެއް ނެތީމަ އަޅާނުލާ ހުރީއެވެ.\nގާތްގަނޑަކަށް3ހަފްތާ މިދިޔައީ އޭނައާއި ވާހަކަ ދައްކަން ފޯންގައި ހުންނަން އިނާ ދެކޮޅު ހަދާލަ ހަދާލާ ހުއްޓައެވެ. މިދިޔަ ދުވަސްތަކުގައި އިނާ ބަލާފައި ވަނީ ފޯން ނެގިއްޔާ ބޭއްވޭތޯއެވެ. އެހެން ނޫނީ ވީ ވަރަކުން ނުނަގާ ވޭތޯއެވެ. މެސެޖެއް ކުރިޔަސް، މަޖްބޫރު ވެގެން ނޫނީ ޖަވާބެއްވެސް ދީފައި ނެތެވެ.\nދެމަފިރިންގެ ދޭތެރޭގައި މައްސަލައެއް އުޅޭކަން އިނާގެ މައިންބަފައިންނަށް އަންގަން ބޭނުން ނުވާތީ އިނާއަށް ވީ ކީއްތޯވެސް އިނާގެ މަންމަ އާއި ބައްޕަ ކައިރިން އެހުމަށްވެސް އޭނަ ހުރީ ނުކުޅެދިފައެވެ. ނަމަވެސް ދެތިން ފަހަރަކު ހަމްދު އަށް ގުޅާފައި އިނާ އުޅެނީ ބަލިވެތޯ އޭނާ ބެލިއެވެ. ބަލިވެ ނޫޅޭނަމަ އަދި ގޭތެރޭގައި އާދަޔާ ޚިލާފު ކަމެއް ނުހިނގާ ނަމަ އިނާއަށް އެ ބަދަލު އަންނަން ވީ ސަބަބެއް އޭނައަށް ނޭނގެއެވެ. ފޯނެއްގެ އެއްކޮޅުގައި ހުރެގެން ވީ ކީއްތޯ އޮޅުންފިލުވުން އޭނަ ހުއްޓާލީ އެހެން އަހާ އަހާ އޭނަ ވަރުބަލިވެގެންނެވެ.\nއިނާ އަކީ އާދަޔާ ޚިލާފު ހިމޭންކަމެއް ގެންގުޅޭ އަންހެންކުއްޖެއްކަން އޭނައަށް ކުރިން އެނގިފައި އޮތް ނަމަވެސް، ގޮތުގައި ހިފަހައްޓައިގެން، ކިތަންމެ އިރެއްވިޔަސް އަނގައިން ނުބުނެ އިނދެދާނެކަންވެސް މިހާރު އޭނައަށް އޮތީ އެނގިފައެވެ.\nއާދެވިގެން ، އިނާ ފެންނަ ހިސާބުގައި އިނދެގެން ނޫނީ މި މައްސަލަ ހައްލު ނުކުރެވޭނެކަން އެނގޭތީ، އޭނަ ބެލީ އެކޮޅުގައި ހުރެގެން ސުވާލުތައް ކުރުމުގެ ބަދަލުގައި ވީ އެންމެ އަވަހަކަށް އާދެވޭތޯއެވެ.\nރައްޓެއްސެއް ކައިރީން، ނުވަތަ އިނާގެ އާއިލާ މީހެއްކައިރިންވިޔަސް، އިނާގެ މައުލޫމާތު ސާފުކުރަން މަސައްކަތް ކުރަން ފަށައިފިނަމަ، އެ ދެމެދުގައި ރަނގަޅު ގުޅުމެއް ނެތްކަން ޔަގީން ކުރާނެތީ އެއްވެސް މީހެއް ކައިރިން އެއްވެސް އެއްޗެއް އެހެން ނެތް އެތަކެއް ދުވަހަށްފަހު، އާދެވެން އޮތް އެންމެ އަވަހަކަށް ނަވީން އެހެރީ އައިހެވެ.\nދެންމެ ހަނިމާދޫއިން އައެއްކަމަކު، މިރޭ 8 ގެ ފްލައިޓުން އައްޑުއަށް ދިއުމަށް ނަވީން އައީ ޓިކެޓްވެސް ނަގައިގެންނެވެ. އެހެންކަމުން މާލެއަށް ދިއުމުގެ ޚިޔާލުވެސް ނެތިފައި، ޗެކިންގ އަށް ވަނުމާއި ދޭތެރޭގައި ލިބުނު ދެގަޑިއިރުގެ ތެރޭގައި ނަވީން ގުޅަމުން ދިޔައީ އިނާގެ ފޯނަށެވެ. އެ ފޯން އޮތީ ނިއްވާފައިކަން އެނގޭއިރުވެސް، އިރުއިރުކޮޅާ ގުޅާލެވެނީއެވެ.\nމަންމައަށްވެސް އިހަށް ނުގުޅާ އިނާއަށް ގުޅަމުން އެދަނީ، ރަށަށް ގޮއްސަ މަންމައަށް ގުޅާލަން ގަސްތުގަ އޮތީމައެވެ. މަންމަމެން ތިބީ ހެޔޮ ހާލުގައި ކަމަށްވާތީ، މިވަގުތު މަންމަމެން ކައިރިއަށް ދިއުމަށްވުރެވެސް ނަވީނަށް މުހިއްމު ވެފައި ވަނީ އޭނަގެ އަންހެނުންގެ ހާލަކީ ކޮބައިތޯ ބަލަން އަންހެނުން ކައިރިއަށް ދިއުމެވެ.\n"އަނހަނ...ނަވީން.....އަދިވެސް މާލެ ދާކަށް ނޫޅެމު ދޯ........" ކުއްލިއަކަށް ނަވީންގެ ކޮނޑުގައި އަތް ޖަހާލާފައި މީހަކު މިހެން ބުނެލި އަޑަށް ނަވީނަށް ސިހުން ލިބިގެން ދިޔައެވެ. ބަލާލިއިރު އެއީ ނަވީންގެ ގާތް ރައްޓެހި ހަމީދު އެވެ. އިމާރާތްތަކުގެ ސްޓްރަކްޗަރ ކުރެހުމާއި އެފަދަ އެހެނިހެން ޚިދުމަތްތައް ދިނުމަށް ދާދި ފަހުން ހަމީދު ކުންފުންޏެއް ހުޅުވި އަޑު އިވިފައިވާތީ، ދެމީހުންނަވެސް ލިބުނު ވަގުތުކޮޅުގައި ދައްކާނެ އެތައް ވާހަކައެއް ހުރެއްޖެއެވެ.\nނަތީޖާއެއްގެ ގޮތުން ނިއްވާލާފައި އޮތް ފޯނަކަށް އިރުއިރުކޮޅާ ގުޅުމުގެ ބަދަލުގައި، ރަށަށް ދެވެންދެން ކެތްތެރިކަމާއެކު އިނުމަށް ނަވީނަށް މަޖްބޫރު ވިއެވެ. ގޭގެ ސިޓިންރޫމްގައި ހުރި ފޯނަށް ގުޅުމަށް ދެފަހަރަކު ވިސްނި ނަމަވެސް އަދި ހަމަ އިހަށް މަޑުކޮށްލާނީއޭ ހިތާ އެކަމުންވެސް އަމިއްލައަށް މަނާވެގަނެގެން އިނީ ވިޔަފާރިއާއި ގުޅޭ ޝައުގުވެރި ވާހަކަތަކެއްގެ ސަބަބުންނެވެ. ކޮންމެ ގޮތެއްވިޔަސް، މިރޭ ގެއަށް ދެވުމުން އިނާ އާއި ބައްދަލުވާނެ ކަމުގެ ޔަގީންކަން ނަވީނަށް އޮތީތީއެވެ.\nނަވީން އައިސް އިނާމެން ގޭ ދޮރުން ވަންއިރު ރޭގަނޑުން އެގާރަ ޖަހާފައި ހުއްޓެއްކަމަކު، ސިޓީންރޫމް ތެރެއާއި ކާކޮޓަރިވެސް އެއްކޮށް ދިއްލާ އަޅާފައި އޮތް ތަން ފެނެއެވެ. މާ ބޮޑުރެއަކީ ކަމަށްވެސް ވެދާނެއޭ ހިތަށް އަރައި ނަވީން އައިސް ވަންއިރު އެއްވެސް މީހަކު ސިޓިންގ ރޫމްގައި ނެތެވެ. އެހެންނަމަވެސް ބަދިގެއާއި ވީފަރާތުން ހަމްދު އަންނަ ތަން ނަވީނަށް ފެނުނެވެ. ހީވާ ގޮތުން ހަމްދު އެ އަންނަނީ، ގެއަށް މީހަކު އައި އަޑު އިވިގެންނެވެ.\n"މަންމާ................" ނަވީން ފެނުމާއެކު، އަމިއްލަ ބޮލުގެ ފުއްކިބައިގައި އަތް ހާކާލާފައި ހަމްދުއަށް ގޮވާލެވުނީ ޝީލާއަށެވެ.\nހިނދުކޮޅެއް ނުވެ ޝީލާވެސް ނުކުމެގެން އައެވެ.\n"އަނހަނ....ނަވީން....ހާދަ ކުއްލިއަކަށް........" ގެނައި ދެދަބަސް ދޮރުކައިރީ ބަހައްޓާފައި އައިސް ސިޓިންރޫމްގެ ސޯފާގައި އިށީންނަން ތައްޔާރުވެގެން ހުރި ނަވީން ފެނުމާއެކު ޝީލާގެ މެޔަށް ގޮތެއް ވެގެން ދިޔައެވެ.\nއިނާ ބުނި ވަރަށްވުރެވެސް އަވަހަށް ނަވީން އެ އިނީ އައިއްސައެވެ. މިއީ ވެދާނެއޭވެސް އޭނަ ހީކުރި ގޮތެއް ނޫނެވެ.\n"އާނ.......އާދެވޭ ގޮތް ވީމަ އައީ.....އިނާ ޑިއުޓީގަ ދޯ......" ގޮނޑީގައި އިށީނދެފައި ނިތްކުރީގައި އަތްހާކާލަމުން ނަވީން އަހާލިއެވެ. ޔަގީން ކަމާއެކުގައެވެ.\n"ނޫނޭ.........ދަރިފުޅާ ހަމްދު.........." ބުނާނެ އެއްޗެއް ނޭނގި ޝީލާއަށް ބުނެވުނީ ނޫނެކޭ އެކަންޏެވެ. ހަމްދުއަށް ގޮވާލެވުނީ މަންމަ ކޮޓަރީގައި އޮތް ސިޓީ ހިފައިގެން އައިސްބަލާށޭ ބުނަން ވެގެންނެވެ. އެކަމަކު އެ ޖުމްލަ އެއްކޮށް ޝީލާގެ އަނގައިން ނުކުތުމުގެ ކުރިން ނަވީން ވާހަކަ ދައްކަން ފެށުމުން ޝީލާ ބުނަން އުޅުނު އެއްޗެއް ނުބުނެވުނެވެ.\n"ނޫނޭ.......ނުގޮވިޔަސް އެންމެ ރަނގަޅު......އަޅުގަނޑު ދާނީ........" ނަވީނަށް ހީކުރެވުނީ ހަމްދުއަށް ގޮވާފައި ޝީލާ އުޅުނީ އިނާއަށް ގޮވާ ގެނުވަން ކަމަށެވެ. އެހެން ހީކޮށް އިތުރު ވަގުތުކޮޅަކުވެސް މަޑުނުކޮށް، ގެނައި ދަބަސްތަކުން އެއް ދަބަސް ކޮނޑުގައި އަޅުވައިގެން އަނެއް ދަބަސް އަތުން ހިފައިގެން ސިޑިން އަރައިގެން ނަވީން ދިޔައީއެވެ.\nއެކައްޗެއްވެސް ނުބުނެވިފައި ހަމަ ބަލަހައްޓައިގެން ޝީލާއަށް ހުރެވުނީއެވެ.\n"މަންމާ............؟" އޭނަގެ ދޮންތަ ފުރައިގެން ދިޔައިރު ގޭތެރޭގައި ދެކެވުނު ވާހަކަތައް އެނގޭތީއާއި، މިހާރު މިވީ ގޮތުން މައްސަލަ އިތުރަށް ގޯސްވެއްޖެކަން ހަމްދުއަށް ރަނގަޅަށް އެނގޭތީ ދެން ހަދާނީ ކިހިނެއްތޯ އަހާ މާނައިގައި ހަމްދުއަށްވެސް ގޮވާލެވުނީ އޭނަގެ މަންމައަށެވެ.\n"ދަރިފުޅު ދޭބަލަ މަންމަގެ އަލަމާރީގެ ފުރަތަމަ ބައިގައި އޮންނާނެ ސިޓީއުރައެއް. އެ ސިޓީއުރަ ގެނެސްދޭން..." ކަންބޮޑުވެގެން ގޮސް ގޮނޑީގައި އިށީންނަން ތިރިކޮށްލަމުން، ކުރިން ނުބުނެވުނު ޖުމްލަ ޝީލާ ފުރިހަމަކޮށްލިއެވެ.\nބޯކަހާލާފައި ހަމްދު ދިޔައީއެވެ. ޝީލާއަށް އިނދެވުނީއެވެ.\nވަރަށް އުއްމީދާއެކު ނަވީން ގޮސް ކޮޓަރީ ދޮރު ހުޅުވާލިއިރު އެނދު ހުރީ ތަންމަތި އަޅައި ރީތިކޮށްފައެވެ. މިއިން އިރަކުވެސް އެ އެނދުގައި މީހަކު އިށީނދެލިހެންވެސް ހީނުވެއެވެ. ކޮޓަރީގައި މީހަކު ނޫޅޭތޯ ޔަގީންކޮށްލަން ފާހާނާ ކޮޓަރިއަށްވެސް ވަދެ ހުރިހާ ތަނެއް ބެލިއެވެ. އެނބުރިލާ ކޮންމެ ދިމާލަކުންވެސް އިނާ ފެނިދާނެ ކަމުގެ އުއްމީދުގައެވެ. ދެކޭ ހިތުން ކެތްތެރިކަން ކުޑަވެފައެވެ. ފެނުނުހާ އަވަހަކަށް އުރާލަން ބޭނުން ވެފައެވެ.\nކޮޓަރީގެ އެއްވެސް ދިމާލަކުން ނުފެނުމުން ނަވީންގެ މޫނުމަތިން ފެނުނީ ފުން ހިނިތުންވުމެކެވެ. އިނާ ވާނީ ކޮންތާކުކަން ނަވީނަށް އެނގުމުން ހީލާފަދަ ހީލުމެކެވެ.\nވާނީވެސް އެހެންތާއެވެ. ނަވީން ހީކުރީ އިނާ އިންނާނީ ޓެރަސްގައި ކަމަށެވެ. އުނދޯލީގައި ކަމަށެވެ. ނުވަތަ އެތަނުން ބެލްކަނި ކައިރިއަށް ޖެހި، ރޭގަނޑުގެ ރީތި އުޑުގެ ތަރިތައް ގުނަން ކަމަށެވެ.\nހިތުގައި ކޮންމެވެސް ކަމެއްގެ އަލިފާން ރޯވަމުން އަންނާތީ އެ ދިލައަށް ފިނިކަން ހޯދަނީ ކަންނޭނގެއެވެ. އޭނައަށް އިނާ ފެނުނުހާ އަވަހަކަށް އެ ހުރިހާ ކަމެއް ހަމަޖެހިދާނެއެވެ. އޭނަގެ ލޯބިންނާއި އޭނަގެ ދޮންދިނުންތަކާއި ފިރުމުންތަކުން އިނާގެ އެ ހުރިހާ ހިތްހަމަނުޖެހުމެއް އެއްފަހަރުން އޭނަ ފިލުވާލާނެއެވެ.\nއިނާއަށް އެ އުޅެނީ އޭނަގެ ފިރިމީހާ އަކީ ކިހާ ރޮމޭންޓިކް މީހެއްކަން އަދި ނޭނގިގެންނެވެ.\nނިކަން ހުރެބަލާށެވެ. ނޭވާލާން އުނދަގޫވާވަރަށް އޭނަ މިރޭ އިނާ އާއި ލޯބި ކުރާނެއެވެ. ސަލާމަތަށް އެދި އާދޭސްކުރަން ދެނެވެ. އުފާވެރިކަމުގެ ކަރުނައިން އެތަކެއްފަހަރު ރޮވެން ދެނެވެ.\nއިނާގެ ކަންތައް ހުންނަ ގޮތުން މިދިޔަ ހުރިހާ ދުވަހާއި، އަދި ހަމަ މިރޭ މީގެ ގަޑިއިރުތަކެއް ކުރިން ހުޅުލޭ އެއަރޕޯޓްގައި އޭނަ އިންއިރު ލިބިފައި ހުރި ނުތަނަވަސްކަންވެސް ގެއާއި ހަމައަށް އާދެވުމުން ނަވީން ހަނދާންވެސް ނެތް ކަހަލައެވެ. އިނާ އުޅޭ ގެއާއި އިނާގެ ކޮޓަރިއާއި ހަމައަށް އާދެވުމުން މިހާރު ހިތް އެދެނީ އިނާއަށް ލޯބި ދޭހިތެވެ. މިހާރު ވަނީ އިނާ އާއި ސަމާސާ ކުރާ ހިތެވެ. ކުރީގެ އެއްވެސް ނުރުހުމެއް ހަނދާން ނެތެވެ.\nއެއީ ހަގީގީ ލޯތްބެވެ. ނުރުހުނު ހިތުގައި އެ ލޯބި ފާޅުވާކަށް ލަހެއްފަހެއް ނުވީ އެހެންވީމައެވެ. ސިއްރުވެރި ހިނިތުންވުމަކަށް މީހާ ވަގުފު ވާން ހަމަ އެކަނި ލޯބިވެރިޔާގެ ހަނދާންވެސް ފުދިދެއެވެ.\nނަވީންވެސް ޓެރަސް އަށް ގޮސް އެރީ އެފަދަ ހިނިތުންވުމެއްގަ ހުރެގެންނެވެ.\nއެހެންނަމަވެސް ޓެރަސްގެ އެއްވެސް ދިމާލެއްގައި އިނާ ނެތެވެ. ތަނަކީ ބަންދު ތަނެއް ނޫނެވެ. ފާޅުގައި ހާމައަށް ފެންނަން އޮތް ތަނަކުން އިނާ ނުފެނުނިއްޔާ ދެން އޭނަ އިނާ ހޯދާނީވެސް ކިހިނެއް ހެއްޔެވެ.\nމިވީ ކިހިނެއް ހެއްޔެވެ.\nނަވީންގެ ކަރު އެލުނެވެ.\nއިރުކޮޅަކު ހުރެލާފައި އަމިއްލަ ނިތްކުރީގައި ޖަހާލެވުނެވެ.\nއިނާއާއި ހެދި މިވަރުވުން ދެން ފުކެއް ބޮޑުވަރެވެ.\nއޭނަ ކައިރީ އިނާ ވީ ކޮޓަރީގައޭ ނުވަތަ ޓެރަސްގައޭ ބުނީ ކާކުހެއްޔެވެ؟ އިނާ އިނީ ބަދިގޭގައި ކަންނޭނގެއެވެ. ހަމްދު ކައިރީ ޝީލާ ބުނަން އެ އުޅުނީ އެހެންވެގެންތާއެވެ. އެކަމަކު އޭނަގެ އަމިއްލަ ކެތްތެރި ކަމެއް ނެތް ވަރުން، އިނާ ހޯދަން އަމިއްލައަށް އެ އާދެވުނީއެވެ.\nއަވަސް ފިޔަވަޅުތަކެއްގައި ނަވީން ގޮސް ސިޓިންރޫމަށް ފޭބިއެވެ. ޝީލާ އާއި ހަމްދުވެސް ދެ ސޯފާގައި ތިއްބެވެ. އަދިވެސް އެތާކު އިނާއެއް ނެތެވެ. އޭނަ އައިސް ހުރިކަން އަދިވެސް އިނާއަށް ހަމަ ނޭނގެނީ ހެއްޔެވެ. އޭނަ ހަމަ ހައިރާން ވެއްޖެއެވެ.\nބަދިގޭއާއި ވީ ފަރާތަށް ދާން ހިތްއެދުނު ނަމަވެސް، އެ ދިމާލަށް ބަލާލާފައި ނަވީންއަށް ޖެހުނީ ޝީލާމެން ތިބި ގޮނޑިއާއި ދިމާލަށް އަންނާށެވެ. އޭނައަށް ކަންތައް ކުރެވުނު ގޮތުން ޝީލާމެން މިހާރު ހޭނެއޭ ހިތަށް އަރާފައެވެ. އިނާ ހޯދަން އެފަރާތަށް ދާންވެސް ނުކެރުނީ އެހެންވެގެންނެވެ.\n"ހަމްދު.....ދޮންތައަށް ގޮވާލަބަލަ......" ރަކި ހިނިތުންވުމަކާއެކުވިޔަސް، އިނާ ނުދެކި ގިނަ އިރު އިންނާކަށް ނަވީނަކަށް ކެތެއް ނުވިއެވެ. އިށީންނަމުން އިނާއަށް ގޮވާލަދިނުމަށް ހަމްދުކައިރިން އެދެވުނީ އެހެންވެގެންނެވެ.\nނަވީންގެ މި އެދުމާއެކު ހަމްދުއަށް ބަލާލެވުނީ ޝީލާގެ މޫނަށެވެ. ނަމަވެސް ޝީލާ ހަމްދު އާއި ދިމާލަކަށް ނުބަލައެވެ. ޝީލާ ބަލަހައްޓައިގެން އިނީ އަތުގައި އޮތް ސިޓީ އުރައަށެވެ. ދެން ނަވީންގެ އަޑު އިވުމުން ބަލާލެވުނީ ނަވީންގެ މޫނަށެވެ.\n"އަން........އެންމެ ފުރަތަމަ ކަމަކަށް ނަވީން މީތި ބަލާލާ...." ނަވީން އަތަށް އެ ސިޓީއުރަ ދިއްކޮށްލާފައި ޝީލާ ތެދުވެއްޖެއެވެ.\n"ދަރިފުޅާ......." ހިނގައިގަންނަމުން ހަމްދުއަށްވެސް ޝީލާ ގޮވާލިއެވެ.\nމިވީ ކިހިނެއް ހެއްޔެވެ؟ ޝީލާގެ މޫނުމަތިން އެ ފެނުނު ފަދަ ބީރައްޓެހިކަމަކާއި ދުރުކަމެއް މީގެ ކުރިން ދުވަހަކުވެސް އޭނަ ދެކެފައެއް ނުވެއެވެ. ދަމުން އެ ދިޔައީ ހަމްދުވެސް ގޮވައިގެންނެވެ. މިތާ އޭނަ ކައިރީ ހަމްދު ބައިންދަންވެސް ބޭނުން ނުވެގެން ގެންދާފަދަޔަކުން އެ ދިޔައީ ގޮވައިގެންނެވެ.\nއޭނައަށް ނޭނގި މި އާއިލާތެރޭގައި ހިނގީ ކޮންފަދަ ބޮޑު ކަމެއް ހެއްޔެވެ؟ މިހާ ބޮޑަށް އެންމެން ބަދަލުވީ ކީއްވެހެއްޔެވެ؟\nއޭނަ އަތަށް އޭނަގެ މައިދައިތަ ދީފައި އެ ދިޔައީ ކޯޗެއްކަން ވިސްނާލަންވެސް ނަވީނަކަށް ނޭނގެއެވެ. އެހެންކަމުން އޭނަ ވިސްނަމުން ދިޔައީ ހަމަ އެކަނި ޝީލާމެންނާއި ދޭތެރޭގައެވެ. އޭނަގެ ހަނދާނުން އިރުކޮޅަކަށް އިނާ ފޮހެވިގެން ދިޔައެވެ.\nސިޓީއުރަ ކަނޑާލުމާއެކު ނަވީންއަށް ބަލާލެވުނީ އޭގައިވާ ލިއުމަށެވެ. އެއީ އިނާގެ އަތުލިޔުމެވެ. އޭނަގެ އިނާގެ ރީތި އަތުން ލިޔެފައިވާ ރީތި ލިޔުމެވެ. ސިހިފައި ދެން ބަލާލެވުނީ އެ ސިޓީ އެޑްރެސްކޮށްފައި އޮތީ ކާކަށްތޯއެވެ. އޭނައަށް އިނާ ސިޓީއެއް ލިޔުނީ ކީއްވެހެއްޔެވެ؟ އޭނަ އެހެރީ އައިހެވެ. އިނާ ބުނަން ބޭނުން ކޮންމެ އެއްޗެއްވެސް އޭނަ ކައިރީ އިނާއަށް އަނގައިން ބުނެވޭނެއެވެ. މި ސިޓީ ކިޔާކަށް އޭނަ ބޭނުމެއް ނޫނެވެ.\nޝީލާ ދީފައި ދިޔަ ސިޓީ ކަނޑާފައި އެއީ އިނާގެ އަތު ލިޔުންކަން އެނގުމުން، ސިޓީ ނަގާ ގޮނޑިމައްޗަށް އެއްލާލާފައި ނަވީން ދިޔައީ ބަދިގެ ފަރާތަށެވެ. ކާކޮޓަރީގައި އިނާގެ މަންމަ ފަހާ ތަނުގައި، އިނާ އިންނާނެކަމާއި ، ދައްކަން ބޭނުން ވާހަކައެއް ދެއްކުމަށް ޓެރަސް އަށް އައުމަށް އެދެން ކަނޑައަޅައިގެންނެވެ.\nއެހެންނަމަވެސް އެތަނުންވެސް ނަވީނަކަށް ކާމިޔާބެއް ނުވިއެވެ. މިރެއަކީ އިނާގެ މަންމަ ފަހާރެއެއްވެސް ނޫނެވެ. ފަހާފޮށްޓެއްވެސް އެތާކު ނެތެވެ.\nކާކޮޓަރިއަށް ދިޔައިރު މޭޒުދޮށުގައި އިނީ ހަމްދު އެކަންޏެވެ.\n"ހަމްދު.......ދޮންތައަށް ގޮވާބަލަ..........ދޮންތަ ކައިރީ ބުނެބަލަ ދޮންތަބެ އެބަހޯދައޭ........" މިގޭތެރޭގައި ދުވަހަކުވެސް އެފަދަ ބަހުރުވައަކުން އޭނަ ވާހަކަ ނުދައްކާއިރުވެސް މިއަދު ނަވީނަކަށް ނުހުރެވުނެވެ. މިތަނުގައި ނެތިއްޔާ އިނާ ހުންނާނީ އެތެރޭގައި ކަމާއި، ޝީލާ ވެސް ހުންނާނެކަން އެނގޭތީ އެތަނަށް ނަވީން ނުދިޔައީއެވެ.\nރުހިގެން އޭނައާއި ވާހަކަ ނުދައްކާތާ އެތައް ދުވަސް ވެފައި ވާއިރު، ލިޔެފައި އޮތް ސިޓީއަކުން އިނާގެ ހިތުގެ ހާލު އެނގެން އޭނަ ބޭނުމެއް ނޫނެވެ. މިއީ ފިލްމެއް ނުވަތަ ވާހަކައެއްވެސް ނޫނެވެ. ހަގީގީ ދިރިއުޅުމެކެވެ. އެހެންވެ އޭނަ ބޭނުންވީ އިނާ ހުރި ތަނަކުން އިނާ ހޯދާށެވެ.\n"ދޮންތައެއް ނެތް......." ގޮނޑިން ތެދުވެފައި ޖެހިލުންވެ ހުރެ ހަމްދު އެންމެ ފަހުން ބުނެފިއެވެ.\nކޮންމެވެސް މީހަކު ނަވީނަށް ހަގީގަތް ހާމަކޮށްދޭން ޖެހޭ ކަމަށް ހަމްދުއަށް ވިސްނުނީއެވެ. އެ އާއިލާގެ އެފަދަ ބޮޑުކަމެއްގައި އޭނަ ބަސްކިޔަން ނުޖެހޭނެކަން އެނގޭއިރުވެސް، ސުވާލު އައިސް ކުރިމަތިވީ އޭނައާއި ކަމަށްވުމީ، އޭނަގެ ޒިންމާވެސް އޭގައިވާ ކަމުގެ ހެއްކެއް ކަމަށް ހަމްދުއަށް ވިސްނުނެވެ.\nނަތީޖާއަކަށްވީ މަންމަމެންހެން ނުބުނެ ދިގު ދަންމާކަށް ހަމްދުއަކަށް ކަމަކު ނުދިޔައެވެ. އެހެންކަމުން ކިތަންމެ ޅަޔަސް ހަމްދުގެ ފަރާތުންވެސް ފެނިގެން ދިޔައީ ފިރިހެނުންގެ ސިފައެވެ. ސީދާ ސީދާ ސާފު ބަހުން ބުނީއެވެ. ވާންއޮތްގޮތެއް ވާން ދޫކޮށްލީ ތަގްދީރަށެވެ.\n"ކޮންތާކަށް ދިޔައީ.......؟" ނަވީންއަށް އަދިވެސް ނަގައި ނުގަނެވޭކަން ހަމްދުއަށް އެނގެއެވެ.\n"ދޮންތައެއް ނެތް މިރަށަކުވެސް.... ދޮންތަ ވީ ޕާކިސްތާނުގަ......1 ހަފްތާގެ ކޯހެއްގަ ދިޔައީ. " ދެމެދަށް ހުއްޓުމެއް އައި ނަމަވެސް ހަމްދު ވާހަކަ ދެއްކީ ސާފު ތެދުބަހުންނެވެ.\nނަވީންއަށް ހަމަ ގައިމުވެސް މިފަހަރު ހައިރާންކަން ލިބުނެވެ.\nއެތަން ހަމްދު ހުރީ ބަލާށެވެ.\nއޭނަ އެހެން ބުނިކަން އެނގިއްޖެނަމަ މަންމަމެން ބުނާނެ އެއްޗަކާމެދު ވިސްނާލެވުނީ ދެނެވެ.\nއިތުރު ވާހަކައެއްވެސް ދެއްކުމެއް ނެތި ނަވީން ހިނގައިގަތީ ބޭރަށެވެ. ދިޔަގޮތަށްގޮސް ސިޓީ ނަގައިގެން ކިޔަން ފެށިއެވެ. އިށީނދެވުނީވެސް އެ ސިޓީގެ ފުރަތަމަ ޕެރެގްރާފް ނިމެން އުޅެނިކޮށެވެ.\nނަވީންގެ އަތްބަކަށް ހުރެ، ނަވީން ކައިރީ ނުބުނެ މި ގޮތަށް ދިޔުމަކީ އަންބެއްގެ ގޮތުގައި ހުރެ އަހަރެން އުޅެންވާ ގޮތާއި ޚިލާފު ކަމަކަށް ވެދާނެއެވެ. އެކަމަކު އަހަރެންގެ ފިރިއެއްގެ މަގާމުގައި ހުރެ ފިރިމީހާގެ ވާޖިބު އަދާނުކުރެވުނު މީހަކަށް، ތެދުވެރިވުމުގެ މާނައެއް އަހަންނަކަށް ނުފެނެއެވެ.\nސުވާލު އުފެދޭނެ ކަންނޭނގެއެވެ. ނަވީން ކުރީ ކީއްތޯ ނަވީން އަމިއްލައަށްވެސް ސުވާލު ކުރެވޭނެ ކަންނޭނގެއެވެ. އެކަމަކު އޭގެ ބަދަލުގައި އަހަރެން އުއްމީދު ކުރަނީ "އަހަރެން އެ ކުރި ކުށް އިނާއަށް އެނގިދާނެކަމަށްވެސް ހީނުކުރަމޭ" ހިތަށް އެރުވިއްޔާއެވެ. އެކަމަކުވެސް އަހަންނަށް އެނގެއެވެ. އަހަންނަށް ނަވީންގެ އަސްލު ސިފަ ނުފެނުނުކަން އެއީ އަހަރެންނަށް ނަވީން ދެކެ ވެވުނު ލޯބީގައި ލޯ އަނދިރިވުމުގެ ސަބަބުން ވީ ކަމެކެވެ. އެކަމަކު ނަވީން އަކީ ކާކުކަން މިހާރު އެނގެއެވެ. ނަވީން އަކީ އަހަރެން ހީކުރިހާ މާތް މީހެއް ނޫނެވެ. ނަވީން އަކީ ތެދުވެރިކަމާއި ވަފާތެރިކަން ދަންނަ މީހެއްވެސް ނޫނެވެ. އަހަންނަށް ފުދޭވަރަށް އެ ހުރިހާ ކަމެއްވެސް އަހަންނަށް ލިބިއްޖެއެވެ.\nއަހަރެން މިދަނީއެވެ. އަހަރެން އަމިއްލަ ގޮތުން މި ކޯސް ހޯދައިގެން މި ދަނީވެސް ނަވީން އާއި ނަވީންގެ ހަނދާންތަކާއި ދުރަށް ދިއުމަށެވެ. ނަވީންގެ އަމަލުތައް ތިގޮތަށް ބަހައްޓަން ޖެހުނު ސަބަބު އަހަންނަށް ނުހޯދެނީސް، ނަވީން އާއި ކުރިމަތިލުމުގެ ހިތްވަރެއް އަހަރެންގެ ނެތެވެ. މީހެއްގެ ބުނުމަކާ ނުލާ އަހަރެންގެ ހިތުގެ އަޑިން އަހަންނަށް ނަވީނަށް މައާފް ކުރެވުނު ދުވަހަކުން އެނބުރި "ނަވީންގެ ޙަޔާތަށް" އަންނާނަމެވެ.\nއަހަރެން އެދެނީ، އަހަރެން ހޯދަން ނަވީން އެއްވެސް މަސައްކަތެއް ނުކުރުމެވެ. އަހަރެން ދެކެ އިރެއްގައިވެސް ކުޑަކޮށްވެސް ލޯތްބެއް ވިނަމަ އަހަންނަށް އިންތިޒާރު ނުކުރާށެވެ. ނަވީންގެ ދިރިއުޅުމަކީ ނަވީންގެ އަމިއްލަ އެއްޗެކެވެ. އެ ދިރިއުޅުމުގައި އަހަރެން ޝާމިލް ކުރުމާއި ނުކުރުން އެއީވެސް ނަވީންގެ އަމިއްލަ އިޚްތިޔާރެކެވެ. އަހަރެން އެދޭ އެއްވެސް ގޮތެއް އެކަމުގައި ނެތެވެ. ނަވީންއަށް ފެންނަ ގޮތަކަށް ނިންމާށެވެ. އަހަރެން ދޫކޮށްލިޔަސް، އަދި ތާއަބަދު އަންބެއްގެ މަގާމުގައި ބޭންދިޔަސް އިޢުތިރާޒެއް ނެތެވެ.\nއެންމެ ފަހަށްވެސް އެދޭ އޮތީ އެންމެ އެދުމެކެވެ. އަހަރެން ހޯދަން މަސައްކަތް ނުކުރާށެވެ. އަހަރެން ދިޔަ ތަނަކާ ކުރާ ކަމެއް މަންމަ އާއި ބައްޕައަށް އެނގޭނެއެވެ. އެކަމަކު އެއިން އެއްވެސް މައުލޫމާތެއް ނަވީންއަށް ނުދިނުމަށް އަހަރެން އައީ އެމީހުން ލައްވާ ވަޢުދު ކުރުވާފައެވެ. ކޮންމެ މީހަކުވެސް އެންމެ އިތުބާރު ކުރާ ބަޔަކީ މައިންބަފައިންކަމަށްވާތީ އަހަރެންވެސް އެންމެ އިތުބާރު ކުރަނީ މައިންބަފައިންނަށެވެ. އެމީހުންނަށް އަހަރެން ކުރާ އިތުބާރު ގެއްލުވާލަން އެމީހުންނަށް ނަވީން މަޖްބޫރު ނުކުރާށެވެ. ނަވީންގެ އާއިލާގެ ޒާތީކަންތަކަށް އަހަރެން ބަސްކިޔާ ނޫޅޭ އުޞޫލު މިކަމުގައި ނަވީންވެސް ގެންގުޅޭނެ ކަމަށް ހީކުރަމެވެ.\nއަހަންނާ ބެހޭ ގޮތުން އަހަރެންގެ މަންމަ އާއި ބައްޕަ އާއި އަދި އާއިލާ އެއވެސް މީހަކާ ސުވާލު ނުކުރާށެވެ. ނަވީން ބުނަން ބޭނުން އެއްޗެއް އޮވެއްޖެނަމަ އަހަންނަށް މެއިލް ކުރާށެވެ.\nދަނީއެވެ. ނަވީން ކުރި ކުށަށް، މައާފް ކުރެވުނު ދުވަހަކުން އެނބުރި "ނަވީންގެ ޙަޔާތަށް" އަންނާނަމެވެ.\nހަމްދު އެ ދިން މައުލޫމާތަކީވެސް އިނާގެ ސިޓީގައި ނުހިމެނޭ އަދި އޭނައަށް އަންގަންވެސް ނުޖެހޭނެ މަޢުލޫމާތެއްކަން ނަވީނަށް ވިސްނާލެވުނެވެ. ހަމްދު ޅަކަމުން އެ ވާހަކަވެސް ބުނީތާއެވެ.\nދެގަނޑު ފުރެންދެން އިނާގެ އަތު ލިޔުމުން، އެންމެ ފެންވަރު ރަނގަޅު އިނގިރޭސިން ލިޔެފައިވާ އެ ސިޓީ ނިމުނުއިރު ނަވީނަށް ހީވީ ވަރަށް މަތީ ތަނަކުން މެދުކެނޑުމެއް ނެތި ފެނުގެ ސައިލާބެއް އޮހޭ އަޑު ކަންފަތަށް އިވޭ ހެންނެވެ. އެއް އަޑަކަށް ކަންފަތުގައި ހިފާފައި ހުރީ އެ ސިޓީގެ އިބާރާތްތަކާއި އެ އިބާރާތްތަކުގައި އިނާ ބޭނުންކޮށްފައިވާ ރާގެވެ.\nއެއަޑުގެތެރޭގައި ގެނބެމުން ދިޔަ ނަވީންގެ ގާތަށް ދެން އަންނަން ފެށީ އާދަޔާ ޚިލާފު ރުޅިއެކެވެ. މިގޮތަށް އޭނައާއި ދޭތެރޭ ކަންތައް ކުރުމުގެ ހައްގު އިނާއަށް ދިނީ ކާކު ހެއްޔެވެ؟\nއިނާ ހީކުރީ ހެއްޔެވެ.؟ އޭނައަށް ވަރަށް ދުވަހު ކެތް ކުރެވިއްޖެއެވެ. އޭނަގެ ކޯލްތަކަށް އިނާ ޖަވާބު ނުދިނުމުންވެސް އޭނަ ހުރީ ކެތް ކޮށްގެންނެވެ. ވާނުވާއެއް އެއްވެސް ވަރަކަށް ނޭންގީތީވެސް އޭނަ ހުރީ ކެތްކޮށްގެންނެވެ. އެކަމަކު އޭނަ ކުރީ ކީއްކަން އޭނައަށް ނޭނގޭ އިރު މިގޮތަށް އޭނައާއި ދުރަށް އިނާއަށް ދެވޭނީ ކިހިނެއް ހެއްޔެވެ ؟ އޭނަ ކުށެއް ފާފައެއް ނުކުރެއެވެ. އިނާއަށް ބޭވަފާތެރިވާން އޭނަ އެއްވެސް ކަމެއް ނުކުރެއެވެ. އިނާއަށް ދޮގުހަދާ އޮޅުވާލާކަށް އޭނަ އެއް ކަމެއްވެސް ނުކުރެއެވެ. އެކަމަކުވެސް އިނާ އެދިޔައި އެ ތުހުމަތު އޭނަގެ ބޮލުގައި އަޅުވާފައެވެ.\nއެހުރިހާ ބަހަނާތަކެއް ނުދެއްކިނަމަވެސް އިނާ ދާން ބޭނުން ތަނަކަށް އިނާއަށް ދެވިދާނެއެވެ.\nއޭނައަށް އިނާ ނެތްކަން އެނގޭނަމަ މި ރަށަށްވެސް ނާންނާނެއެވެ. ހުޅުލެއިން ފުރުމުގެ ކުރިން އޭނައަށް އެނގުނު ނަމައެވެ. އެހެން ނޫންނަމަ އިނާގެ އާއިލާ މީހުން ކުރިމަތީގައި މި ބަދުނާމާއި ފަޟީޙަތް ވާކަށް އޭނައެއް ނާންނާނެއެވެ.\nއިނާގެ މަންމަ ކައިރިއަކުވެސް އަދި އެހެން މީހަކު ކައިރިންވެސް އެކައްޗެއްވެސް އަހާކަށް އޭނަ ބޭނުމެއް ނޫނެވެ. އިނާ ހީކުރީ ހެއްޔެވެ؟ އޭނަ ގުޅާ ގުޅާ އޭނައާއި ފޯނުން ވާހަކަ ނުދެއްކުނު މީހަކާއި މެއިލް އިން އޭނަ ދައްކާނެ ވާހަކައެއްވެސް ނޯންނާނެއެވެ. އަދި އޭނަ ކުށެއް ނުކުރާކަން އިނާއަށް އަންގަދޭކަށްވެސް އޭނަ މަސައްކަތެއް ނުކުރާނެއެވެ. އިނާ އެބުނިހެން އޭނަ އަމިއްލައަށް އޭނަގެ ކުށް ގަބޫލު ކުރެވިގެން އަންނަން ދެން ބަހައްޓާނީއެވެ. މި ގޭގެ ހަތަރު ފާރު ތެރޭގައި އެންމެ ހިނދުކޮޅަކުވެސް ހުންނާކަށް އޭނަ ބޭނުމެއް ނޫނެވެ.\nއަތުގައި އޮތް ސިޓީ ހިފައިގެން ގޮސް ހޭންޑްބޭގް ތެރެއަށް ގުޅަކޮށްފައި ކޮށްޕާލާފައި، އަލަމާރީގައްޔާއި މޭޒުމަތީގައި ހުރި އެއްޗިހިތަކުގެ ތެރެއިން އޭނަގެ އެއްޗިހި ކަމަށް އެވަގުތު ފެނުނު ހުރިހާ އެއްޗެއްވެސް ނަގާ އަތްދަބަހަށް އަޅާލައިފިއެވެ. ގަމީސްތަކާއި ޓީޝާޓް ތަކެވެ. އިސްޓާކީން ތަކެވެ. އަދިވެސް އެހެނިހެން ކުދި ކުދި ސާމާނުވެސް ހިމެނެއެވެ. އެއްވެސް ތަރުތީބެއް ނެތި ހުރިހާ އެއްޗެއް އަޅާލައިނިމިގެން އެނދުގައި އިށީނދެ ދިރާގުގެ އެމްޑީއަށް ގުޅާފައި އޭނަ ބަލާ އައުމަށާއި، މިރޭގެ ދަންވަރު ފްލައިޓުން ޖާގައެއް ލިބޭތޯ ބަލާދިނުމަށް ނަވީން އެދުނެވެ. އަދި ދެ ދަބަސް ހިފައިގެން އެ ދިޔަ ބާރުމިނުގައި ގޮސް ގެއިން ނުކުމެއްޖެއެވެ.\nފެންޑާމަތީގައިވެސް އިރުކޮޅަކުވެސް ނަވީން ނުހުއްޓެވެ. އެ ދިޔަ ގޮތަށް ގޮސް ނުކުތީ ދޮރާށިންވެސް ބޭރަށެވެ. ކާކޮޓަރީގައި އިން ހަމްދުއަށް، ގޯތިތެރެއަށް ހުޅުވިފައި ހުރި ކާކޮޓަރީ ކުޑަދޮރުން މިތަން ފެނުނެވެ. މަންމައަށް ގޮވާފައި ބުނުމުން ބަދިގެ ތެރޭގައި ހުރެފައި ނުކުމެގެން އައިސް ޝީލާވެސް އެ މަންޒަރު ބެލިއެވެ. އެކަމަކު ނަވީން ހުއްޓުވާކަށް އެކަކު އެއްވެސް މަސައްކަތެއް ނުކުރެއެވެ. އިނާވެސް ދިޔައީ ނަވީން ދޫކޮށްލާފައެވެ. ނަވީންގެ ކުށެއްގެ ސަބަބުންނެވެ.\nއިނާއަށް ނަވީން ކަމުނުގޮސްގެން ދިޔައިއްޔާ އެމީހުންނަށްވެސް ނަވީން ކަމުގޮސްގެން ނުވާނެއެވެ.\nއަނެއްކޮޅުން، ނަޖްމާ ދެއްކި ވާހަކަތައް އަދި ޝީލާގެ ކަންފަތުން ފިލާ ނުދެއެވެ.\nވީއިރު ނަވީން ހުއްޓުވުމުގެ ބޭނުމަކީވެސް ކޮބައި ހެއްޔެވެ.\nހަގީގަތް ނޭނގުނަސް، ހަގީގަތް އެނގެންދެން މަންޒަރު ހަޑިނުކުރުން މުހިއްމު ކަމަށް ޚާލިދުވެސް އޮތީ ބުނެފައެވެ. ޝީލާވެސް ކަންތައް އެކުރަނީ ޚާލިދު ބުނެފައިވާ ގޮތަށެވެ.\nޓިކެޓް ނުލިބުމުގެ ސަބަބުން އެރެއިން އެރެއަށް މާލެ އާދެވޭ ގޮތް ނުވި ނަމަވެސް، އަނެއް ދުވަހު އެންމެ ހެނދުނު އޮތް ފްލައިޓުން ނަވީން މާލެ އަށް ފުރައިފިއެވެ. އަދި މަޑުކުރުމަށާއި ވިސްނާފައި ފިޔަވަޅު އެޅުމަށް އިކްރާމް ކިތަންމެ އެދުނު ނަމަވެސް، އިނާ ކަންތައް ކުރި ގޮތުން ނަވީންވެސް ހުރީ އާދަޔާއި ޚިލާފު ރުޅިއެއް އައިސްފައި ކަމުން ހިނދުކޮޅަކުވެސް މަޑުކުރާކަށް ނަވީން ބޭނުމެއް ނުވިއެވެ. އިނާގެ މައިންބަފައިންގެ ހިއްސާ އެކަމުގައި އޮތްކަން އެ ސިޓީއިން އެނގުމުން، އެމީހުންނާ އެއްވެސް ސުވާލެއްކޮށް މަޝްވަރާ ކުރާކަށްވެސް ނަވީން ބޭނުމެއް ނުވިއެވެ.\nނަވީން ފުރައިގެން ދިޔައީއެވެ.\nދުނިޔޭގެ ކަންތައް ހިނގާ އުޞޫލަކީ މިއީއެވެ.\nއެއްވެސް ކުށެއް ނެތް ދެމީހެއްގެ ދެމެދަށް ބަޔަކު އައިސް އެ ދެމެދުގައި އޮތް ލޯތްބާއި ހަމަޖެހުން ގެއްލުވާލާއިރުވެސް، އެމީހާއަކަށް މިއީ ބައެއްގެ ރޭވުމެއްކަމުގެ ހިލަންވެސް ނުވެއެވެ. މިހާތަނަށް ކަންތައް ވެފައިވާ ގޮތުގެ އެއްވެސް ޚަބަރެއް ނަވީނަށް ނެތް ނަމަވެސް، ނަވީންއަށްވެސް ކަންތައް ކުރެވެމުން ދަނީ އެ އަރަތެއްފަދަ ރޭވުމުގައި ދެންވާން އޮތްކަންތަކަށް ބަރާބަރަށް މަގުފަހިވާ ފަދަ ގޮތަކަށެވެ. ކަމުގެ ހުރިހާ ހަގީގަތް އެނގޭ ނަޖްމާ އާއި ލީނާ ތިބީ ނަވީން އައިސް އެމީހުންގެ މަޅީގައި މެހި ނިމެންދެން ބަލަހައްޓައިގެންނެވެ.\nއިނާ އާއި ނަވީންގެ ދިރިއުޅުން، އެ ދިރިއުޅުމުގައި ހިމެނޭ ހުރިހާ އެންމެންގެ ދިރިއުޅުމާއެކު، ކުޅިބައެއް ފަދައިން ކުޅެވެމުން ދިޔައެވެ. އެ އަތަކުން ހިލުވާލި ދިމާލަކަށް އަނެއްމީހާ ލަނޑު އަޅަމުން ދިޔައެވެ. ގޮޅިގޮޅިޖަހާފައިވާ ކަރުދާހުގެ އަރަތެއް ފަދައިން، މަންޒަރު ފުރިހަމަވަންދެން، ކޮންމެ އެތިކޮޅެއްވެސް އެ އެތިކޮޅެއް އޮންނަންވާ ތަނަށް ގޮސް ހަމަޖެހެނީ ދަމާބާރަކާއެކު ފަދައެވެ.\nއެކަކު އެކައްޗެއްވެސް ނުބުނެއެވެ.\nބޮޑު މަންޒަރަކީ އަދި ސިއްރެއްކަން އޭގެ ތެރެއިން ގިނަ މީހުންނަށް ނޭނގޭތީ، ބޮޑު މަންޒަރަށް އިންތިޒާރު ކުރަމުން ދިޔައީ ނަޖްމާ އާއި ލީނާ އެކަންޏެވެ.\nނަވީން މާލެ އައިސްފަވެސް އުޅުނީ ވަރަށް ފާޑަކަށެވެ. ދެތިން ދުވަސް ވީއިރުވެސް ހުރެވުނީ އިނާ ދެކެ ރުޅިއައިސްފައެވެ. އެކަމަކުވެސް ކެތް ކޮށްލައިގެން ހުރީ އިނާ ދިޔައީ އިނާގެ ވަޒީފާއަށް ހުރި ކުރިއެރުމަކަށް ވީމައެވެ. އިނާ ނުބުންޏަސް އިނާ ދިޔައީ ޕާކިސްތާނަށްކަމާއި އެއީ 1 ހަފްތާގެ ކޯހެއްކަން ހަމްދުގެ ފަރާތުން އޭނައަށް އޮތީ އެނގިފައެވެ.\nމީގެ އިތުރު އެއްވެސް މަޢުލޫމާތެއް އިނާ އާއި ބެހޭ ގޮތުން ހޯދަން ނަވީން ބޭނުމެއް ނުވިއެވެ.\nއައިއްސަ ހުރި ރުޅީގައި ރުޅިގަދަވެފައި ހަމަ ހުރީއެވެ. އޭނަގެ އިހްސާސްތަކަށް އިނާ އެހާ ގަދަރު ކުޑަކޮށްލުމުން ނަވީންއަށް އިނާގެ އެ ގޮތް އެއްގޮތަކަށްވެސް ކަމަކު ނުދިޔައެވެ.\nހިތްހަމަނުޖެހޭ ކަމެއް ދިމާވުމުން، އެކަމަށް ފިލަން ދިއުމުގެ ބަދަލުގައި އެކަމާއި ކުރިމަތިލާން ނުކެރޭ ވަރުގެ ފިނޑިއަކަށް އިނާ ވީ ކޮން ދުވަހަކުހެއްޔެވެ؟ އެއީ އިނާގެ ކިބައިން އޭނަ ދެކެން ބޭނުންވާ ސިފައެއް ނޫނެވެ.\nކުއްލިގޮތަކަށް ނަވީން އައިކަން އެނގުމުން ހީވަނީ ލީނާއަށް އީދެއް އައިސްގެން އުޅޭހެންނެވެ.\nނަވީންމެންގެ ގެއަކީ ، އެގެއާއި އިންވެގެން ހުރި ގެއަކަށްވާއިރުވެސް، އެގެއަށް އަންނަންވާ ކޮންމެ ފަހަރަކު ރީތިވެ މޭކަޕް ރަނގަޅުނުކޮށް އާދެވޭ ކަމަކަށް ނުވެއެވެ.\nނަވީން އައިފަހުން މިވީ ދެ ދުވަހުވެސް ހުރިހާ ވަގުތެއްހެން ލީނާ ހޭދަކުރަމުން ދިޔައީ ނަވީންގެ ގޭގައެވެ. ނަވީންއަށް ފެންނަ ހިސާބުގައެވެ. ވީކީއްތޯ ދެތިން ފަހަރަކު އެކަހެރިވެލައިގެން އެހިވެސް މެއެވެ. ނަމަވެސް އެއިން ކޮންމެ ފަހަރަކުވެސް ކަމެއް ނުވާ ކަމަށް ބުނެފައި ނަވީން އެވާހަކައިން ދުރުވެގަންނަނީއެވެ.\nނަވީންގެ މަންމަގެ ރޭވުމުގެ މަތިން ލީނާ ދިޔައީ ނަވީން އާއި ގާތްކަން އުފައްދަން ވެވުނު އެންމެ ބޮޑަކަށް މަސައްކަތް ކުރަމުންނެވެ.\n"ދަރިފުޅު ބޭނުމިއްޔާ މިއީ ފުރުޞަތު.......ކާމިޔާބު ކުރޭ....." އެއް ދުވަހަކު ބަދިގެތެރޭގައި އުޅެލާފައި ނަޖްމާ މި ބުނެލި ބަސް ލީނާ ހުރީ ވަރަށް ރަނގަޅަށް ކަންފަތުގައި ހަރުލައްވައިގެންނެވެ.\nލީނާ ދިޔައީ އެއާއި އެއްގޮތަށް މަސައްކަތް ކުރަމުންނެވެ. ނަވީންގެ ބައްޕަ އަލިމަނިކު، މިދުވަސްކޮޅު މާލޭގައި ނުއުޅުއްވާކަން އެއީ ލީނާ އާއި ނަޖްމާއަށް މިކަންތައް ކާމިޔާބު ކުރުމުގައި ލިބިފައި އޮތް މާ ބޮޑު ހިތްވަރެކެވެ.\nނަޖްމާ އާއި ލީނާ ރޭވި ރޭވުން އެހާ ފުރިހަމައަށް ކާމިޔާބު ވެދާނެއޭ އެމީހުން ހީވެސް ކޮށްފައި ނެތެވެ. ނަމަވެސް އެމީހުންނަށް މިހާރު ލިބިފައިވާ އުފަލުގެ ކޮޅެއް ނެތެވެ.\nނަވީން ކުއްލިއަކަށް އަންނަން ޖެހުނީ ކީއްވެގެންކަމެއް، އަދި ނަވީން އައިއްސަ އެ ހުންނަ ގޮތް ނޭނގޭ ރުޅީގެ އަސްލަކީ ކޮބައިކަން ނޭނގުނު ނަމަވެސް ކޮންމެވެސް ބޮޑުކަމެއް ވެއްޖެކަން އެދެމީހުންނަށްވެސް އެނގެއެވެ. ނުސީދާ ގޮތުގައްޔާއި ސީދާ ގޮތުގައި ދެމީހުންވެސް މަސައްކަތް ކުރަމުން ދިޔައީ އެ ސަބަބުވެސް ހޯދޭތޯއެވެ.\nއެއްރޭ ރޭގަނޑުގެ ވަގުތުގައި ނަވީން ގެއަށް އައިސް ވަންއިރު މާ ގަދައަކަށް ގޭތެރެއިން ހުނުމުގެ އަޑު އިވޭތީ، ނަވީން އަށް ހީވީ ގޭގައި ހަފްލާއެއް ބާއްވައިގެން އުޅެނީހެންނެވެ. އެހެން ހީކޮށް، މަންމަ ކޮންކަމެއް ބާއްވައިގެން އުޅެނީތޯ ބަލަން، ކާކޮޓަރިއަށް ނަވީން ދިޔައިރު ކާކޮޓަރީގައި ތިބިތަން ފެނުނީ މަންމަ އާއި ލީނާ އެކަންޏެވެ. ކޮންމެވެސް ވާހަކައެއް ދައްކަ ދައްކާފައި ދެމީހުން ހެނީއެވެ. މުޅިތަނުގައި ހިއްޕާފައި އެހެރީ އެންމެ ދެމީހުންގެ ހުނުމުގެ އަޑެވެ.\n"ދަރިފުޅާ އެއްޗެއް ކާލާނަންތަ ؟" ނަވީން ފެނުމާއެކު ހުނުން ހުއްޓާލާފައި ހަމަޖެހިލަން ނަޖްމާ މަސައްކަތް ކުރިއެވެ.\n"އުނހުނ............" މިހެން ބުނެފައި މަޑުވެސް ކޮށްލުމެއް ނެތި ނަވީން ދިޔައީ ކޮޓަރިއަށެވެ.\n"ދޭބަލަ..........ދޭބަލަ ގޮސް ވެގެން އުޅެނީ ކީއްތޯ އޮޅުންފިލުވަން. މަންމަ އުޅެ އުޅެ ވީ އެއް ނުބުނޭ. ނުވެސް ބުނާނެތާ މަންމަ އެ އަންހެނާ އާއި ނުރުހޭކަން އެނގޭނެ. އެހެންވެ އޭނަގެ ވާހަކައެއް ވީމަ ނުބުނާން އެ ހުންނަނީ........ދަރިފުޅު ގޮސް ނިކަން ކޮނެލަބަލަ.....އަނެއްކާ ވަރިކުރީ ނޫންކަމެއްވެސް ނޭނގެ...." ނަވީން ދިއުމުން ސިއްރުވެރި އަޑަކުން ލީނާއަށް ނަސޭހަތް ދޭން ނަޖްމާ ފެށިއެވެ. ފަރުވާތެރިކަމާއެކު ލީނާ އަޑު އެހިއެވެ.\nއޭނައަށް މިކަހަލަ އަޑު ތަކާއި މިކަހަލަ މަންޒަރުތައް ފެނިފައި ހުރީ ނަވީންގެ މަންމަ އާއްމުކޮށް ބަލާ ހިންދީ ޑްރާމާ ތަކުންނެވެ. މިއީ ހަގީގީ ދިރިއުޅުމުގައި ކަންތައްތައް ވާ ގޮތެކޭ އޭނަގެ ހިތަށް ދުވަހަކުވެސް ނާރައެވެ.\nނަވީންގެ މަންމަ އެ އުޅެނީ ހަމަ ހިންދީ ޑްރާމާއެއްގައި އުޅޭ ވިލަން މަންމައަކު ފަދައިންނެވެ. ހަގީގަތެއް ނެތް ވާހަކައެއް އިނާ ކައިރީ ދައްކައިގެން އެ ދެމަފިރިން ދުރުކުރުވަން މި ކުރާ ހުރިހާ މަސައްކަތެއްގައިވެސް ނަވީން މަންމަގެ އަތް ކިހާ ބޮޑުކަމެއް ނަވީނަށް ނޭނގޭނެތާއެވެ. އޭނައަކީ ހިންދީ ޑްރާމާތައް ބަލަންވެސް ފޫހިވާ މީހެކެވެ. އެހެންނަމަވެސް މިގޮތަށް އުޅެން އޭނައަށްވެސް ވަރަށް މަޖަލެވެ. އަދި އަމުދުން ނަވީން ހާޞިލްކުރަންވެއްޖެނަމަ މާ އުފާވެރިއެވެ.\nނަވީން މާލެ އައިކަން އެނގުނު ދުވަހު، ތަނަކަށް ގޮސްގެން ވިދުމެއް ހުރި ކުލައަކުން ކަޅުކުލަ ޖައްސައި އޮފްއަރުވާފައިވާ އިސްތަށިގަނޑު ރީތިކޮށްލަމުން ތެދުވެ ހިނގައިގަތެވެ. ނަޖްމާ އިނީ ފުރަގަހުން ބަލަހައްޓައިގެންނެވެ. ލީނާ އަކީ އިންތިހާއަށް ރީތި ކުއްޖެކެވެ. ނަވީނަށް ދެން ލީނާ ކަމުނުގޮސްގެން އެ އުޅޭ ސަބަބެއް އޭނައަށް ހަމަ ނުވިސްނެއެވެ.\nލީނާ ގޮސް ނަވީންގެ ކޮޓަރީގެ ދޮރުގައި ޓަކި ޖެހިއެވެ. އެކެއް....ދޭއް....ތިނެއް...ފަހެއް....ޚަބަރެއް ނުވިއެވެ.\nލީނާ ހިފާލިއެވެ. ދޮރު ހުރީ ތަޅުލާފައެއް ނޫނެވެ. ލީނާ މަޑުމަޑުން ދޮރު ހުޅުވާލިއެވެ. ކޮޓަރީގެ އޭސީ ހުރީ ޖައްސާފައެވެ. ޓީވީ ވެސް ހުރީ ހުޅުވާފައެވެ. އީއެސްޕީއެން އިން ޔޫރަޕިއަން ފުޓްބޯޅައިގެ އަޕްޑޭޓްސްތައް ގެނެސްދެމުން ދިޔައެވެ.\nލީނާ ބަލާލިއިރު ނަވީން ފެންނަން ނެތުމުން ، ނަވީން ވީ ފާހާނާގައިކަން ޝައްކަކާ ނުލާ ލީނާއަށް އެނގުނެވެ.\nލީނާ ގަސްތުކުރީ ނަވީން ނިކުންނަންދެން މަޑުކޮށްލުމަށެވެ. އެހެންކަމުން އަލަމާރި ކައިރިއަށް ހުއްޓި އަލަމާރީގެ ލޯގަނޑުން އަދިވެސް އިތުރަށް ފަރިބަލާލާ ރީތި ވެލިއެވެ. ނަވީން ނިކުންނާނެ އިރެއްގެ އިންތިޒާރުގައި ނަވީންގެ އެނދުގައި އިށީނދެލައިގެން އިނީ ޓީވީގެ އަޑުވެސް ކުޑަކޮށް މަޑުކޮށްލުމަށްފަހުގައެވެ.\nހިލޭ ފިރިހެނެއްގެ ކޮޓަރީގައި، އަދި އެމީހާ ފާހާނާގައި ހުރިކަން އެނގިހުރެ އެހެން އިނުމަކީ ކިހާ އަދަބު ކުޑަކަމެއްކަން ލީނާމެން ކަހަލަ އަންހެން ކުދިންގެ ވިސްނުމަށް ނާންނާނެތީ މިފަހަރުވެސް އެކަމާ ލީނާއަކަށް ވިސްނާނުލެވުނެވެ.\nއިރުގަނޑެއް ވޭތުވެގެން ދިއުމަށްފަހު ކުއްލިއަކަށް އިވުނީ ފާހާނާގެ ދޮރު ހުޅުވާލި އަޑެވެ.\n** ** ** ** ** ** (ނުނިމޭ) ** ** ** ** ** **\nPosted on 2011-12-04 09:11:27 | Report this Comment\nހަމަ ބަލަބަލަ އިންދާ...އަދި ނުވެސް ކިޔަން....ތެންކްސް\nPosted on 2011-12-04 10:20:28 | Report this Comment\nއާހް،،، ސޯ ސޭޑް... ކިޮހިނެތްދެންވާނީ... ނަވީންގެ އަމިއްލަ ނަފްސް ކޮންޓްރޯލް ކުރުވާތި،، ހެޔޮނުވާނެ... ލީނާ ޕްރެގްއީ ޒިޔާދުއަށް ދޯ!!! ނަވީންގެ ހިތާއެކު މަގޭ ހިތްވެސް ފަޅައިގެން ހިގައްޖެ :((((((((((((((((((((((( ވަރަށް އޮބި މި ޕާރޓް\nPosted on 2011-12-04 10:23:54 | Report this Comment\nރީތިމިބައިވެސް. އެކަމް ތަންކޮޅެއް އަވަހަށް ގެނެސްދޭނނަމަ މާރީތިވާނެ. މިހާރު ކުރީގެ ބައިގަވާގޮތް ހަނދާންނެތޭފަހުން އަނެއްބައި އަޕްވަނީ. ހީކުރަން އަވަސްކޮށްލާނެކަމަށް. ދެން ތި ލީނާމެން ކަންތައް ފަޅާއަރުވާލަބަލަ. ޑްރާމާ ސިސްޓަމް ކަނޑުވާލާފަ ހަގީގަތް އިނާއަށް އަންގައިދީ. އޭރުން ސަޅިވާނީ.\nPosted on 2011-12-04 10:45:14 | Report this Comment\nއޮބިނެސް.... ކްރޭޒިނެސް..... ރީތިނެސް...... ޓަޗްނެސް........................ ވަރަށް ވަރަށް ވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށްވަރަށް ވަރަށް އަސަރުގަދަ..\nPosted on 2011-12-04 11:28:17 | Report this Comment\nވަރަށް ރީތި... ހިތް ތެޅެނީ ދެން ވެދާނެ ގޮތަކާ މެދު ވިސްނީމަ.... ހެޔޮ ނުވާނެ ގޯހެއް ނަހަދާތި!!! ވަރަށް ސަޅި... ހިތާ ކުޅެލާ ހަމަ!!!\nPosted on 2011-12-04 11:41:57 | Report this Comment\nހާދަ ލަހޭ ވާހަކަ އަޕްޑޭޓްވާލެއް. ތިހާވަރުން ނުލިޔުނިއްޔާ ރަނގަޅުވާނީ.\nމޭންޑީ: އީނަ ތިވަރުން ވާހަކަނުކިޔަބަލަ!!!!!! ސޮފާ ވާހަކަލިޔުންހުއްޓަންވީމަ އެގޭނީ އީނައަކަށް ނޫންދޯ... މިވަރު ސަޅިވާހަކައެއް މުރާސިލަކުން ނުލިބޭނެކިޔާކަށް... އޮބިކަމުން ޖޭވަނީ ދޯ\nPosted on 2011-12-04 13:22:17 | Report this Comment\nވަރަށް ސަޅި..... އިންތިޒާރު ކުރަން އަނެއް ބައަށް..\nPosted on 2011-12-04 13:44:44 | Report this Comment\nއަޅެ ފަހެ އިނާ ހާދަ ހެއްވައޭ. އިނާ އެގޮތަށް ހެދީމަ ލީނާ އަށް ކުރިއެރުން ލިބޭނީ. ނަވީން ހެޔޮނުވާނެ ގޯހެށް ނަހަދާތި ޕްލީޒް\nފަތިސްތަރި: ނަހަދަން ވަކި ސޮފާ ކީއްތަ ކުރާނީ. ހުރިހާ ކަމެއްވެސް ކުރުމުގެ ބާރު އޮތީ އިނާއަށޭ ފާތުން.\nPosted on 2011-12-04 15:10:39 | Report this Comment\nސޮފް ކިހިނެތްތަ...... ވާހަކަ ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވަރަށް ވެސް ރީތި.....މުޅިން ހަމަ ހީވެސް ނުކުރާ ގޮތަކަށް އެވީ....އަޅެ އެކަމް މި ހިންދީ ޑްރާމާ ތަކުގަ ވާ ގޮތައް ނަހަދައްޗޭ ޕްލީޒް.....އޭރުން ކަމަކު ނުދާނެ....ނުބައި ބައި މީހުން މިހެން މޮޅުވީމަ މުޅިން ސަކަރާތް.... ޝަޒް އެބައިން ވާހަކައިން ދެ ތަންކޮޅުގެ ވާހަކަ ބުނެލަން ފުރަތަމަ ބުނެލާނީ " އޭނަގެ ލޯބިންނާއި އޭނަގެ ދޮންދިނުންތަކާއި ފިރުމުންތަކުން އިނާގެ އެ ހުރިހާ ހިތްހަމަނުޖެހުމެއް އެއްފަހަރުން އޭނަ ފިލުވާލާނެއެވެ." އެތާންގަ "ދޮންދިނުން" އިނުމަށް ވުރެން ޝަޒް އަށް ހީވަނީ "ބޮސްދިނުން" އިނިއްޔާ ވަރަށް ސަޅި ވީސް ހެން....ދެން އަނެއް ތަން ކޮޅަކީ އިނާގެ ސިޓީގަ "އެވެ" މެވެ" މި ގޮތަށް ހުރީމަ ކުޑަކޮށް އޮޑް ފާޑު ޖަހަނީ...ހީވަނީ ވަރަށް ފޯރމަލް ސިޓީއެއް ހެން.....އެހެން ނޫނީ ހަމަ ވަރަށް ބެސްޓް ސްޓޯރީ އިނގޭ.......ޝަޒް ހީކުރަން އަނެތް ބައިވެސް އަވަހަށް ގެނެސް ދޭނެކަމަށް......ބެސްޓް އޮފް ލަކް ވިތް ޔުއަރ ވޯރކް...ގޯޑް ބްލެސް ޔޫ ސޮފް.... :))))\nPosted on 2011-12-05 10:44:00 | Report this Comment\nއެއްވެސް އިރެއްގަ ނުބައިބައި މީހުން މޮޅެއްނުވާނެ ޝަޒް. އެމީހުންނަށް ހައްގު އަދަބު އެމީހުންނަށް ލިބުން ފަހަރެއްގަ ލަސްވިޔަސް، އެމީހުންނަށް އެކަން ފެންނާނެ. އެއީއެއްނު ދުނިޔޭގެ ހަގީގަތަކީ ދޯ........ލައިކްވައިސް..........ވާހަކަވެސް ވާނީ އެހެން.....ހިނގާ ބަލަމާ ދޯ......ޝަޒް ތި ޕޮއިންޓް އައުޓް ކުރި ތަންތަންކޮޅު ނޯޓްކޮށްފިން އިނގޭ.......ދެކޭ ގޮތް އަންގާލަދިނީތީ ޝުކުރިއްޔާ.............ސޮފާވެސް ބުނަން ވާނެ ދޯ ސޮފާ ދެކޭ ގޮތް މި ކަމުގަ.....1- ބޮސްދިނުމޭ ނުލިޔުނީ.....އެއީ ނަވީން ހިތަށް އެރި އެއްޗެއްގެ ވާހަކަ ބުނެފަ އެ އޮތީ....އެއީ ވަރަށް އިންޓިމޭޓްކޮށް ނަވީން ކުރި ޚިޔާލުތަކެއް....އެއީ ވާހަކަ ހުށަހަޅައިދޭ މީހާގެ ޚިޔާލެއް ނޫން....އެހެންވީމަ އެހާ އިންޓިމޭޓް ޚިޔާލަކަށް "ބޮސްދިނުން" މި ލަފުޒު ބޭނުން ކުރުމުން....އެއްކަލަ މި ބުނާ ދަރަޖަ ކުރުމުގަ ސޮފާއަށް ތަފާތު ވާތީ....އެހެންވެ އެ ގޮތަށް ނުގެނައީ.........2- އެވެ ށެވެ ލައިގެން ސިޓީ ލިޔުނީވެސް ހަމަ މިކަހަލަ މާނައެއްގަ. އެ ސިޓީއަކީ މީހަކު ލިޔެފަ އޮތް ސިޓީއެއް...އެ ސިޓީ މި ގެނެސްދިނީ ވާހަކަ ލިޔާ މީހާ މެދުވެރިގެން ނަވީންގެ ލޮލުން....މާނަ އަކީ ސޮފާ އަކީ3ވަނަ މީހާއޭ އޭތި ހުށަހަޅައިދޭ....އެހެންވީމަ އެގޮތަށް އަންނަ އެއްޗެއްގަ ހުންނަން ޖެހޭނީ އެވެ ށެވެ ކަމަށް ސޮފާއަށް ދެކެވޭތީ އިނގޭ އެ ގޮތަށް ގެނެސްދިނީ.......!! ދެން އަނެއްހެން ސޮފާ އަކީ ދިވެހި ބަހުގެ މާހިރެއް ނޫން....އެނގޭ މިންވަރަކުން މި ބަލަނީ ރަނގަޅު ކުރެވޭތޯ. އެންޑް ޝަޒް.........އުފާކުރަން އަދި ޝުކުރު ކުރަން ޝަޒްގެ ހިތްވަރުގެ ބަސްތަކަށް. އިރާދަކުރެއްވިއްޔާ އަނެއްބައިވެސް ވަރަށް އަވަހަށް ގެނެސް ދޭނަން.\nPosted on 2011-12-06 20:27:45 | Report this Comment\nވަރަށް ރީތި... ކިޔާހިތުން ނުނިދެޔޭ... ސްޕީޗްލެސް ވެފަ މީނީ... ކިހިނެތްތަ މިހާރީތިކޮށް ވާހަކަލިޔަން ދަސކުރީ؟؟ ސޮފާ ޔު އާ ދަ ބެސްޓް ރައިޓަރ އެވަރ!!! ..\nފަތިސްތަރި: އައްމި........ޒަމާންތަކެއްފަހުންވިޔަސް އުޅޭކަން އެނގުނީމަވެސް އުފާވެއްޖެ........ބައިދަވޭ.....އައިހެވް ސްޓޮޕްޑް ރައިޓިންގ އިން މުރާސިލް.....ހިއަރ އާފްޓަރ އައި ވިލް ބީ ޕަބްލިޝިންގ މައި ސްޓޯރީ އިން މައި ބްލޮގް އޮންލީ.....ސޯ.....ޔޫ އާރ އިންވައިޓެޑް މައި ގްރޫޕް ވިޗް އިޒް ފަތިސްތަރި ގްރޫޕް....މި ބުނީ ފެސްބުކްގަ އިނގޭ....ސީޔޫ ގާރލް....އެންޑް ބައި ދަވޭ.....ރީތިކޮށް ވާހަކަ ލިޔަން އެނގެނީ ކިޔުންތެރިން ހިތްހަމަޖައްސައިދޭން މަސައްކަތް ކުރެވޭތީ....!!! ޑޯންޓް ޔޫ ތިންކް ސޯ؟؟؟\nފަޖުރުތަރި: ޞޮފާ ފަތިސްތަރި ގްރޫޕް ލިންކް ލިބިދާނެތަ؟ ކިހިނެތްވީބާ މިހާރު ހުރިހާ ޕްރޮފެޝަނަލް ލިޔުންތެރިން މުރާސިލް ދޫކޮށްލަނީ؟ ލާރާ ވެސް ޞޮފާ ވެސް އަމިއްލަ ބްލޮގެއް ހެދީ މިހާރު.. އަނެއްކަ މުރާސިލް ގަ މައްސަލަ އެއް އުޅެނީތަ؟\nފަތިސްތަރި: ފަތިސްތަރި ގްރޫޕް ލިންކް އަކީ http://www.facebook.com/#!/groups/Fathisthari/\nކަންމަ: ފަތިސްވެސް ބްލޮގެއްހެދީތަ؟ ބްލޮގުގެ ނަން ލިބިދާނެތަ؟<<<<<<<<<\nPosted on 2011-12-23 19:38:31 | Report this Comment\nހާދަލަހޭވާހަކަގެނެސްދޭލެއް. ޕްލީޒް ތަންކޮޅެއް އަވަހަށް ގެނެސްދީބަލަ!!!!


Eheme fahu meeha aa jehen dhen vess aharen mask elhaanan - vNews.mv\n"އެންމެ ފަހު މީހާއާ ޖެހެންދެންވެސް އަހަރެން މާސްކު އަޅާނަން"\nމުހައްމަދު ހަފީޒް Male' | 05 January 2022, 11:28\nކޮވިޑް-19ގެ ރާޅާއެކު ދިވެހިންވެސް މާސްކު އަޅަން މަޖުބޫރިވިއެވެ. ކޮވިޑުން ރާއްކާތެރިވުމުގެ ގޮތުން އަޅާފައިވާ ފިޔަވަޅުތަކުގެ ތޭރާގައި މާސްކް އެޅުމާކީ މަޖްބޫރުކަމެއް ކަމުގައި ހަދާ އާންމުން އެއްވެ އުޅޭ ތަންތަނުގަ މާސްކް ނާޅާނަމަ 1000 ރުފިޔާއިން ޖޫރިމަނާކުރުމަށް ސަރުކާރުން ނިންމިއެވެ. މާސްކު އަޅަން ފެށި ފުރަތަމަ ދުވަސްކޮޅު އެކަމުގެ އުނދަގޫ ގިނަ ބަޔަކަށް އުފުލަންޖެހުނު ނަމަވެސް ބަލިން ރައްކާތެރިވުމަށް މާސްކުގެ މުހިއްމުކަން އެންމެންވެސް ގަބޫލުކުރިއެވެ.\nކޮވިޑް ބަލި ފެނިފައިވާ ރަށްރަށުން މާސްކު އެޅުން ފެށިގެން އައި ނަމަވެސް ރާއްޖޭގެ ހުރިހާ ރަށެށްގައިވެސް ބަލިން ރައްކާތެރިވުމަށް މާސްކު އެޅުމަށް ކަމާއި ބެހޭ އިދާރާތަކުން ކެނޑިނޭޅި އިލްތިމާސްކުރިއެވެ. ގިނަ ބަޔަކު މި އިލްތިމާސްތައް އަޑުވެސް އެހިއެވެ. އެހެންނަމަވެސް މިކަން ހިފަހައްޓާލެވުނީ ކުޑަދުވަސްކޮޅަކަށެވެ. ކޮވިޑްގެ ބަލި ފެނިފައިވާ ރަށްރަށުގައިވެސް ބައެއް މީހުން މާސްކު ނާޅާ އުޅޭއިރު ބަލި ނެތް ރަށްރަށުގައި ނުވަތަ މޮނިޓަރިންއަށް ލާފައި ނެތް ރަށްރަށުގައި އެއް ގޮތަކަށްވެސް މާސްކު ނާޅައޭ ބުންޏަސް ދޮގަކަށް ނުވާނެއެވެ.\nޗުއްޓީ ދުވަސްވަރާއެކު ރާއްޖޭގެ އެއް ރަށުން އަނެއް ރަށަށް ގިނަ ބަޔަކު ދަނީ ދަތުރުކުރަމުންއެވެ. މި ދުވަސްވަރުވެސް މާސްކުގެ މުހިއްމުކަމާއި މެދު ވިސްނާލަނީ މަދު ބައެކެވެ. މާސްކު އަޅައިގެން އުޅޭ މަދު މީހަކު ފެނުނު ނަމަވެސް އާބާދީގެ ގިނަ ބަޔަކު އެއްތަންވެ ދަތުރުދިޔުމާއި، އާއިލީ ހަފްލާތަކުގެ އިތުރުން ގިނަ އެއްވުންތައް ބާއްވާ އުފާ ފާޅުކުރާއިރު މާސްކު ނޭޅުމަކީ އެންމެ ރައްކާތެރި ގޮތްބާ؟ އެކަކު ނާޅާތީ، އެހެން އެންމެން މާސްކު ނާޅާ އުޅުމަކީ ގަބޫލުކުރެވޭނެ ވާހަކައެއް ނޫނެވެ. މިހާރުވެސް ރަށްރަށުގެ މުއައްސަސާތަކުގެ މުވައްޒަފުންނާއި އިސްވެރިންވެސް މާސްކު ނާޅާ އުޅޭތަން ވަރަށް ގިނައިން ފެނެއެވެ. މިއީ ވަރަށް ދެރަކަމެއްކެއެވެ. ނަމޫނާ ދައްކަވަން ތިއްބަވާ ބޭފުޅުންވެސް މާސްކު ނާޅާ އުޅޭތަން ވަރަށް ގިނައިން ފެނެއެވެ. ސިއްޚީ މާހިރުން މިހާރު ދީފައިވާ ލުއިތަކަކީ ކޮވިޑް ނެއްކަމަށް ބަލާފަ ދިން ލުއިތަކެއް ނޫނެވެ.\nއެކަން އެނގެނީ ކޮވިޑަށް ޓެސްޓް ހެދުމަށް ނަގާ ސާމްޕަލްތަކުންނެވެ. އެޗްޕީއޭގެ ތަފާސްހިސާބުތަކުން ދައްކާގޮތުން ވޭތުވެދިޔަ4މަސް ދުވަހާ އަޅާބަލާފަ މިހާރު ރާއްޖޭގައި ކޮވިޑަށް ޕޮޒިޓިވްވާ ރޭޓު އަންނަނީ މަތިވަމުންނެވެ. ސިއްޚީ މާހިރުން ކެނޑިނޭޅި ދެމުންދާ އިރުޝާދަކީ ބޭރަށްދާއިރު އަދި ގިނަ މީހުން އެއްވާ ތަނަކަށްދާނަމަ މާސްކް ބޭނުން ކުރުމަށެވެ. ރައްކާތެރި ގޮތަކީ މާސްކު އެޅުން ކަމަށް ތަކުރާރުކޮށް އެ ބޭފުޅުން އަންނަނީ ނަސޭހަތް ދެމުންނެވެ.\nކޮވިޑާއެކު ދިވެހިން ހޭދަކުރި އެންމެ ހިތްދަތި ތަޖުރިބާތައް އަދި ހަނދާންނެތޭހާ ދުވަހެއް ނުވެއެވެ. އެހެންކަމުން ތިމާއާއި އެހެން މީހުންގެ ރައްކާތެރިކަމަށްޓަކައި މާސްކު އަޅުމާއި، ރައްކާތެރިކަމުގެ އެހެނިހެން ފިޔަވަޅުތަކަށްވެސް އަމަލުކުރަން އެބަޖެހެއެވެ. ފަހުންވެސް ރައްކާތެރިކަން އޮތީ މާސްކާ އެކުގައެވެ. މިއަދު އަހަރެމެން އެންމެގެ އަޒުމަކަށް ވާންވީ "އެންމެ ފަހު މީހާ އާއި ޖެހެންދެންވެސް މާސްކު އެޅުމަށެއެވެ."\nކޮވިޑް-19 އެޗް.ޕީ.އޭ ރާއްޖެ ރިޕޯޓް


"Prassthanam" akee original ge copy eh noon: Sanjay Dutt\nފިލްމުގެ ޕޯސްތަރެއް ލީޑު ތަރިންނާއެކު --\nއަންނަ މަހުގެ 20 ގައި ރިލީޒްކުރާ ފިލްމު "ޕްރަސްތާނަމް" އަކީ ހަމަ އެ ނަމުގައި ނެރުނު ތެލުގޫ ފިލްމުގެ ސީދާ ކޮޕީ އެއް ނޫން ކަމަށް ފިލްމުގެ ލީޑް އެކްޓަރު، ސަަންޖޭ ދަތު ބުނެފި އެވެ.\nސަންޖޭ ދަތު އާއި މަނީޝާ ކޮއިރަލާ ލީޑުން ފެންނަ ކުޅޭމި ފިލްމަކީ 2010 ގައި ރިލީޒުކުރި ތެލެގޫ ޕޮލިޓިކަލް އެކްޝަން ޑްރާމާގެ ރީމޭކް އެކެވެ. ހިންދީ ފިލްމު ވެސް ޑައިރެކްޓްކޮށްފައި ވަނީ އޮރިޖިނަލް ފިލްމު ޑައިރެކްޓްކުރި ދޭވަ ކައްޓާ އެވެ.\nނަމަވެސް، މި ފިލްމަކީ ހުރިހާ ގޮތަކުން ކޮޕީ ފިލްމެއް ނޫން ކަމަށް ސަންޖޭ ދަތު ވަނީ ބުނެފަ އެވެ. އޭނާ ބުނި ގޮތުގައި، ރީމޭކް ވަނީ ހިންދީ ސިނަމާ އަށް ފެތޭނެ ހެން ބަދަލު ކޮށްފަައި ކަމަށެވެ. އަދި ފިލްމަށް ގެނައި ބަދަލުތައް ފިލްމުގެ ޑައިރެކްޓަރު ގެނެސްފަައިވަނީ ވަރަށް ފުރިހަމަ އަށް ކަމަށް ބުނެފައިވެ އެވެ.\n"މިއީ އަސްލު ފިލްމުގެ ސީދާ ކޮޕީ އެއް ނޫން. ފިލްމުގެ ތިއަރީ އާއި ސްޓޯރީ އެއް ގޮތް ވާނެ" ފިލްމުގެ ޓްރެއިލާ ލޯންޗު ކުރި ރަސްމިއްޔާތުގައި ވާހަކަ ދައްކަމުން ސަންޖޭ ބުންޏެވެ.\n"ޕްރަސްތާނަމް" އަކީ އާއިލީ ސިޔާސީ ކަންތައްގަނޑެއް ކިޔައިދޭ ފިލްމެކެވެ. ސިޔާސީ ލީޑަރެއްގެ ދެ ދަަރިން، އެމީހުންގެ ބައްޕަގެ ނަން ހިފެހެއްޓުމުގެ ގޮތުން ސިޔާސީ މަގާމަށް ކުރާ ހަނގުރާމަ މި ފިލްމުގައި ފެންނާނެ އެވެ.\nސަންޖޭ ޕްރޮޑިއުސްވެސް ކުރާ މި ފިލްމުގައި އޭނާ ފެންނާނީ އާއިލާގެ އެންމެ އިސް ބަލްދޭވް ޕްރާތު ސިންގް ގެ ރޯލުންނެވެ. އަދި ދަރިންގެ ގޮތުގައި، އަލީ ފަޒަލް އާއި ސަތުޔަޖީތު ދުބޭ ފެންނާނެ އެވެ. އިތުރު ކާސްޓުންގެ ތެރޭގައި، އަމީރާ ދާސްތޫރް، ޖެކީ ޝްރޮފް އަދި ޗަންކީ ޕާންޑޭ ހިމެނެ އެވެ.


Saff Games - Table Tennis: Firihen Team Event Gai Sri Lanka Athun Raajje Balivejje - Vaguthu\nސާފް ގޭމްސް - ޓޭބަލް ޓެނިސް: ފިރިހެން ޓީމް އިވެންޓުގައި ލަންކާ އަތުން ރާއްޖެ ބަލިވެއްޖެ\nނޭޕާލުގައި މިހާރު ކުރިޔަށްދާ 13 ވަނަ ސައުތް އޭޝިއަން ގޭމްސްގެ ޓޭބަލް ޓެނިސް ޓީމް އިވެންޓުގެ ފިރިހެން ބައިގައި ސްރީލަންކާ އަތުން ސީދާ ތިން ގޭމުން ރާއްޖޭގެ ގައުމީ ޓީޓީ ޓީމު ބަލިވެއްޖެއެވެ.\nޓޭބަލް ޓެނިސް ޓީމް އިވެންޓުގެ ފިރިހެން ކެޓެގަރީގައި އަވައްޓެރި ލަންކާއާއި ދެކޮޅަށް ކުޅުނު މެޗުގެ ފުރަތަމަ ޓައިގައި ރާއްޖޭން ނުކުތީ މޫސާ މުންސިފް އަހުމަދު އެވެ. މުންސިފް އާއި ވާދަކޮށް ލަންކާ ކުޅުންތެރިޔާ މި ޓައި ކާމިޔާބުކުރީ ސީދާ ތިން ސެޓުންނެވެ. މެޗުގެ ސެޓުތަށް ލަންކާ ކުޅުންތެރިޔާ ގެންދިޔައީ 11-8، 11-9 އަދި 11-8 އިންނެވެ.\nދެވަނަ ޓައިގައި ރާއްޖެ ޓީމުން ކުޅުނީ ރާއްޖޭގެ މުހައްމަދު ޝައްފާން އިސްމާއިލް އެވެ. ދެވަނަ ޓައި ލަންކާ ކުޅުންތެރިޔާ ކާމިޔާބުކުރީ ވާދަވެރި ކުޅުމަކަށްފަހު3ސެޓު 1 ސެޓުންނެވެ. ފުރަތަމަ ސެޓު ލަންކާ ކުޅުންތެރިޔާ 7-11 އިން ގެންދިޔައިރު ދެވަނަ ސެޓު ޝައްފާން ވަނީ ކާމިޔާބު ކޮށްފައެވެ. ޝައްފާން ސެޓު ކާމިޔާބުކުރީ 15-13 އިންނެވެ. ތިންވަނަ ސެޓާއި ހަތަރުވަނަ ސެޓު ލަންކާ ކުޅުންތެރިޔާ ކާމިޔާބުކޮށްފައިވަނީ ފަސޭހަކަމާއެކު 7-11 އަދި 6-11 އިންނެވެ.\nޓީމް އިވެންޓުގެ ތިންވަނަ ޓައިގައި ރާއްޖޭން ކުޅުނީ މުހައްމަދު ޒީސްތު ނަސީމެވެ. މި ޓައިގައި ސީދާ ތިން ސެޓުން ލަންކާ ކުުޅުންތެރިޔާ ވަނީ ޒީސްތުގެ މައްޗަށް ކުރިހޯދައިފަ އެވެ. މެޗުގެ ސެޓުތައް ލަންކާ ކުޅުންތެރިޔާ ގެންދިޔައީ 11-4، 11-8 އަދި 11-8 އިންނެވެ.\nރާއްޖޭގެ ފިރިހެން ޓީޓީ ޓީމް ކުޅޭ މެޗުގައި މާދަމާ ނުކުންނާނީ ނޭޕާލާއި ދެކޮޅަށެވެ. 2000 ވަރަކަށް އެތްލީޓުން ބައިވެރިވާ މިފަހަރުގެ ގޭމްސްގައި 27 ކުޅިވަރެއް ހިމެނިފައިވެ އެވެ. ރާއްޖޭން މުބާރާތުގައި ވާދަކުރަނީ 11 ކުޅިވަރަކުންނެވެ. ގޭމްސް ކުރިއަށްދަނީ ވެރިރަށް ކަތަމަންޑޫގެ އިތުރުން ޕޮކަހާރާގަ އެވެ.\nތައިލޭންޑް މުބާރާތުން ދީމާ އަށް ރިހި މެޑަލް\nދީމާ ތައިލެންޑް މުބާރާތުގެ ފައިނަލަށް\nގައުމީ ޓީޓީ ޗެމްޕިއަންކަން ދީމާ އާއި މުންސިފް ދިފާއުކޮށްފި\nޑިސެމްބަރު 2, 2019 14:22\nމާމޮޅުކަމަށް ބުނެ މަރުޒޫގުމެން ފޮނުއަރުވަނީ. އަދި އެބަޖެހޭ ތަންކޮޅެއް މައިތިރިވާން.


Libey Futsal Tournament: Faseyha Kamaaeku RD Balikoh Vakaruge Semi Ah - Vaguthu\nގއ. ކަނޑުހުޅުދޫގައި ކުރިއަށްދާ ލިބޭ ފުޓްސަލް މުބާރާތުގައި މިއަދު ހަވީރު ކުޅުނު މެޗްގައި ތަފާތު ބޮޑު ނަތީޖާއަކުން އާރުޑީ ސްޕޯޓްސް ކުލަބް ބަލިކޮށް ވަކަރުގޭ ސްޕޯޓްސް ކްލަބުން ޖެހިޖެހިގެން ތިން ވަނަ މޮޅު ހޯދައިފި އެވެ.\nކަނޑުހުޅުދޫ ފުޓްސަލް ދަނޑުގައި ކުޅުނު މި މެޗް ވަކަރުގޭ އިން ކާމިޔާބުކުރީ 7-1 އިންނެވެ. ދެ ޓީމުގެ ފަރާތުން ވެސް ދާދި ހަމަހަމަ ކުޅުމެއް ފެނިގެންދިޔަ މި މެޗްގެ ފުރަތަމަ ހާފް ނިމުނީ 0-0 އިންނެވެ. ފުރަތަމަ ހާފާ ހިލާފަށް ދެވަނަ ހާފުގައި އާރުޑީގެ ކުޅުން ވަރަށް ބޮޑަށް ދަށްވި އިރު މި ހާފް މުޅިންހެން ޑޮމިނޭޓް ކޮށްގެން ކުޅުނީ ވަކަރުގޭ އިންނެވެ. މެޗްގައި ވަކަރުގޭ އަށް ގޯލް ތައް ޖަހައިދިނީ އަލީ އަޒްވާން، ޝުޖާއު ހުސެއިން، އިބްރާހިމް ހާމިދް އަދި އަލީ ސައީދެވެ. މީގެ ތެރެއިން މެޗްގެ މޮޅު ކުޅުންތެރިޔާގެ މަގާމް ހޯދި ހާމިދް ތިން ގޯލް ޖެހިއިރު އަޒްވާން ވަނީ ދެ ގޯލް ޖަހައިފަ އެވެ.\nމިއަދުގެ މޮޅަކީ ވަކަރުގޭ އިން މި މުބާރާތުގައި ހޯދި ތިން ވަނަ މޮޅެވެ. ވަކަރުގޭ ކުޅުނު ފުރަތަމަ މެޗްގައި އެސްޕާޑާ އަތުން ބަލިވި ނަމަވެސް އެ ޓީމުން ވަނީ އޭގެ ފަހުން ކުޅުނު ތިން މެޗްގައިވެސް މޮޅު ކުޅުމެއް ދައްކައިފައެވެ. ހަތަރު މެޗުން ލިބުނު 09 ޕޮއިންޓާއެކު ވަކަރުގޭ ތާވަލުގެ ދެވަނަ އަށް ޖެހިލިއިރު ކުރިން އެ ޓީމާ އެއް އަދަދަކަށް ޕޮއިންޓް ހޯދައިގެން ދެވަނައިގައި އޮތް ކަންމަތި ތިންވަނަ އަށް ވެއްޓުނީ ގޯލްގެ ތަފާތުން ވަކަރުގޭ އަށް ކުރި ލިބޭތީއެވެ. އެހެންނަމަވެސް މިރޭ ލީގުގެ އެއްވަނައިގައި މިވަގުތު އޮތް އެސްޕާޑާ އާއި ދެކޮޅަށް ކުޅޭ މެޗުން ބަލިނުވެ ފަރުޖައްސާލައިގެން އަލުން ތާވަލުގެ ކުރިއަށް އެރުމުގެ ފުރުސަތު ކަންމަތި ޓީމަށް އޮންނާނެ އެވެ.\nވަކަރުގޭ އިން ޖެހިޖެހިގެން ތިން ވަނަ މޮޅު ހޯދައި ސެމީގެ ޖާގައެއް ކަށަވަރު ކުރި އިރު މިއަދު މެޗަކީ އާރުޑީ ޖެހިޖެހިގެން ބަލިވި ތިންވަނަ މެޗެވެ. މުޅިއެކު ހަތަރު މެޗުން އާރުޑީ އަށް ލިބިފައިވަނީ 03 ޕޮއިންޓެވެ. މުބާރާތުގައި އެ ޓީމަށް ބާކީ ދެން އޮތީ ގެމަނަފުށި ސްޕޯޓްސް ކްލަބާ ދެކޮޅަށް ކުޅެން އޮތް މެޗެވެ. އެ މެޗް ކުޅޭނީ މާދަމާ އެވެ.\nމުބާރާތުގެ ސެމީ ފައިނަލުގެ ޖާގަތައް ކަށަވަރު ކޮށްފައިވަނީ ވަކަރުގޭގެ އިތުރުން އެސްޕާޑާ އަދި ކަންމަތި އެވެ. މިއަދުގެ މެޗުން އާރުޑީ ބަލިވުމުން ސެމީގެ ފަހު ޖާގައިގެ ވާދަވެރިކަން ވަނީ ބޮޑުވެފައެވެ. ސެމީގެ ފަހު ޖާގައަށް ވާދަކުރާ ދެ ޓީމެއް ކަމަށްވާ ގެމަނަފުށި ސްޕޯޓްސް ކްލަބް އަދި ބޮއްކުރާގެ ފޯރިގަދަ ކުރިމަތިލުން މިރޭ އޮންނާނެ އެވެ. މި މެޗް ފެށުމަށް ހަމަޖެހިފައިވަނީ 20:30 ގައެވެ.


Yameen ge sarukaarun kalhuvakaru miskih nagai,emiskih vikkaalumah masahkah kohfaivey- member Eeva - AO News Yameen ge sarukaarun kalhuvakaru miskih nagai,emiskih vikkaalumah masahkah kohfaivey- member Eeva\nޔާމީންގެ ސަރުކާރުން ކަޅުވަކަރު މިސްކިތް ނަގައި، އެ މިސްކިތް ވިއްކާލުމަށް މަސައްކަތް ކޮށްފައިވޭ- އީވާ\nކުރީގެ ރައީސް އަބްދުލްﷲ ޔާމީން އަބްދުލް ގައްޔޫމް ގެ ސަރުކާރުން ސަލްޓަން ޕާކުގައި ހުރި ކަޅުވަކަރު މިސްކިތް ނަގައި، އެ މިސްކިތް ވިއްކާލުމަށް މަސައްކަތް ކޮށްފައިވާކަމަށް ގަލޮޅު އުތުރު ދާއިރާގެ މެންބަރު އީވާ އަބްދުالله ވިދާޅުވެއްޖެއެވެ. މެމްބަރ އީވާ މިހެން މިހެން ވިދާޅުވީ މިއަދު ބޭއްވި ރައްޔިތުންގެ މަޖިލީހުގެ ޖަލްސާގައި ވާހަކަ ދައްކަވަމުން ނެވެ.\nމިއަދު ރައްޔިތުންގެ މަޖިލީހުގައި ބޭއްވި ޖަލްސާގައި ގަލޮޅު އުތުރު ދާއިރާގެ މެންބަރު އީވާ އަބްދުالله ހުށަހަޅުއްވާފައިވާ، ދިވެހިރާއްޖޭގެ ސަގާފީ ތަރިކައިގެ ބިލު ހުށަހަޅުއްވައި، މެމްބަރުންނަށް ބަހުސް ކުރުމަށް ވަނީ ފުރުސަތު ހުޅުވާލައްވާފަ އެވެ. އެބިލް ހުށަހަޅުއްވަމުން މެމްބަރ އީވާ ވިދާޅުވީ ރާއްޖޭގެ ސަގާފީ ތަރިކައިގެ ބިލެއް މަޖިލީހަށް ހުށަހެޅުމުގެ ބޭނުމަކީ އެފަދަ ތަންތަން ހިމާޔާތްކޮށް ރައްކާތެރި ކުރުން ކަމަށެވެ. އީވާ ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުން މާލޭގައި ހުރި ބައެއް އާސާރީ މިސްކިތްތައް ނަގައި އެތަންތާގައި ޕާކްތައް އަޅައި އިމާރާތްތައް އެޅުމަށް މަސައްކަތް ކޮށްފައިވާ ކަމަށެވެ.\nއެ ބިލަށް ބަހުސް ކުރުމަށް ހުޅުވާލި ފުރުސަތުގައި، ދިއްދޫ ދާއިރާގެ މެމްބަރު އަބްދުއްލަތީފް މުހައްމަދު ވިދާޅުވީ ދިވެހިރާއްޖޭގެ ސަގާފީ ތަރިކައިގެ ނަމުގައި ބިލެއް ފަރުމާކޮށް، ހުށަހެޅުމަކުން އެތަކެތި ރައްކާތެރި ނުކުރެވޭނެ ކަމަށެވެ.\nމިފަދަ ބިލުތައް ގާނޫނަށް ބަދަލުވެ، އަމަލު ކުރަންފެށުމާއެކު، ގާނޫނު ތަންފީޒު ކުރުމާއި، ސަގާފީ ތަރިކައަށް ގެއްލުންދޭ ފަރާތްތަކާމެދު ހަރުކަށި ފިޔަވަޅު އެޅުން މުހިއްމު ކަމަށްވެސް ލަތީފުގެ އިތުރުން އެބިލަށް ބަހުސްކުރެއްވި ގިނަ މެމްބަރުން މިއަދު ވަނީ ވިދާޅުވެފައެވެ.\nކުރީގެ ރައީސް އަބްދުލްﷲ ޔާމީން އަބްދުލް ގައްޔޫމް\nގަލޮޅު އުތުރު ދާއިރާގެ މެންބަރު އީވާ އަބްދުالله


Gadha Vairoalhi Ehgai Aadhu Baagaige Meehun Nimidhiya Gothuge Vaahaka - Vaguthu\nމާތް ﷲ، ޢާދުބާގައިގެ މީހުންނަށް ދެއްވި ނިޢުމަތްތައް އެމީހުން ބޭނުންކުރީ ނަހަމަ ގޮތުގަ އެވެ. އެކަލާނގެ އެމީހުންނަށް ދެއްވި އާރާއި ބާރުގެ ބޭނުންކުރީ، އަނެކުންނަށް އަނިޔާވެރިވުމަށެވެ. އެމީހުން އަނިޔާވެރިވަމުން ގެންދިޔައީ، ހަމައެކަނި އެހެން ޤަބީލާތަކުގެ މީހުންނަކަށެއް ނޫނެވެ. ކިއެއްތޯ އެވެ. އެމީހުންގެ ތެރޭގައި ވެސް އިންތިހާ ދަރަޖައަށް އަނިޔާވެރިކަން އޮތެވެ. އެމީހުންގެ ބޮޑުންނަކީ، އެމީހުންގެ ނިކަމެތިންނާއި ފަޤީރުންނަށް އަނިޔާވެރިވުމުގައި ހައްދުފަހަނަޅާފައިވާ ބަޔެކެވެ. އެމީހުންގެ ހިތްތައް ކަޅިވެފައިވަނީ، ދުޝްމަނުކަމުންނެވެ. އެމީހުންގެ ޢަމަލުތައް ފެވިފައިވަނީ ޒުލްމުންނެވެ. އެމީހުންގެ ނިޔާތަކަކީ، އަނިޔާތަކެކެވެ.\nދުޝްމަނުކަމުން އެއްކިބާވެ، އަނިޔާވެރިކަން އެއްފަރާތްކޮށް، އިންޞާފުވެރި ބަޔަކު ކަމުގައި ވާނެ ޢަވާމިލުތަކެއް އެމީހުންގެ ކިބައިގައި ނުވެ އެވެ. އެމީހުންގެ ނަޒަރުގައި، އެމީހުންނަކީ އެންމެ ބާރުގަދަ މީހުންނެވެ. އަދި އެމީހުންނަށްވުރެ ބާރުގަދަ އެހެން އެއްވެސް ފަރާތެއް ނުވާ ކަމަށް އެމީހުން ބުންޏެވެ.\n(مَنْ أَشَدُّ مِنَّا قُوَّةً) ފުއްޞިލަތު: 15\nމާނައީ: "ތިމަންމެންނަށްވުރެ ބާރުގަދައީ ކާކު ހެއްޔެވެ؟"\nޢާދުބާގައި މީހުންނަކީ، އެބަޔެއްގެ ހިތުގެ ބަގީޗާތަކުގައި އީމާންކަމުގެ މޭވާ ނާޅައިފި ކޮންމެ ބަޔެއްގެ މިސާލެވެ. އީމާންވާޖެހޭ އެއްވެސް ކަމަކަށް އެމީހުންނަކު އީމާނެއް ނުވެ އެވެ. ޚާއްޞަކޮށް އާޚިރަތް ދުވަހަށް އީމާނެއް ނުވެ އެވެ. އެހެންކަމުން، އެމީހުން މި ދުނިޔޭގައި ކުރާ ޢަމަލުތަކުގެ ޙިސާބު ބައްލަވައި، ޖަޒާ ދެއްވާނެ ދުވަހެއް އަންނާނެ ކަމީ، އެމީހުން ޤަބޫލުކުރި ކަމެއް ނޫނެވެ.\nޢާދުބާގައި މީހުންނަކީ، ނޫޙުގެފާނުގެ ސާމުގެ ޢިވަޞުގެ ޢާދުގެ ދަރިފަސްކޮޅު މީހުންނެވެ. މާތް ﷲ، އެމީހުންނަށް ގިނަގުނަ ނިޢުމަތްތައް ދެއްވި އެވެ. އެކަލާނގެ، އެމީހުންނަށް ދެއްވި ނިޢުމަތްތަކުގެ ތެރޭގައި، ބިމުގެ ވެރިކަމާއި، ޖިސްމާނީ ބާރާއި، ނަޢަމް ސޫފިތަކާއި، ދަރީން ގިނަ ކަމާއި، ގިނަގުނަ ބަގީޗާތަކާއި، އެތަކެއް ފެންއާރުތަކެއް ހިމެނެ އެވެ. އެކަލާނގެ ދެއްވި އެ ނިޢުމަތްތަކަށް އެމީހުން ކުފުރުވި އެވެ. އެކަލާނގެ ޙަޟުރަތަށް ޠާޢަތްތެރިކަން އަދާކުރުމުގެ ބަދަލުގައި އެމީހުން އުރެދުނެވެ. އެމީހުންނަށް ލިބިފައިވާ ބާރުތަކާއި މުދާވެރިކަމަށްޓަކައި ފަޚުރުވެރިވި އެވެ. ދުނިޔޭގެ ބިންމަތީގައި ތަވާޟުޢުވެރިވެ ހިތްތިރިކުރުމުގެ ބަދަލުގައި، ބޮޑާވެ ކިބުރުވެރި ވި އެވެ. އެމީހުންގެ އާރާއި ބާރު ގަދަ ކަމަށްޓަކައި، އޭރު ދުނިޔޭގައި އުޅުނު އެހެން މީހުން، އެމީހުން ދެކެ ޖެހިލުންވެ ބިރުގަނެ އެވެ.\nއެމީހުންނަކީ، ނޫޙުގެފާނުގެ ޒަމާނުގައި ދުނިޔެ ޣަރަޤުވި ބޮޑު ޠޫފާނަށްފަހު، ދުނިޔެއަށް އައި މީސްތަކުންގެ ތެރެއިން، އެންމެ ފުރަތަމަ ބުދަށް އަޅުކަންކުރި މީހުންނެވެ. މާތް ﷲ، އެމީހުންގެ ގާތަށް، ސަލާމްލެއްވި ހޫދުގެފާނު ފޮނުއްވި އެވެ. އެމީހުންނަށް އެކަލޭގެފާނު ގޮވާލެއްވީ، ބުދަށް އަޅުކަންކުރުން ދޫކޮށް، އަރަހުށި ހުސްޠާހިރުވަންތަ މާތް ﷲ ގެ ޙަޟުރަތަށް އަޅުކަންކުރުމަށެވެ. އެކަލާނގެ ފިޔަވައި އެހެން ފަރާތްތަކަށް އަޅުކަން ނުކުރުމަށް ގޮވާލެއްވި އެވެ. ހޫދުގެފާނުގެ ގޮވާލެއްވުމަށް، ޢާދުބާގައިގެ މީހުން އިޖާބައެއް ނުދިނެވެ. ކިއެއްތޯ އެވެ. އެކަލޭގެފާނާ ދެކޮޅުވެރިވެ، އެކަލޭގެފާނު ދޮގުކޮށް، އެކަލޭގެފާނުގެ ޤަދަރު ކުޑަކޮށް، އެމީހުން އެކަލޭގެފާނަށް ދުއްތުރާތައް ކުރި އެވެ.\nޢާދުބާގައިގެ މީހުންނަކީ، ޢާންމު ގޮތެއްގައި ފޭލިގެތަކުގައި ދިރިއުޅުނު ބަޔެއް ކަމަށް ބުނެވެ އެވެ. އެމީހުންގެ ފޭލިގެތައް ޖެހުމަށް ބޭނުންކުރީ ބޮޑެތި ބިޔަ ތަނބު ކަމަށް ވެސް ބުނެވެ އެވެ. އެމީހުންނަކީ، ބޮޑެތި ޢިމާރާތްތައް ހެދި ބަޔެއްކަން ކީރިތި ޤުރުއާނުގެ މޫރިތި އާޔަތްތަކުން އެނގެ އެވެ. ބޮޑެތި ބިޔަ ޢިމާރާތްތަކާއި، ބޭކާރު މޮނިއުމަންޓްތައް އެމީހުން ހަދަމުން ގެންދިޔައީ އުސް ބިންތަކުގެ މަތީގަ އެވެ. އެ ބިނާތަކަކީ، ބިނާވެށީގެ ޒީނަތްތެރިކަމަށާއި، އެމީހުންގެ ހައިބަތު ދެއްކުމަށާއި، ކުޅިވަރު ކުޅުމަށާއި، އެމީހުންގެ ޚުލޫދަށްޓަކައި ހެދި ބިނާތަކެކެވެ.\nސަލާމްލެއްވި ހޫދުގެފާނު، އެމީހުންގެ ގާތަށް ވަޑައިގެން، އެމީހުންގެ ބިނާތަކާބެހޭ ގޮތުން ދެއްކެވި ބައެއް ވާހަކަތައް އައްޝުޢަރާއު ސޫރަތުގައި ބަޔާންކުރައްވާފައި ވެ އެވެ.\n(أَتَبْنُونَ بِكُلِّ رِيعٍ آيَةً تَعْبَثُونَ) (وَتَتَّخِذُونَ مَصَانِعَ لَعَلَّكُمْ تَخْلُدُونَ) އައްޝުޢަރާއު: 128-129\nމާނައީ: "ތިޔަބައިމީހުން ބޭކާރު ކުޅުންތައް ކުޅުމަށް ކޮންމެ އުސްތަނެއްގައި ބިނާއެއް ހަދަނީ ހެއްޔެވެ؟". "އަދި ތިޔަބައިމީހުން (އެތަންތާނގައި މަރުނުވެ) އަބަދަށް ދެމިތިބޭނޭ ކަމަށް ގަނޑުވަރުތައް ހަދަނީ ހެއްޔެވެ؟"\nޢާދުބާގައި މީހުންގެ ޙަޟާރަތު ވެއްޓި، އެމީހުން ހަލާކުވުމަށް މެދުވެރިވި މައިގަނޑު ތިން ސަބަބު ވާކަމަށް ޢިލްމުވެރިން ވިދާޅުވެފައި ވެ އެވެ.\nފުރަތަމަ ސަބަބަކީ، އެމީހުންގެ އާރާއި ބާރާމެދު އެމީހުން ފަޚުރުވެރިވުމެވެ. އެމީހުންގެ ޙަޟާރަތު ދިޔައީ ހަލުއި ބާރުމިނެއްގައި ކުރިއަރަމުންނެވެ. އެމީހުން ހީކުރީ، އެއީ އެމީހުންގެ ކުޅަދާނަކަމާއި މޮޅުކަމުން އުފެދި ކުރިއަރަމުންދިޔަ ޙަޟާރަތެއް ކަމަށެވެ.\nދެވަނަ ސަބަބަކީ، އަނިޔާވެރިކަމެވެ. އެމީހުންނަކީ، ހިތް ހަރު އަނިޔާވެރި ބަޔެކެވެ. މީހުންގެ މައްޗަށް ރަޙުމުނުކުރާ ބަޔެކެވެ. އެމީހުން ބަޔެއްގެ މައްޗަށް ގަދަފަދަކަން ދައްކާ ހިނދު، އެކަން ކުރަނީ އެންމެ އަނިޔާވެރި ޒާލިމު ޖައްބާރުންގެ ގޮތުގަ އެވެ.\nތިންވަނަ ސަބަބަކީ، ކާފިރުވުމާއި، އީމާން ނުވުމެވެ. މާތް ﷲ އާއި އެކަލާނގެ ދެއްވާފައިވާ ނިޢުމަތްތަކަށް އެމީހުން ކުފުރުވި އެވެ. އީމާންވުމަށް އެކަލާނގެ އަންގަވާފައިވާ އެއްވެސް ކަމަކަށް އެމީހުންނަކު އީމާނެއް ނުވެ އެވެ. ޚާއްޞަކޮށް ޤިޔާމަތް ދުވަހަށް އީމާނެއް ނުވެ އެވެ. އެ ދުވަސް އަންނާނެ ކަމާމެދު އިންކާރުކޮށް، އެ ދުވަސް ދޮގުކުރި އެވެ.\nމި ސަބަބުތަކަށްޓަކައި މާތް ﷲ، އެމީހުންގެ މައްޗަށް ކޯފާ ލެއްވި އެވެ. ދެން އެމީހުންގެ ބިމަށް ވާރޭ ވެހުން ހުއްޓި، އެތައް ދުވަހެއް އެ ގޮތުގައި ފާއިތުވެގެންދިޔަ އެވެ. އޭރު އެމީހުން ކޮންމެ ދުވަހަކުމެ، އިންތިޒާރުކުރަމުން ގެންދިޔައީ، ވާރޭ ވެހޭނެ ދުވަހަކަށެވެ. ވިއްސާރަ ވިލާގަނޑެއް އަންނާނެ އިރުވަރަކަށެވެ. އެމީހުން އެގޮތުގައި ތިއްބައި އެއްދުވަހަކު، އެމީހުންގެ ވާދީތަކާ ދިމާއަށް އުދަރެހުން އަރައިގެން އައި، ވިލާގަނޑެއްގެ ސިފައިގައިވާ އެއްޗެއް ފެނުނެވެ. އެމީހުން ހީކުރީ އެއީ، އެމީހުންނަށް ވާރޭ ވެއްސައިދޭނެ ވިލާގަނޑެއް ކަމަށެވެ.\nހޫދުގެފާނު ވިދާޅުވި އެވެ. "އެއީ، ވާރޭ ވެއްސައިދޭނެ ވިލާގަނޑެއް ނޫނެވެ. ކިއެއްތަ! އެއީ އަވަސްވެގަތުމަށް ތިޔަބައިމީހުން އެދިގެން އުޅުނު ކަންތަކެވެ. އެއީ ވޭންދެނިވި ޢަޛާބު އޭގައި ހިމެނިގެންވާ ގަދަ ވަޔެކެވެ." މިވާހަކަ އަލްއަޙުޤާފު ސޫރަތުގެ 24 ވަނަ އާޔަތުގައި ބަޔާންކުރައްވާފައި ވެ އެވެ.\nހޫދުގެފާނު ވިދާޅުވި ފަދައިން ވޭންދެނިވި ޢަޛާބު އައިސް އެމީހުންނާ ކުރިމަތިވި އެވެ. ދުވަހަކުވެސް އެމީހުން ދެކެފައިނުވާ ފަދަ ބާރުގަދަ ވަޔެއް ޖެހެން ފެށި އެވެ. ގަސްގަހާގެހި ބިމުން ލުހެލައި، ނަޢަމްސޫފިތަކާއި އެފަދަ އެހެނިހެން އެއްޗެހި ވަޔާއެކު މާދުރަށް ގެންދަންފެށި އެވެ. ސަޙަރާގައިވާ ވެއްޔާއި ހިރަފުހުން، ޖައްވު ކިލަނބުވެ، އުޑުމަތި ބަނަވެ، އަނދިރިކަން ވެރިވި އެވެ. މިކަންކަން ކުރިމަތިވާން ފެށުމުން، ސަލާމަތްވެވޭތޯ އެމީހުން މަސައްކަތްކުރި އެވެ. އެހެނަސް، ޖެހެމުންދިޔަ ބާރުގަދަ ވައި، އެމީހުންނާއި އެމީހުންގެ ހުރިހައި އެއްޗެއް ހަލާކުކޮށް ނެތިކޮށްލި އެވެ. އެ ވައިގައި ގަދަފަދަ އަޑާއި، ގަދަ ފިނި އެކުލެވިފައި ވި އެވެ. އެއީ، މަންފާއެއް ނެތް ވަޔެވެ.\nއޭގެ ސަބަބުން އެމީހުން ހޭނިގެން ވެއްޓުނެވެ. އެ ވައި، ޖެހުނު ކޮންމެ އެއްޗެއް، ފުނޑުފުނޑުކޮށް އަޅިޔަށް ހަދައިނުލައެއް ދުލެއް ނުކުރެ އެވެ. ވައިރޯޅި އައިސް އެމީހުން ތިބިތަނުން ލުހެލަ އެވެ. އެއަށްފަހު، ވެއްޓިފައިވާ ކަދުރުރުކުގެ ބުޑުތަކެއް ފަދައިން އެމީހުން ހަދައިލަ އެވެ. އެގޮތުގެ މަތިން، ހޮއިހެދިފައިވާ ކަދުރުރުކުގެ ބުޑުތަކަކާ، އެމީހުން އެއްފަދަވެގެން ދިޔަ އެވެ. އަދި އޮޔާދާ ކުނިތަކެއް ފަދައިން މާތް ﷲ އެމީހުން ލެއްވި އެވެ.\nއެކަލާނގެ އެމީހުންގެ މައްޗަށް ހަތް ރެޔާއި، އަށް ދުވާ ވަންދެން ވިދިވިދިގެން އެ ޢަޛާބު ފޮނުއްވި އެވެ.\nޖުލައި 30, 2020 07:12\nކީޕް އިޓް އަޕް ވަގުތު ނޫސް\nޖުލައި 30, 2020 08:19\nސުބުހާނަﷲ... އިބުރަތްތެރި ފިލާވަޅެއް\nޖުލައި 30, 2020 09:33\nމިކަހަލަ ދީނީ ވާހަކަތައް ގިނަކޮށްބަލަ ޕްލީޒް ???????????❤\nޖުލައި 30, 2020 10:36\nތިބައިމީހުންގެ ބައްޕާފުޅު އާދަމް އަލައިހިއްސަލާމް ދުއާކުރެއްވި ގޮތައް ދުއާ ކުރާށެވެ މިއަދަކީ ބަރަކާތްތެރި ހައްޖު ދުވަހެވެ ފާފަ ފުއްސަވާ ދެއްވުމަށް ދަންނަވާށެވެ\nޖުލައި 31, 2020 21:50\nމިކަހަލަ ޢިބްރަތްތެރި ޤުރު އާނުގަ އި ވާ ހަ އްޤު ތެދު ޚަބ\nޖުލައި 31, 2020 21:51\nމިކަހަލަ ޢިބްރަތްތެރި ޤުރު އާނުގަ އި ވާ ހަ އްޤު ތެ\nޖުލައި 31, 2020 21:52\nމިކަހަލަ ޢިބްރަތްތެރި ޤުރުޢާނުގަ އ\nޖުލައި 31, 2020 21:55\nމިކަހަލަ ޢިބްރަތުން ފުރިގެންވާ ޤުރު އާނާ އި ރަސޫލާ ޞަ އްލަﷲ ޢަލަ އިހި ވަސަ އްލަމްގެ ސުންނަތުގަ އި ވާ ހަ އްޤު ތެދު ޚަބަރު ގިނަގިނަ އިން ގެނެސްދިނުމަކީ ވަރަ އް މުހި އްމު ކަމެ އް.


ކޯވިޑް-19 : ފިޔަވަޅުތައް އެޅުމުގައި "ސީރޯ ޕްރިވެލަންސް ސަރވޭ"ގެ ދައުރު މުހިންމު - ޑރ.ޝީނާ ކޯވިޑް-19 : ފިޔަވަޅުތައް އެޅުމުގައި "ސީރޯ ޕްރިވެލަންސް ސަރވޭ"ގެ ދައުރު މުހިންމު - ޑރ.ޝީނާ\nރާއްޖޭގައި މިހާރުއޮތް ކޯވިޑް-19ގެ ޙާލަތުގައި އަޅާ ރައްކާތެރިކަމުގެ ފިޔަވަޅުތައް އެޅުމަށް "ސީރޯ ޕްރިވެލަންސް ސަރވޭ" މުހިންމު ދައުރެއް އަދާކުރާނެކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ކޮންސަލްޓެންޓް ޑރ.ޝީނާ މޫސާ ވިދާޅުވެއްޖެއެވެ. މިޙާލަތުގައި މިހާރު އަޅާފައިވާ ފިޔަވަޅުތަކަށް ލުއިދިނުމުގައިވެސް މިސަރވޭގެ ދައުރު ބޮޑުކަމަށް ޑރ.ޝީނާ ވިދާޅުވެއެވެ.\nޕީއެސްއެމް ނިއުސްއަށް މަޢުލޫމާތުދެއްވަމުން ޑރ.ޝީނާ ވިދާޅުވީ މިއީ އާދައިގެ ޓެސްޓެއްކަމަށް ބައެއް މީހުންނަށް ހީވިނަމަވެސް މިއީ ކޯވިޑް-19ގެ ވައިރަސް ހަށިގަނޑުގައި ހުރިތޯ ދެނެގަތުމަށް ޢާއްމުކޮށް ހަދާ ޓެސްޓުފަދަ ކަމެއް ނޫންކަމަށެވެ. މިއީ މުޖުތަމަޢުގެ ތެރޭގައި ބަލީގެ ޙާލަތު އޮތްގޮތް ދެނެގަތުމަށް ނުވަތަ ބައްޔާ ކުރިމަތިލުމުގައި މީހުންގެ ދިފާޢީ ބާރުހުރި މިންވަރު ދެނެގަތުމަށް ހަދާ ޓެސްޓެއްކަމަށް ޑރ.ޝީނާވަނީ ފާހަގަކުރައްވާފައެވެ.\nއޭނާ ވިދާޅުވީ މިގޮތަށް މަޢުލޫމާތު އެއްކުރަނީ ވަކިވަކި ފަރުދުންނަށްވުރެ ބޮޑަށް މުޅި މުޖުތަމަޢުގެ ރައްކާތެރިކަން ކަށަވަރުކުރުމަށްކަމަށެވެ. ކޯވިޑް-19ގެ ޙާލަތު ދެނެގަނެވުމުން ވަގުތުން ވަގުތަށް އަޅަންޖެހޭ ފިޔަވަޅުތައް ދެނެގަނެވޭނެކަމަށާ، އެކަމަށްޓަކައި މިސަރވޭ ވަރަށް މުހިންމުކަމަށް ޑރ.ޝީނާ ފާހަގަކުރެއްވިއެވެ. އަދި މިވަގުތު ކޯވިޑް-19އާ ގުޅިގެން އަޅާފައިވާ ފިޔަވަޅުތަކަށް ލުއިދިނުމާމެދުވެސް ގޮތް ނިންމުމަށް ސަރވޭ އިސްދައުރެއް އަދާކުރާކަމަށް ޑރ.ޝީނާ ވިދާޅުވެއެވެ.\n"މިއެއްކުރެވޭ މަޢުލޫމާތުގެ މައްޗަށް ބިނާކޮށް އަޅާނެ ފިޔަވަޅުތައް ދެނެގަތުމަށް އެޗްޕީއޭއަށް ފަސޭހަވެގެންދާނެ. ސައިންޓިފިކަލީ އެއްކުރެވޭ މިމަޢުލޫމާތަކީ ސައްޙަ އެއްޗަކަށްވުމަށް އަޅުގަނޑުމެން ބޭނުންވާ މިންވަރަށް ސާމްޕަލް ނަގަންޖެހޭނެ. މީގެ ސަބަބުން ބަލި ފެތުރިފައިވާ މިންވަރާއި ވަކި ޢުމުރުފުރާއެއްގައި ބަލި ފެތުރިގެން ދިޔުމަށް އޮތް ފުރުސަތުވެސް އެނގިގެންދާނެ."ޑރ.ޝީނާ ވިދާޅުވެއެވެ.\n"ސީރޯ ޕްރިވަލަންސް ސަރވޭ" ކުރިއަށްގެންދަނީ އެޗްޕީއޭއާއި މޯލްޑިވްސް ނެޝަނަލް ޔުނިވަރސިޓީ ގުޅިގެންނެވެ. މި ސަރވޭގެ ބޭނުމަކީ ކުރިން މިބައްޔަށް ހުށަހެޅިފައިވާ މީހުންގެ އަންދާސީ ހިސާބުތަކުގެ މަޢުލޫމާތު އެއްކުރުމެވެ. މި ސަރވޭގެ ތެރެއިން އެކި އުމުރުފުރާގެ މެދުގައި ބަލި ފެތުރިފައިވާ މިންވަރު ދެނެގަތުންވެސް ހިމެނެއެވެ. އޭގެ ސަބަބުން ކުރިއަށް އޮތް ތަނުގައި ބަލި ފެތުރިގެން ހިނގައިދާނެ ގޮތުގެ އަންދާޒާއެއްވެސް ކުރެވޭނެކަމަށް އެޗްޕީއޭއިން ވިދާޅުވެއެވެ.\nމި ސަރވޭއަށް ބޭނުންވާ ސާމްޕަލް ނަގަން ފަށާފައިވަނީ މިމަހުގެ 15ވަނަ ދުވަހުއެވެ.4ބުރަކަށް ބަހާލައިގެން ކުރިއަށްގެންދާ މިސަރވޭގެ ފުރަތަމަ ބުރުގައި ސާމްޕަލް ނަގާފައިވަނީ ސްކޫލު އުމުރުފުރާގެ ކުދިންގެ ގައިންނެވެ. މިހާރު ކުރިއަށްގެންދާ ސަރވޭގެ ދެވަނަ ބުރުގައި ސާމްޕަލް ނަގަނީ ހޮވާލެވޭ ވަކިބަޔަކަށް އެސްއެމްއެސް މެދުވެރިކޮށް އަންގައިގެންނެވެ. މިއީ ލެއިން ސާމްޕަލް ނަގައިގެން ހަދާ ޓެސްޓެކެވެ. ޓެސްޓު ހެދުމަށް ސާމްޕަލް ނަގަނީ ޢާއްމުކޮށް ހޮވާލާ މީހުންގެތެރެއިންނެވެ.\nމާލޭ ސަރަހައްދުގައި ކުރިއަށްގެންދާ ސީރޯ ޕްރިވެލަންސް ސަރވޭގައި ސާމްޕަލް ނެގޭނެ އިންތިޒާމް4ތަނެއްގައި ވަނީ ހަމަޖައްސާފައެވެ. އެގޮތުން މާލޭގައި ނަމަ ޤައުމީ ޔުނިވަރސިޓީގެ ފެކަލްޓީ އޮފް ހެލްތު ސައިންސަސް އާއި ފެކަލްޓީ އޮފް އެޑިއުކޭޝަނުން ސާމްޕަލް ނެގޭނެއެވެ. އަދި ހުޅުމާލޭގައި ޖެމްސް ޕްރީސްކޫލް އާއި ވިލިމާލޭގައި ނަމަ ވިލިމާލޭ ހޮސްޕިޓަލުން ސާމްޕަލް ނެގުމުގެ ކަންކަން ކުރިއަށްދާނެއެވެ. މިތަންތަނުގައި ސާމްޕަލް ނެގުން ކުރިއަށްދާނީ ހަވީރު4އިން ރޭގަނޑު7ޖެހުމާ ހަމައަށެވެ.


ޕްރިމިއާ ލީގު: ސަންޗޭޒްގެ ލަނޑުން ބާންލީ ބަލިކޮށް އާސެނަލް ދެވަނަ އަށް\nއާސެނަލް އޮތީ ކުޅުނު 22 މެޗުން ލިބުނު 47 ޕޮއިންޓާއެކު ޕޮއިންޓް ތާވަލުގެ ދެވަނައިގަ\n23 ޖެނުއަރީ 2017 | ހޯމަ 16:49\nބާންލީ ކޮޅަށް ލަނޑު ޖެހުމަށްފަހު ސަންޗޭޒް އުފާފާޅުކުރަނީ\nޕްރިމިއާ ލީގުގައި އެލެކްސިސް ސަންޗޭޒް ޖަހައިދިން ލަނޑުން ބާންލީ ބަލިކޮށް އާސެނަލް ޕޮއިންޓް ތާވަލުގެ ދެވަނަ އަށް ޖެހިލައިފި އެވެ.\nއާދީއްތަ ދުވަހުގެ ރޭ ކުޅުނު މެޗުން ބާންލީއާ ވާދަކޮށް އާސެނަލް އިން މެޗު ކާމިޔާބުކުރީ 1-2 ގެ ނަތީޖާއަކުންނެވެ.\nއާސެނަލް ދަނޑުގައި ކުޅުނު މި މެޗު ފެށިގެން ބާންލީން ވަނީ ރަނގަޅު ކުޅުމެއް ދައްކާފައެވެ. އެހެން ނަމަވެސް ފުރަތަމަ ހާފްގެ ވަކި ހިސާބަކުން އާސެނަލް އިން ވަނީ މެޗުގެ ތެރެއަށް ވަދެ ކޮންޓްރޯލް ހޯދާފައެވެ.\nއެގޮތުން އެޓީމުން ވަނީ ބާންލީގެ ހާފަށް ބާރުބޮޑުކޮށްފައެވެ. ލަނޑު ޖަހަން ގިނަ ފުރުސަތުތަކެއް އާސެނަލް އަށް ލިބިފައިވާއިރު، ބާންލީ އިން ވަނީ އާސެނަލްގެ އެޓޭކްތައް ދިފާއުކޮށްފައެވެ.\nދެވަނަ ހާފް ފެށިގެންވެސް ބޯޅަ ކޮންޓްރޯލްކޮށްގެން ރަނގަޅަށް ކުޅުނީ އާސެނަލް އެވެ. އެގޮތުން 59 ވަނަ މިނެޓުގައި އެޓީމުން ވަނީ މެޗުގެ ލީޑު ނަގާފަ އެވެ. މި ލަނޑު އެޓީމަށް ކާމިޔާބުކޮށްދިނީ އޮޒިލްގެ އެހީތެރިކަމާއެކު މުސްތާފީ އެވެ.\nމި ލަނޑާއެކު އާސެނަލް އިން ރަނގަޅަށް ކުޅެމުން ދަނިކޮށް އެޓީމަށް އިތުރު ހުރަސްތަކާ ކުރިމަތިވީ 65 ވަނަ މިނެޓުގައި އެޓީމުގެ ގްރަނިޓް ޒާހާ އަށް ރެފްރީ ދެއްކި ރަތް ކާޑުންނެވެ.\nއެގޮތުން މެޗުގެ ފަހު 15 މިނެޓުގެ ތެރޭގައި ބާންލީ އިން ވަނީ 10 ކުޅުންތެރިންނާއެކު ކުޅެމުންދިޔަ އާސެނަލްގެ ހާފަށް ބާރުބޮޑުކޮށް ލަނޑު ޖެހުމަށް ރަނގަޅު ފުރުސަތުތަކެއް ތަނަވަސްކޮށްފަ އެވެ.\nބާންލީ އިން މެޗުގެ ނަތީޖާ ހަމަހަމަކުރީ އިތުރު ވަގުތުގެ ތެރޭގައި އެޓީމަށް ލިބުނު ޕެނަލްޓީއަކުން އަންދުރޭ ގްރޭ ކާމިޔާބުކޮށްދިން ލަނޑުންނެވެ. އެހެންނަމަވެސް މެޗުގެ އެންމެ ފަހު ސިކުންތުކޮޅު ތެރޭގައި އާސެނަލް އިން ވަނީ އެޓީމަށް ލިބުނު ޕެނަޓީ ކާމިޔާބުކޮށް ނަތީޖާ ހަމަހަމަކޮށްފަ އެވެ.\nމި ނަތީޖާއާއެކު އާސެނަލް އޮތީ ކުޅުނު 22 މެޗުން ލިބުނު 47 ޕޮއިންޓާއެކު ޕޮއިންޓް ތާވަލުގެ ދެވަނައިގަ އެވެ. މެޗުން ބަލިވި ބާންލީ އޮތީ ކުޅުނު 22 މެޗުން ލިބުނު 26 ޕޮއިންޓާއެކު ޕޮއިންޓް ތާވަލުގެ 13 ވަނައިގަ އެވެ.


Kim aa bahdhalukurahvan Trump Singapore ah vadaigenfi\nކިމްއާ ބައްދަލުކުރައްވަން ޓްރަމްޕް ސިންގަޕޫރަށް ވަޑައިގެންފި\nއުތުރުކޮރެއާގެ ލީޑަރު ކިމްޖޮން-އުންއާ އެކު ބާއްވަވާ ތާރީހީ ސަމިޓަށް އެމެރިކާގެ ރައީސް ޑޮނަލްޑް ޖޭ ޓްރަމްޕް ސިންގަޕޫރަށް ވަޑައިގެން މަތިންދާބޯޓުން ފައިބާވަޑައިގަންނަވަނީ. ފޮޓޯ: އީޕީއޭ\nއުތުރުކޮރެއާގެ ލީޑަރު ކިމްޖޮން-އުންއާއި އެމެރިކާގެ ރައީސް ޑޮނަލްޑް ޖޭ ޓްރަމްޕް ބާއްވަވަން އުޅުއްވާ ތާރީހީ ސަމިޓަށް ޓްރަމްޕް ސިންގަޕޫރަށް ވަޑައިގެންނެފިއެވެ.\nޓްރަމްޕް ސިންގަޕޫރަށް ދަތުރުކުރެއްވީ ކެނެޑާއިންނެވެ. އެއީ ކެނެޑާގައި އޮތް ޖީ7ފެ އިސް ވެރިންގެ ބައްދަލުވުމުގައި ބައިވެރިވެވަޑައިގެންނެވުމަށް ފަހުގައެވެ. ސިންގަޕޫރުގެ ޕާޔާ ލިބާރް އެއާބޭހަށް ޓްރަމްޕްގެ ރިޔާސީ މަތިންދާބޯޓު އެއާފޯސްް ވަން ޖެއްސީ ސިންގަޕޫރު ގަޑިން މިރޭ 8:21 ގައެވެ. އެއާބޭހުން ޓްރަމްޕަށް މަރުހަބާ ވިދާޅުވީ ސިންގަޕޫރުގެ ފޮރިން މިނިސްޓަރު ވިވިއަން ބާލަކްރިޝްނަންއެވެ.\nމަތިންދާބޯޓުން ފައިބައި ވަޑައިގެން ކާރުކޮޅަށް އަރާވަޑައިގެންނެވުމުގެ ކުރިން ނޫސްވެރިން ކުރި ސުވާލުތަކަށް ޖަވާބު ދެއްްވަމުން ޓްރަމްޕް ވިދާޅުވީ ސަމިޓާ މެދު އޭނާ ދެކެވަޑަައިގަންނަވަނީ ރަނގަޅަށް ކަަމަށެވެ.\nޓްރަމްޕް ސިންގަޕޫރަށް ވަޑައިގެންނެވުމުގެ ކުރިން އުތުރުކޮރެއާގެ ލީޑަރު ވަނީ އެގައުމަށް ވަޑައިގެންފައެވެ. އޭނާ ސިންގަޕޫރަށް ވަޑައިގެންނެވީ އެއާ ޗައިނާގެ ބޯއިން 737 މަރުކާގެ މަތިންދާބޯޓެއްގައެވެ. ކިމް ދަތުރު ކުރެއްވި މަތިންދާބޯޓު ސިންގަޕޫރުގެ މައި އެއާޕޯޓް ޗާންގީ އެއާޕޯޓްގައި ޖައްސާފައި ވަނީ އެ ގައުމުގެ ގަނޑިން މިއަދު މެންދުރު 2:40 އެހާކަންހާއިރު އެވެ.\nކިމް ދަތުރު ކުރެއްވި ފްލައިޓް ޖެއްސި ވަގުތާ ދިމާކޮށް ސިންގަޕޫރުގެ ވައިގެ ސަރަހައްދު އާންމު ފްލައިޓްތަކަށް ވަނީ ބަންދުކޮށްފަ އެވެ. އަދި ޗާންގީ އެއާޕޯޓަށް ދެވެން ހުރި މަގުތައް ފުލުހުން ބަންދުކޮށް މުޅި އެއާޕޯޓްގެ ސެކިއުރުޓީ ވަނީ ވަރަށް ވަރުގަދަކޮށްފަ އެވެ. ސިންގަޕޫގެ ނޫސްތަކުން ބުނަނީ ކިމް މޮޓޯކޭޑްގައި މިހާރު އެއާޕޯޓުން ވަޑައިގެންފައިވާ ކަމަށެވެ. ސިންގަޕޫރުގެ ބޮޑު ވަޒީރާ މިއަދުގެ ވަގުތެއްގައި ކިމް ބައްދަލު ކުރައްވަން ވަނީ ހަމަޖެހިފަ އެވެ. ކިމް ހުންނަވަނީ ސިންގަޕޫރުގެ ސެއިންޓް ރެޖިސް ހޮޓަލްގައި ކަމަށް ވެސް މީޑިއާ ރިޕޯޓްތައް ބުނެ އެވެ.\nއެމެރިކާ އާއި އުތުރު ކޮރެއާގެ އޮފިޝަލުންގެ ދެމެދު ހޫނު ބަހުގެ ހަމަލާތަކެއް ބަދަލުކުރުމަށް ފަހު މީގެ ކުރިން ޓްރަމްޕް ވަނީ ސަމިޓް ކެންސަލް ކުރައްވަން ނިންމައިވައިފަ އެވެ. އެހެން ނަމަވެސް އުތުރު ކޮރެއާގެ ލީޑަރު ކިމްގެ އެދިލެއްވުމަށް ޓްރަމްޕް ފަހުން ވަނީ އޭނާގެ ނިންމުން ބަދަލު ކުރައްވައި ސަމިޓް ބާއްވަން ނިންމަވައިފަ އެވެ.\nމި ސަމިޓަކީ ދުނިޔޭގެ ސުލްހަޔަށް އެޅޭ ވަރަށް މުހިންމު ފިޔަވަޅަކަށް ވާނެ އެވެ. އަދި މި ސަމިޓާ ދިމާކޮށް ސިންގަޕޫރުން ވެސް އަންނަނީ ބޮޑެތި ތައްޔާރީތަކެއް ވަމުން އެވެ. އަދި އެ ތައްޔާރީތަކަށް ސިންގަޕޫރުން 20 މިލިއަން ޑޮލަރު ހަރަދު ކުރެ އެވެ.\nކިމްވަނީ ސަމިޓްގެ ކުރިން، ޒަމާނުއްސުރެ ހަތުރުވެރިކަން އޮންނަ ދެކުނު ކޮރެއާގެ ރައީސްއާ ބައްދަލު ކުރައްވައި ނިއުކުލިއާ ސަރަހައްދުން ސަލާމަތްވެފައިވާ ތަނަކަށް ކޮރެއާ ސަރަހައްދު ހެދުމަށް އެއްބަސްވެ ވަޑައިގެންފަ އެވެ. މިފަހުން ވެސް ކިމް ވަނީ ދެކުނު ކޮރެއާގެ ރައީސްއާ އަނެއްކާ ވެސް ބައްދަލު ކުރައްވައިފަ އެވެ. އެއްބަސްވެފައިވާ ގޮތަށް ކިމް ވަނީ އުތުރު ކޮރެއާގެ ނިއުކުލިއާ ޓެސްޓް ސައިޓް ވެސް ބައިނަލްއަގުވާމީ ނޫސްވެރިންގެ ހާޒިރުގައި ނައްތާލައިފަ އެވެ.\nއެމެރިކާ އުތުރު ކޮރެއާ ޑޮނަލްޑް ޓްރަމްޕް + ކިމް ޖޮން އުން\nޓްރަމްޕް - ކިމްގެ ދެވަނަ ސަމިޓް އަންނަމަހު ފަހުކޮޅު\nއުތުރު ކޮރެއާއާއެކު ދެވަނަ ސަމިޓެއް ބާއްވާނެތަނަކަށް މަޝްވަރާ ކުރަނީ\nއުތުރު ކޮރެއާގެ އިންޒާރެއް އެމެރިކާއަށް\nއުތުރު ކޮރެއާގެ ނިއުކުލިއާ މަސައްކަތެއް ނުހުއްޓޭ: އދ


SunOnline: Yaameen Rasheedh ge maruge dhauvaa libey meehakah dhin kamah bunaa aniyaage thafseel eynaage dhulun!\nޔާމީން ރަޝީދުގެ މަރުގެ ދައުވާ ލިބޭ މީހަކަށް ދިން ކަމަށް ބުނާ އަނިޔާގެ ތަފްސީލް އޭނާގެ ދުލުން!\nމުއާވިޔަތު އަންވަރު 14 Sep 2020, 18:14\nޔާމީން ރަޝީދުގެ މަރުގެ ދައުވާ ލިބޭ އިސްމާއިލު ރަޝީދު: އޭނާ އަށް ޖަލުގައި ދިން ކަމަށް ބުނާ އަނިޔާގެ ތަފްސީލް މިއަދުގެ ކޯޓުގެ އަޑުއެހުމުގައި ވަނީ ކިޔާދީފައި --- ފައިލް ފޮޓޯ/ ފުލުހުން\nގައިގެ އެތައް ތަނަކަށް ތޫނު އެއްޗަކުން ހަމަލާދީ އަނިޔާވެރިކޮށް މަރާލާފައިވާ ބްލޮގަރު ޔާމީން ރަޝީދުގެ މަރުގެ މައްސަލައިގައި ދައުވާ ލިބޭ އިސްމާއިލް ރަޝީދަށް ޖަލުގައި ކުރިކަމަށް ބުނާ އަނިޔާގެ ތަފްސީލް މިއަދު ކުރިއަށް ގެންދިޔަ ޝަރީއަތުގެ މަޖިލީހުގައި އޭނާގެ ދުލުން ކިޔައިދީފި އެވެ.\nގިނަ ދުވަސްތަކެއް މެދު ކެނޑުމަށްފަހު އެ މައްސަލައިގެ އަޑުއެހުމެއް މިއަދު ބާއްވާފައިވާއިރު ގާޒީ އާދަމް މުހައްމަދު ވަނީ އޮންލައިންކޮށް ޝަރީއަތް ކުރިއަށް ގެންދިއުމާ މެދު އިއުތިރާޒެއް އޮތްތޯ ސުވާލު ކުރައްވާފަ އެވެ.\nއޮންލައިންކޮށް ކުރިއަށް ގެންދިއުމަށް އެއް ވަކީލަކު އިއުތިރާޒެއް ނެތް ކަން ފާހަގަކުރެއްވި ނަމަވެސް ދެން ތިބި އަނެއް ތިން ވަކީލުން ވަނީ އެ ފަރާތްތަކުގެ މުވައްކިލުންނާއި ބައްދަލުނުވާތާ އެއްތައް ދުވަހެއް ވެފައިވާތީ އެހެން ދުވަހަކަށް އަޑުއެހުން ތާވަލު ކުރުމަށް އެދިފައެވެ.\nއެގޮތުން ވަކީލް ބައްދަލުވުމަށް ހަފްތާއެއް ދެއްވުމަށް ފަހު އަލުން މައްސަލަ ޝެޑިއުލް ކުރައްވާނެ ކަމަށް ގާޒީ ވަނީ ވިދާޅުވެފަ އެވެ.\nއަޑުއެހުން ނިންމާލުމުގެ ކުރިން އިސްމާއިލް ރަޝީދުގެ ވަކީލް އަދި ބާ ކައުންސިލްގެ ރައީސް މައުމޫން ހަމީދު ވަނީ ޝަރީއަތުގެ ސަމާލުކަމަށް މުހިންމު ކަމެއް ގެންނަން ބޭނުންވާ ކަން ފާހަގަކޮށް ފުރުސަތަކަށް އެދިވަޑައިގެންފަ އެވެ.\nގާޒީ ފުރުސަތު ދެއްވުމުން، މައުމޫން ހަމީދު ވިދާޅުވީ އޭނާގެ މުވައްކިލަށް މާލޭ ޖަލުގައި ލާއިންސާނީ އަނިޔާތަކެއް ދީ މާފުށީ ޖަލަށް ބަދަލުކޮށް ޓޯޗާރ ކުރަމުން ދާ ކަމަށެވެ. އަދި އެކަމުގެ ތަފްސީލް މުވައްކިލުގެ ދުލުން ކިޔައިދޭން އޭނާ ބޭނުންވާތީ އެ ފުރުސަތު ދެއްވުމަށް އެދުނެވެ.\nއެ ހާދިސާ ހިނގާފައިވަނީ މާޗް މަހުގެ 14 ވަނަ ދުވަހުގެ ރޭ މަޣްރިބް ނަމާދާއި އިޝާ ނަމާދާއި ދޭތެރޭ ކަމަށް އޭނާ ވިދާޅުވިއެވެ.\nމައުމޫން ހަމީދު ވިދާޅުވިގޮތުގައި އެ ގޮޅީގައި އޭރު ހުރީ އޭނާގެ އިތުރުން އެ މައްސަލައިގެ ދައުވާ ލިބޭ ހަ މީހުންގެ ތެރެއިން އެކަކާއި އަދި އިތުރު މީހެކެވެ.\nގޮޅިއަށް ވަނުމުގެ ކުރިން ޕެޕާރ ސުޕްރޭ ޖެހުމަށް ފަހު ވަން ނަމަވެސް އެ ގޮޅިން ކަރެކްޝަނަލް ސާވިސްގެ އޮފިސަރުންނާ އެއްވެސް ކަހަލަ ކުރިމަތިލުމެއް ހިންގާފައި ނުވާނެ ކަން އިސްމާއިލް ރަޝީދު ފާހަގަކުރި އެވެ.\nގޮޅިއަށް ވަނުމުގެ ކުރިން ޑިއުޓީ އޮފިސަރުންގެ ތެރެއިން އިވުނު އަޑަކީ 'ކއތ ތައް މަރާލާ' އެހެން ބުނި އަޑު ކަމަށާއި އެއަށް ފަހު ބޮޑު ގުރޫޕެއް ގޮޅިއަށް ވަދެ މޫނުމައްޗަށް ޕެޕާރ ސްޕްރޭ ޖަހައި ބިންމައްޗަށް ވައްޓާލުމަށްފަހު ފަހަތަށް ދެ ބިޑި އަޅުވައި ފައިކުރުކޮށް ތަޅައި އަނިޔާ ކުރި ކަމަށް އިސްމާއިލް ރަޝީދު ބުންޏެވެ.\n"މޫނު ގައި ދަށަށް ލައިގެން ނިވާކުރުމުން ވެސް މޫނަށް ޕެޕަރ ސްޕްރޭ ޖަހައިފި. ދެން އަޅުގަނޑަށް ލިބުނު ފުރުސަތެއްގައި ބުނިން ކަލޭމެންނަކީ ކޮންބައެކަން ނޭނގޭނެ ކަމަށް ހީ ނުކުރައްޗޭ. އެހެން ބުނީމަ އަނެއްކާ މޫނު ނަގައި ހިއްލާފައި ދެ ލޮލާއި އެކު ޕެޕާރ ސްޕްރޭ ޖަހައިފި،" އިސްމާއިލް ރަޝީދު ބުންޏެވެ.\nއެގޮތަށް ގޮޅީ ތެރޭގައި ފައިކުރުކޮށް ތެޅުމަށްފަހު ދަމާފައި އެތަނުން ނެރެ މާލެ ޖަލުގެ ކޮމްޕައުންޑްތެރެއަށް ހޫރާލިކަން އިސްމާއިލް ރަޝީދު ފާހަގަކުރި އެވެ.\nއެ ހިސާބުން ހޭވެރިކަން ގެއްލިފައި ދެން ހޭ އެރިއިރު އޭނާއާ އެކު އެ ގޮޅީގައި އޮތް ހުސައިން ޒިޔާދު ހަޅޭއްލަވާ އަޑު އިވޭ ކަމަށާއި ގޮވަމުން ދިޔައީ ނޭވާ ނުލެވޭ ކަމަށް ކަން އިސްމާއިލް ރަޝީދު ބުންޏެވެ.\n"އޭރުވެސް އޮތީ ފަހަތަށް ދެ ބިޑި އަޅުވާފައި. ނޭންގެ ކިހާއިރެއް ހޭދަވި ކަމެއް. އަތުން ރަނގަޅަށް ލޭ ދައުރެއް ނުވޭ،" އިސްމާއިލް ރަޝީދު ކިޔައިދިނެވެ.\n"އެތާ ކައިރީގައި ހުރި ޑިއުޓީ އޮފިސަރެއް އޭނާ ކައިރީގައި ބުނިން ދުނިޔެމަތީގައި އަދި އަހަރުމެނަށް އިންސާފު ނުލިބުނަސް އާޚިރަތުގައި ކަލޭމެން ތިކުރާ ކަމަށް ޖަވާބުދާރީ ވާން ޖެހޭނެ އޭ،"\nއެހެން ބުނުމުން ދެން ތިބި ޑިއުޓީ އޮފިސަރުން އެތަނަށް އެއްކޮށް މަލާމާތާއި ފުރައްސާރަ ކުރި ކަމަށް އިސްމާއިލް ރަޝީދު ބުންޏެވެ.\nއެތައް އިރަކު އެތަނުގައި ބެހެއްޓުމަށް ފަހު މާފުށީ ޖަލަށް ދިއުމަށް ތައްޔާރުވުމަށް އެންގުމަށްފަހު އެރޭ ލޯންޗެއްގައި މާފުށީ ޖަލަށް އެނާ ގެންދިޔަ ކަން އިސްމާއިލް ރަޝީދު ފާހަގަކުރެއްވި އެވެ.\nމާފުށީ ޖަލަށް އޭނާ ގެންދިޔައިރު ލައިގެން ހުރި އަންނައުނުގެ އިތުރުން ދެން ގެންގޮސްފައިވަނީ މަދު އެއްޗެއް ކަމަށް އޭނާ ބުންޏެވެ. ދެން ހުރި އޭނާގެ ލިޔެކިޔުމާއި ތަކެތި އަދި އަދަށް ދާން ދެން ލިބިފައިނުވާ ކަމަށް ވެސް ބުންޏެވެ.\nއެތަކެތި ނުލިބުމުގެ އިތުރުން ބޭސްފަރުވާއިން މަހްރޫމް ކޮށްފައިވާތީ މާޗް މަހުގެ 17 ވަނަ ދުވަހު ބަނޑުހައި ހޫނު ކަމުގެ ހަޅުތާލެއް ތިން ދުވަހާއި 12 ގަޑިއިރު ވަންދެން ކުރިއަށް ގެންދިޔަކަން އިސްމާއިލް ރަޝީދު ފާހަގަކުރެއްވި އެވެ. އަދި އެ ހަޅުތާލު ނިމުމަކަށް ގެނައި ކަރެކްޝަންގެ ފަރާތުން އޭނާއަށް ލިބެންޖެހޭ ހައްގުތައް ދޭނެ ކަމަށް ވައުދު ވުމުން ކަމަށް ވެސް ވަނީ ބުނެފަ އެވެ.\nނަމަވެސް ހަ މަސް ވެގެން ދިޔައިރު މިއަދާއި ހަމައަށް ވެސް އެ މައްސަލަތަކަށް ހައްލު ލިބިފައިނުވާއިރު ހުށަހަޅާފައިވާ ޝަކުވާ ފޯމްތަކުގެ ތެރެއިން ޖަވާބު ލިބިފައިވަނީ އެންމެ ފޯމަކަށް ކަން އޭނާ ފާހަގަ ކުރެއްވި އެވެ.\nކަން އެހެން ހުރުމުން އިސްމާއިލް ރަޝީދުގެ ވަކީލު މައުމޫން ހަމީދު އެދިވަޑައިގެންފައިވަނީ އޭނާގެ މުވައްކިލުގެ ބަންދަށް ލުޔެއް ދިނުމަށެވެ.\nނަމަވެސް ބަންދަށް ލުޔެއް ދިނުމުގެ ކުރިން ކަމާގުޅުންހުރި ފަރާތްތައް ހާޒިރުކޮށް ޖަވާބުދާރީ ކުރުވާނެ ކަން ގާޒީ ވަނީ ވިދާޅުވެފަ އެވެ.\nޔާމީން ރަޝީދު މާރާލީ 2017 ވަނަ އަހަރުގެ އޭޕްރިލް މަހުގެ 23 ވަނަ ދުވަހުގެ ރޭ ދަންވަރު އެވެ. އެ މައްސަލާގައި ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާ ހ. އަންނާރުމާގޭ އިސްމާއިލް ހައިޝަމް ރަޝީދާއި، މ. ކޮޅުފުށީ އީސްޓް، ހުސައިން ޒިޔާދުގެ އިތުރުން މ. އިރާސްމިކުގެ، އަހުމަދު ޒިހާން އިސްމާއީލާއި، ގދ. ގައްދޫ ސިންދުބާދުގޭ، މުހައްމަދު ދިފްރާނާއި، މ. ކުދެހިގެ ހަސަން ޝިފާޒާއި، މ. ތާއިފް އިސްމާއިލް ރަޝީދުގެ މައްޗަށް ވަނީ ކޮށްފަ އެވެ.


ސްޓުރޯކް ޖެހޭ ސަބަބުތަކާއި އެކަމުގެ ހައްލު – Faanooz\nސްޓުރޯކް ޖެހޭ ސަބަބުތަކާއި އެކަމުގެ ހައްލު\nހިތުން މުޅި ހަށިގަނޑުގެ ހުރިހާ ހިސާބަކަށް ލޭ ފޮނުވައިދެއެވެ. މީގެ ބޭނުމަކީ އޮކްސިޖަން އާއި އެހެނިހެން ކާނާ، އެކި ޓިޝޫތަކަށް ފޯރުކޮށްދިނުމެވެ. މިމަސައްކަތަށް ބުރޫ އަރައިފިނަމަ ނުރައްކާތެރި ބައްޔެއް ކުރިމަތިވުން ނުވަތަ މަރުވުން ފަދަކަމެއް މެދުވެރި ވެދާނެ އެވެ.\nހިތުގެ ބަލިތައް ޖެހުމުގެ ފުރުސަތު ފައިދާހުރި ކާނާ ނުކެއުމުންނާއި، ކަސްރަތު ނުކުރުން، އަދި ދުންފަތުގެ އިސްތިއުމާލު ކުރުން ފަދަ ކަންތައްތަކުގެ ސަބަބުން އިތުރު ކުރުވައެވެ. އަދި ފިރިހެނުންނަށް ހިތުގެ ބަލިތައް ޖެހުމުގެ ފުރުސަތު ބޮޑުކަން ފާހަގަކުރެވެއެވެ.\nސްޓްރޯކް ޖެހުމުގެ ދެވައްތަރެއް ވެއެވެ. ފުރަތަމަ ވައްތަރަކީ ލޭހޮޅިއެއް ފަޅައިގެން ދިއުމުގެ ސަބަބުން ސްޓްރޯކް ޖެހުން ކުރިމަތިވުމެވެ. ދެވަނަ ވައްތަރަކީ ސިނކުޑީގައި ”ގަނޑު ލޭކޮޅެއް” އުފެދުމުގެ ސަބަބުން ސްޓްރޯކް ޖެހުން ކުރިމަތިވުމެވެ. މި ދެހާލަތުގައި ސިކުނޑިވަނީ އޮކްސިޖަން އަށް ”ފެންބޮވައި” ގެންފައެވެ. ނަތީޖާއެއްގެ ގޮތުން ސެލްތައް ހަލާކުވެ، ސެލްތައް މަރުވުން ކުރިމަތި ކުރުވައެވެ.\nސްޓްރޯކް ޖެހުމުން ކުރިމަތިވެދާނެ އުދަގޫތަކުގެ ތެރޭގައި ވާހަކަދައްކަން އުދަގޫވުން، ހިގުމަށް އުދަގޫ ވުމާއި އަދި އެހެންބައެއް ކުދިކުދި ކަންތައް ފުރިހަމަ ކުރުމަށް އުދަގޫވުން ހިމެނެއެވެ. ސްޓްރޯކް ޖެހުން ކުޑަކޮށްދޭ ކަންތައްތަކުގެ ތެރޭގައި ހަށިގަނޑަށް ފައިދާހުރި ކާނާގެ ބާވަތްތައް ބޭނުންކުރުން، ދުންފަތުގެ އިސްތިއުމާލު ނުކުރުން، މާބޮޑަށް ހަށިގަނޑު ބަރުދަން އިތުރުވިޔަ ނުދިނުން ފަދަ ކަންތައްތައް ހިމެނެއެވެ.\nހިތުގެ ބަލިތަކާއި، ސްޓްރޯކް ޖެހުން ފަދަ ކަންކަމަކީ ގިނަ ފަހަރު ދިރިއުޅުމުގައި ގެންގުޅެވޭ އާދަތަކެއްގެ ސަބަބުން ކުރިމަތި ވެދާނެ ކަންތައްތަކެވެ. އެހެންކަމުން ކެއުމަށް ގެންނަ ބަދަލަކުން، ކަސްރަތު ކުރުން، އަދި ދުންފަތުގެ އިސްތިއުމާލު ކުރުމާއި ދުރުހެލިވުން ފަދަ ކަންތައްތަކަކީ ހިތުގެ ބަލިތަކާއި ސްޓްރޯކް ޖެހުން ފަދަ ކަންތައް ދުރުކޮށް ހިމާޔަތްކޮށްދޭ ކަންތައްތަކެވެ.\nހިތުގެ ބަލިތަކާއި ސްޓްރޯޖެހުމަށް މަގުފަހިކުރުވާ ސަބަބުތައް\nހިތުގެ ބަލިތަކާއި ސްޓްރޯޖެހުމަށް މަގުފަހިކުރުވާ ސަބަބުތަކުގެ ތެރޭގައި އަންނަނިވި ކަންތައްތައް ހިމެނެއެވެ.\nހިތުގެ ބަލިތަކުގެ ސަބަބުން މަރުވާ ކޮންމެ5މީހުންކުރެ4މީހުންނަކީ އުމުރުން 65އަހަރަށްވުރެ މަތީ އުމުރުގެ މީހުންނެވެ. އުމުރުން 55 އަހަރު ވުމަށްފަހު ކޮންމެ 10އަހަރަކުން ސްޓްރޯކް ޖެހުމުގެ ފުރުސަތު ދެގުނައަށް އިތުރުކުރުވައެވެ.\nފިރިހެނުންނަށް އަންހެނުންނަށްވުރެ މިފަދަ ކަންތައްތައް ކުރިމަތިވުމުގެ ފުރުސަތު ބޮޑެވެ. އަދި އުމުރުގެ ކުރީކޮޅު ސްޓްރޯކް ޖެހުން ފަދަ ކަންތައް ކުރިމަތި ކުރުވައެވެ. އަންހެނުންނަށް މިފުރުސަތު އިތުރުވަނީ ގިނަފަހަރު އިއްދައިގެ އުމުރު ފަހަނައަޅާ ދިއުމުންނެވެ. އެއީ އެސްޓްރޯޖިން ގެ މިންވަރު މަދުވެ، ހަށިގަނޑުން ބީވެގެންދާތީ ކަމުގައި ބެލެވެއެވެ.\nހިތުގެ ބަލީގެ އަހުލުވެރިންނަށް ލިބޭ ދަރިންނަށް ހިތުގެ ބަލިތައް ކުރިމަތިވުމުގެ ފުރުސަތު ބޮޑެވެ. އެފްރޯ-ކެރީބިއަން ހިސާބުތަކުގައި އުޅޭމީހުންނަށް ސްޓްރޯކް ޖެހުމާއި ހިތުގެ ލޭހޮޅިތަކަށް ބަލި ޖެހުމުގެ ފުރުސަތު އެހެން ނަސްލު ތަކުގެ މީހުންނަށް ވުރެ ކުރީގައި އުޅޭކަމަށް ވަނީ ފާހަގަކުރެވިފައެވެ.\n4- ދުންފަތުގެ އިސްތިއުމާލުކުރުން\nދުންފަތުގެ އިސްތިއުމާލު ކުރާމީހުންނަށް އެކަން ނުކުރާމީހުންނަށްވުރެ ހާރޓް އެޓޭކް ޖެހުމުގެ ފުރުސަތު ދެގުނަ އިތުރެވެ. ހަމަ މިހެން ސްޓްރޯކް ޖެހުމުގެ ފުރުސަތު ވެސް މިފަދަ މީހުންނަށް އިތުރުވެގެން ދެއެވެ. ދުންފަތުގައި ހިމެނޭ ނިކޮޓިން އަދި ކާބަން މޮނޮކްސައިޑް އަކީ ހިތާއި ލޭހޮޅިތަކުގެ ނިޒާމަށް ގެއްލުން ދެނިވި މާއްދާތަކެވެ. ނުސީދާގޮތެއްގައި ދުންފަތުގެ އިސްތިއުމާލު ކުރުމުގެ އަސަރު ހަށިގަނޑަށް ކުރުމަކީ ވެސް ގެއްލުން ހުރިކަމެކެވެ. އަންހެނުންގެ ތެރެއިން ދުންފަތުގެ އިސްތިއުމާލުކޮށް އަދި ދަރިން ނުވިހާ ބޭސް ބޭނުންކުރާ މީހުންނަށް ސްޓްރޯކް ޖެހުމުގެ ފުރުސަތު ބޮޑުކަން ވަނީ ފާހަގަވެފައެވެ.\nއަންހެނުން 1 ތަށި، ފިރިހެނުން 2ތައްޓަށްވުރެ ގިނައިން ބަނގުއާވި ދުވާލަކު ބޯނަމަ ހިތުގެ ބަލިތަކާއި ސްޓްރޯކް ޖެހުން އިތުރުކުރުވައެވެ. އެއީ އޭގެ ސަބަބުން ލޭގެ ޕްރެޝަރ އަދި ކޮލެސްޓީރޯލް އާއި ހަށިގަނޑުގެ ބަރުދަނަށް އަސަރު ފޯރުވާތީ އެވެ.\n6- މަސްތުވާ ތަކެތި ބޭނުންކުރުން\nބައެއް ކަހަލަ މަސްތުވާ ތަކެތި ބޭނުންކުރުން މިސާލަކަށް ކޮކޭއިން އަދި އިންޖެކްޝަންގެ ޒަރީއާއިން ނެގޭ މަސްތުވާތަކެތި ބޭނުންކުރުމާއި، ސްޓްރޯކް ޖެހުން ފަދަ ކަންކަމާއި ގުޅުން ވާކަމަށް ވަނީ އެގިފައެވެ. ކޮކޭއިން ގެ ސަބަބުން ހިތުގެ ތެޅުމަށް ބަދަލު ގެނުވައެވެ. އަދި ހިރޮއިން އާއި އަފިހުން ގެ ސަބަބުން ފުއްޕާމޭ ފޭލްވާގޮތް ދިމާވެއެވެ. އިންޖެކްޝަންގެ ގޮތުގައި ނަގާ މަސްތުވާތަކެތީގެ ސަބަބުން ލޭހޮޅިތަކުގައި އިންފެކްޝަން އަށަގަންނަ ގޮތް ވެއެވެ.\nކޮލެސްޓީރޯލް ލޭގައި މަތިވާ ވަރަކަށް ހިތުގެ ލޭހޮޅިތަކަށް ބަލިޖެހުމުގެ ފުރުސަތު އިތުރު ކުރުވައެވެ. ޚާއްޞަކޮށް އެހެން މަގުފަހިކުރުވާ ސަބަބަކާއި އެކު ކޮލެސްޓީރޯލް ގެ މިންވަރު މަތިވެފައިވާ ނަމަ މިފުރުސަތު ބޮޑުވެގެން ދެއެވެ. ”ނުރަގަޅު ކޮލެސްޓީރޯލް”(އެލް.ޑީ.އެލް) އިތުރުވުމުން މިފަދަކަންތައްތައް ކުރިމަތިވާއިރު ”ރަގަޅު ކޮލެސްޓީރޯލް”(އެޗް.ޑީ.އެލް) މަތިވުމުން މިކަންތައްތައް ކުރިމަތިވުން ކުޑަކުރުވައެވެ.\n8- ލޭގެ ޕްރެޝަރ\nލޭގެ ޕްރެޝަރު މަތިވުމަކީ ހިތް މަސައްކަތްކުރާ މިންވަރު އިތުރުވާ ކަމެކެވެ. އޭގެ ސަބަބުން ހިތް ސައިޒުން ބޮޑުވެ، ބާރުދެރަވާގޮތް ވެއެވެ. ލޭގެ ޕްރެޝަރ މަތިވެ، ކޮލެސްޓީރޯލް ވެސް މަތިވެ، އަދި ހަކުރު ބަލި ހުރުން ނުވަތަ ދުންފަތު އިސްތިއުމާލު ކުރާނަމަ ސްޓްރޯކް ޖެހުން ކުރިމަތިވުމުގެ ފުރުސަތު އެތައް ގުނައަކަށް މަތިކުރުވައެވެ.\nއާދަވެގެން ކަސްރަތު ކުރުމަކީ ހިތުގެ ބަލިތަކާއި ދުރުކޮށް، ލޭގެ ޕްރެޝަރ ދަށްކޮށް، ލޭގެ ކޮލެސްޓީރޯލް ކޮންޓްރޯލް ކޮށްދީ އަދި ހަކުރު ބައްޔަށް ހުށަހެޅުމުގެ ފުރުސަތު ކުޑަކޮށްދޭ ކަމެކެވެ. އެހެން ކަމުން ކޮންމެ ދުަވަހަކު ވެސް ބަރާބަރަށް ކަސްރަތު ކުރަން އާދަކުރާށެވެ.\n10- މާބޮޑަށް ފަލަވުން\n11- ހަކުރު ބަލި\nހަކުރު ބަލި ހުރުމަކީ ވެސް ހިތުގެ ބަލިތައް ޖެހުން އިތުރުކުރާ ކަމެކެވެ. ހަކުރުގެ މިންވަރު ކޮންޓްރޯލް ކުރެވިފައިވީ ނަމަވެސް މިކަން ކުރިމަތިވެދާނެ އެވެ. ހަކުރު ބަލީގެ 80އިންސައްތަ އަށްވުރެ ގިނަ މީހުން ދުނިޔެ ދޫކޮށް ދަނީ ހިތަށް ނުވަތަ ލޭހޮޅިތަކަށް ޖެހޭ ބައްޔެއްގެ ސަބަބުން ކަމުގައި ބުނެވެއެވެ.\n12- ކުރިން ހާރޓް އެޓޭކް ނުވަތަ ސްޓްރޯކްޖެހުން\nކުރިން ހާރޓް އެޓޭކް ނުވަތަ ސްޓްރޯކް އެމީހެއްގެ ހަޔާތުގައި ޖެހިފައިވާ މީހުންނަށް ދެވަނަ ފަހަރަށް އެގޮތަށް ވުމުގެ ފުރުސަތު ބޮޑުކަމުގައި ވެއެވެ.\n13- ފިކުރު ބޮޑުވުން\nފިކުރު ބޮޑުވުމާއި ހިތުގެ ލޭހޮޅިތަކަށް ބަލި ޖެހުމާއި ކޮންމެ ވެސް ގުޅުމެއް ވާކަމަށް ވެއެވެ. އެއީ ފިކުރު ބޮޑުވުމުން އެކަން ފިލުވުމަށް ބައެއް ނުރަގަޅު އާދަތައް ފެށޭގޮތް ވާތީ އެވެ. މިސާލަކަށް ދުންފަތުގެ އިސްތިއުމާލު ކުރަން ފެށުން، މާގިނައިން ކެއުން ފަދަ ކަންތައް ފެއްޓޭގޮތް ވެއެވެ. ނަތީޖާއެއްގެ ގޮތުން އޭގެ ނުރަގަޅު އަސަރު ހަށިގަނޑަށް ކުރަން ފަށައެވެ.\nހިތުގެ ބަލިތަކާއި ސްޓްރޯކް ޖެހުމުން ރައްކާތެރިވާނީ ކިހެނެއް؟\n1- ބައްޔަށް މަގުފަހިކުރުވާ ސަބަބުތަކާއި ދުރުހެލިވުން\nހިތުގެ ބަލިތަކާއި، ސްޓްރޯކް ޖެހުމުން ރައްކާތެރިވުމަށް އެންމެ މޮޅު އެއްގޮތަކީ އެފަދަ ބަލިތައް ޖެހުމަށް މަގުފަހިކުރުވާ ކަންތައްތަކާއި ދުރުހެލިވުމެވެ. މިގޮތުން ދުންފަތުގެ އިސްތިއުމާލު ނުކުރުން، ހަށިގަނޑަށް ފައިދާހުރި ކާނާގެ ބާވަތްތައް ބޭނުންކުރުން އަދި ބަރާބަރަށް ކަސްރަތު ކުރުން ފަދަ ކަންތައްތައް ކުރެވިދާނެ އެވެ. ކެއުމުގައި ލޮނު ބޭނުންކުރުން މަދުކޮށްލެވިދާނެ އެވެ.\n2- ހަށިގަނޑު ގަވާއިދުން ޑޮކްޓަރަށް ދައްކައި ބަލައި ޗެކްކޮށް ޓެސްޓް ކުރުން\nމިގޮތުން ލޭގެ ޕްރެޝަރ، ހަކުރު، އަދި ކޮލެސްޓީރޯލް ހުރި މިންވަރު ދޭތެރެ ދޭތެރެއިން ޑޮކްޓަރަށް ދައްކައިގެން ޗެކް ކުރެވިދާނެ އެވެ. އެއިން އެއްވެސް ކަމެއް ތަބީއީ ނޫން ސިފައެއްގައި ވާނަމަ އެކަމަށް ލަސްނުކޮށް ފަރުވާ ހޯދުމަކީ ބުއްދި ވެރިކަމެކެވެ.\n3- ކަސްރަތު ކުރުން\nހަފްތާއަކު 4-3 ފަހަރު 30މިނިޓް ވަންދެން އެންމެ މަދުވެގެން ކަސްރަތު ކުރަން އާދަކުރާށެވެ. ހަށިގަނޑު މާބޮޑަށް ބަރުހެލި ވިޔަ ނުދޭށެވެ. ”ބޮޑީ މާސް އިންޑެކްސް” ހުންނަން ވާނީ 25-18.5އާއި ދެމެދުގައެވެ. އުނަގަނޑުގެ ވަށަމިން 88ސމ(އަންހެނުން) އަދި 102ސމ( ފިރިހެނުން) އަށްވުރެ އިތުރުވެގެން ނުވާނެއެވެ.\nހިތާއި ލޭހޮޅިތަކާއި ގުޅޭ ބައްޔެއް ޖެހިފައި ހުރި ނަމަ ”އެސްޕިރިން” އަދި ”ވަރފަރިން” ބޭނުންކުރުމަކީ އެދެވިގެންވާ ކަމެކެވެ. އެއީ އެކަމުގެ ސަބަބުން ލޭގަނޑުވުން ކުރިމަތިވިޔަ ނުދޭނެތީ އެވެ.\nބޮޑީ މާސް އިންޑެކްސް ބަލާނީ ކިހެނެއް؟\nއާންމުކޮށް ހުންނަށްޖެހޭ ވަރަށްވުރެ ލުއި= 18.5 އަށްވުރެ ދަށް\nއާންމުކޮށް ހުންނަން ޖެހޭވަރު= 25-18.5 އާއި ދެމެދު\nނުރައްކާތެރި ވަރަކަށް ފަލަވެފައިވުން = 40 އަށްވުރެ މަތި


Reuters ge2noosverin7aharah jalah laan hukum koffi | Mihaaru\nރޮއިޓާސްގެ ނޫސްވެރިޔާ ވަ ލޯން (ކ) އަދި ކިޔޯ ސޮއެ ކޯޓަށް ހާޒިރު ކުރަނީ. --ފޮޓޯ:އީޕީއޭ\nރޮއިޓާސްގެ ދެ ނޫސްވެރިން ހަތް އަހަރަށް ޖަލަށްލާން ހުކުމްކޮށްފި\n03 ސެޕްޓެމްބަރ 2018 - 10:424comments\nޔަންގޮން (ސެޕްޓެމްބަރު 3) - ރޮއިޓާސްގެ ދެ ނޫސްވެރިން ހަތް އަހަރަށް ޖަލަށްލާން މިއަންމާގެ ކޯޓަކުން މިއަދު ހުކުމްކޮށްފި އެވެ.\nއެ މީހުންގެ މައްޗަށް ކުށް ސާބިތުކޮށްފައި ވަނީ ރޮހިންޖާ މުސްލިމުންނާ ދެކޮޅަށް މިއަންމާ ސިފައިން ކުރި އަނިޔާތަކާ ބެހޭ މައުލޫމާތު ހޯދުމުގައި ސަރުކާރުގެ ސިއްރުތައް ހިފެހެއްޓުމުގެ ގާނޫނާ ޚިލާފުވެފައިވާތީ އެވެ.\nރޮއިޓާސް އަށް މަސައްކަތް ކުރާ މިއަންމާގެ ދެ ނޫސްވެރިން ކަމަށްވާ ވަ ލޯން، 32، އާއި ކިޔޯ ސޮއެ އޫ، 27، ހައްޔަރު ކުރީ މިދިޔަ ޑިސެމްބަރު މަހު އެވެ. އެ ދެ ނޫސްވެރިން ހޯދަމުން ދިޔައީ ރަކީންގެ އުތުރުން އޮންނަ ޑިން އަވަށުގައި 10 މީހުން މިދިޔަ އަހަރުގެ ސެޕްޓެމްބަރު މަހު2ވަނަ ދުވަހު މަރާލި މައްސަލައިގެ ހެކިތަކެވެ.\nރޮއިޓާސްގެ ނޫސްވެރިޔާ ވަ ލޯން ހުކުމަށް ފަހު ކޯޓުން ނެރެނީ. --ފޮޓޯ:ރޮއިޓާސް\nރޮއިޓާސްގެ ނޫސްވެރިޔާ ވަ ލޯން (ކ) އަދި ކިޔޯ ސޮއެ. --ފޮޓޯ:އީޕީއޭ\nފަނޑިޔާރު ބުނެފައި ވަނީ ދައުލަތުގެ މަސްލަހަތަށް ދެ ނޫސްވެރިން ވެސް ގެއްލުން ދޭ އުޅުނުކަމުގެ ހެކި ކޯޓަށް ލިބިފައިވާ ކަމަށެވެ.\n"އަހަރެން އެއްވެސް ވަރަކަށް ބިރެއް ނުގަނޭ. އަހަރެން އެއްވެސް ކުށެއް ނުކުރަން. ޑިމޮކްރެސީ އާއި މިނިވަންކަން އަހަރެން ގަބޫލް ކުރަން،" ހުކުމަށް ފަހު، އެއް ނޫސްވެރިޔާ ވަ ލޯން ބުންޏެވެ.\nއިތުރު ލިޔުންތައް މިއަންމާ ނޫސްވެރިން ޖަލުތައް


China Gai Ves India Variant Fethuri, Haalath Goasvaan Fashaifi - Vaguthu\nކޮވިޑް-19 ކޮންޓްރޯލް ކުރުމުގައި އެންމެ ބޮޑު ކާމިޔާބެއް ހޯދާފައިވާ ޗައިނާގައި ވެސް އިންޑިއާ ވޭރިއަންޓްގެ ކޮވިޑް ނުވަތަ މިހާރު ޑަބްލިއުއެޗްއޯ އިން ޑެލްޓާގެ ނަން ދީފައިވާ ވޭރިއަންޓް ފެތުރެމުން ދާތީ ހާލަތު ގޯސްވެދާނެ ކަމުގެ ބިރު ހީވެއްޖެއެވެ.\nރިޕޯޓްތައް ބުނާ ގޮތުގައި ޗައިނާގެ ގުއަންޒޯގައި ކޮވިޑަށް ފައްސިވާ މީހުންގެ އަދަދު އިތުރުވާން ފެށުމުން މިހާރު ވަނީ ވަރުގަދަ ފިޔަވަޅުތަކެއް އަޅާފައެވެ. އަދި އިންޑިއާ ވޭރިއަންޓް ފެނިފައި ވަނީ ހަމައެކަނި ގުއަންޒޯ އިންނެވެ. 15.3 މިލިއަން މީހުންގެ އާބާދީއެއް އޮންނަ ގުއަންޒޯގައި އިންޑިއާ ވޭރިއަންޓް ފެތުރެމުން އަންނާތީ މިހާރު މުޅި ސިޓީގެ ބޮޑު ބައެއް ވަނީ ފުރަބަންދު ކޮށްފައެވެ. އަދި ސިޓީއަށް ދަތުރު ކުރަން ޝެޑިއުލް ކޮށްފައިވާ ފްލައިޓްތައް ވަނީ ކެންސަލް ކޮށްފައެވެ.\nޗައިނާގެ ދައުލަތުގެ މީޑިއާ އިން ބުނާ ގޮތުގައި އިންޑިއާ ވޭރިއަންޓް ފެތުރެން ފެށުމުން ކޮންމެ ދުވަހަކު ކޮވިޑަށް ފައްސިވާ މީހުންގެ އަދަދު ޖެހިގެން އަންނަ ދުވަހު އަންނަނީ ދެގުނަ ވަމުންނެވެ. އެހެންކަމުން ބަލި ކޮންޓްރޯލް ކުރުމަށް ޓެސްޓް ކުރުން އިތުރުކޮށް އިތުރު ފިޔަވަޅުތައް ވަނީ އަޅާފައެވެ.\nގުއަންޒޯގެ މުނިސިޕަލް ހެލްތ ކޮމިޝަންގެ ޑިރެކްޓަރ ހުއަންގް ވިދާޅުވީ ކޮވިޑްގެ އާވޭރިއަންޓް ކޮންޓްރޯލް ކުރުމަށް ކުރިއަށް ވުރެ ވެސް ޗައިނާގެ ހަރަކާތްތެރިކަން އިތުރުކުރަން ޖެހިފައިވާ ކަމަށެވެ. "މިއީ މާއަވަހަށް މާފަސޭހައިން ފެތުރޭ ވޭރިއަންޓެއް. އެހެންކަމުން މިވޭރިއަންޓް ކޮންޓްރޯލް ކުރުމަށް އަހަރެމެންގެ ހަރަކާތްތައް ވެސް ވަރަށް ބޮޑަށް އަވަސް ކުރަންޖެހޭ،" ހުއަންގް ވިދާޅުވިއެވެ.\nގުއަންޒޯ އިން ބޭރަށް އެއްވެސް މީހަކު ދަތުރު ކުރުން ވެސް މިހާރު ވަނީ މަނާކޮށްފައެވެ. އެއީ އެހެން ސަރަހައްދުތަކަށް ބަލި ފެތުރިގެން ދިއުން ކޮންޓްރޯލް ކުރުމަށްޓަކައެވެ.\n2019 ވަނަ އަހަރު ފުރަތަމަ ޗައިނާ އިން ކޮވިޑް ފެނުމާއިއެކު ވެސް ބަލި ކޮންޓްރޯލް ކުރީ ފުރަބަންދުކޮށް، ގިނަ ފިޔަވަޅުތަކެއް އަޅައިގެންނެވެ. އޭގެ ފަހުން ވެސް ދޭތެރެ ދޭތެރެއިން ޗައިނާގެ އެކި ސަރަހައްދުތަކުން ކޮވިޑް ފެނެއެވެ. ނަމަވެސް ބަލި ފެނުމާއިއެކު އެސަރަހައްދެއް ފުރަބަންދުކޮށް ޓެސްޓް ކުރުން އިތުރުކޮށް، ޗައިނާ އިން އަންނަނީ ބަލި އެހެން ސަރަހައްދުތަކަށް ފެތުރުން ހުއްޓުވަމުންނެވެ.\nކޮވިޑް-19: މަތިވެރި ރައްޔިތުން ވެކްސިން ޖަހައި ނަމޫނާ ދައްކައިފި\nއިންޑޮނޭޝިއާ އިން ކޮވިޑް ޖެހިގެން އިތުރު 1598 މީހުން މަރުވެއްޖެ\nކޮވިޑް-19: ތައިލެންޑުން 20،000 ފައްސި، 188 މަރު!\nޖޫން 3, 2021 10:03\nއިންޑިއާ އެތި ތަހުގީގު ކުރަން އަންނިއާއި ހަވާލުކުރަން އެބަޖެހޭ މޯދީ އުފެއްދި އެއްޗެއްތޯ ބަލަން ދެން އޭގެ ރިޕޯޓް ލިބުނީމަ އިސްތިއުފާ ދޭނީ\nޖޫން 3, 2021 10:45\nއިންޑިއާވޭ ރިއެންޓަކީ އިންޑިއާގެ އުފެއްދުމެއް.. ވައި ރަސްލީކުވީ އިންޑިއާގެ އޮޑިއްސާގަހު ރި ލެބޯޓަ ރީއަކުން\nޖޫން 3, 2021 14:44\nމިހާރު އިންޑިއާއިން ބޭނުންވާނެ ޑެލްޓާއޭ ނުކިޔައި އިންޑިއާ ވޭރިއަންޓޭ ކިޔަން. އެއީ ޗައިނާ އަށް ވެރިވެގަންނަ އެއްޗަކީ އިންޑިއާގެ އެއްޗަކަށް ވުމަކީ އެމީހުންނަށް ލިބޭނެ ފަޚުރަކަށްވާނެތީ.


Rayyithunge majilis memberunnah: Islaahuvaan edheynama furusathu...\nރިޕޯޓު - ރައްޔިތުންގެ މަޖިލިސް\nރައްޔިތުންގެ މަޖިލީހުގެ މެންބަރުންނަށް: އިސްލާހުވާން އެދޭނަމަ ފުރުސަތު ނަގާނުލާ!\nގާނޫނު އަސާސީއާއި ގާނޫނުތަކުގެ ބާރުކަނޑުވައި، ފެހި ފޮތުގެ ވާގި ނައްތާލައިފި\nމާލު ބޮޑުކުރުމަށް ހިންގި ފާސިދު އަމަލުތަކުން މަޖިލީހުގެ ކަރާމާތް ކަނޑުވާލައިފި\nކުރިތިވެފައިވާ ބިރުވެރިކަމާއި އަޅުވެތިކަމުން ނަޖާވެވޭނެ ފުރުސަތު މިއޮތީ\nކ. މާލެ 15 އޭޕުރިލް 2017 | ހޮނިހިރު 20:37 2,505\nރައްޔިތުންގެ މަޖިލިސް ޖަލްސާއެއް ކުރިއަށްދަނީ - ޓްވިޓަރ\nދިވެހިރާއްޖެ ދައުރުކުރަމުން މިދަނީ މިގައުމުގެ ތާރީޚުގައި އަނދިރި ސަފްހާތަކަކެވެ. ރައްޔިތުންގެ ހައްގުތަކާއި މިނިވަންކަން ނިގުޅައިގަނެފި އެވެ. އެންމެ އަސާސީ ހައްގުކަމުގައިވާ ހައްގު ހޯދުމުގެ ހައްގު ވެސް ނިގުޅައިގަނެފި އެވެ. ގާނޫނު އަސާސީއާއި ގާނޫނުތަކުގެ ބާރުކަނޑުވައި، ފެހި ފޮތުގެ ވާގި ނައްތާލައިފި އެވެ. ގާނޫނީ ވެރިކަމުގެ ސިފަތައް ކެނޑި، ޖަންގަލީގެ ގާނޫނު ހިނގަން ފަށައިފި އެވެ. ރުށްގިނަ މީހާގެ އަޑުގަދަވެ، ބާރުގަދަ މީހާއަށް ހުރިހާ މޮޅެއް ލިބެން ފަށައިފި އެވެ. ނިކަމެތިން މާޔޫސްވެ، ނިޒާމާ މެދު އުންމީދު ކަނޑާލައިފި އެވެ.\nގައުމުގެ ހާލަތު މިހާ ދަށު ދަރަޖައަކަށް ވެއްޓިގެން ދިއުމުގެ ޒިންމާ އުފުލަންޖެހެނީ ރައްޔިތުންގެ ޚާދިމުންނެވެ. ދުވާލެއްގެ މައްޗަށް އެތައް ލައްކަ ރުފިޔާއެއް ޚަރަދުކޮށްގެން ހިންގާ ރައްޔިތުންގެ މަޖިލީހުގެ މެންބަރުން ޒިންމާ އުފުލަންޖެހެނީ ވަގުތީ މަންފާއެއްގެ ދަހިވެތިކަމުގައި ރައްޔިތުންގެ ހައްގުތައް ނިގުޅައިގަނަންނަން ގާނޫނުތައް ފާސްކުރީތީ އެވެ. އަދާލަތު ގާއިމްކޮށް، ހަމައާއި އިންސާފު ކަށަވަރުކޮށްދޭން ގާއިމްކޮށްފައިވާ މުއައްސަސާތައް ޒިންމާދާރުކުރުވުމުގައި އިހުމާލުވެފައިވާތީ އެވެ. އަމިއްލަ މާލު ބޮޑުކުރުމަށް ހިންގި ފާސިދު އަމަލުތަކުން މަޖިލީހުގެ ކަރާމާތް ކެނޑި، ހައިބަތު ގެއްލުނީތީ އެވެ.\nވަގަށް ނެގިހާ ރަށްތަކާއި ފަޅުތަކާއި ގިރިތަކުން ރައްޔިތުން ފޫހިކުރުވައިފި އެވެ. ރައްޔިތުންގެ މާލިއްޔަތަށް އިހުމާލުވެ، އެތައް ބިލިއަނެއް ގެއްލުވާލަން ފުރުސަތު ދިނީތީ ރައްޔިތުން އުންމީދު ކަނޑާލައިފި އެވެ. ނެގިހާ ފައިސާއާއި ރަށްތަކުގެ ދިފާއުގައި ރައްޔިތުންނަށް ޚިޔާނާތްތެރިވެ، އަނިޔާވެރިވަނީ ރައްޔިތުން ރޮއްވާފަ އެވެ. އަބުރުގެ ނަމުގައި ކިބުރުވެރިކަން އިސްކޮށް، ވައްކަން ހަލާލުކުރީ ރައްޔިތުން ބަކިކޮށްފަ އެވެ. ދުލުގެ މިނިވަންކަމުން ހައްގުތައް ހިފަހައްޓަން ފަށައި، ހައްގު ހޯދުމުގެ ހައްގުން ވެސް ރައްޔިތުން ބިކަކޮށްލައި އަޅުވެތިކޮށްލައިފި އެވެ.\nއުފެދިއްޖެ ކޮންމެ އެއްޗަކީ ފަނާވަނިވި އެއްޗެކެވެ. މިއީ ގުދުރަތީ ގާނޫނެވެ. މި ގޮތުގެ މަތިން އާރާއިބާރުގައި ދިރިއުޅުނު އެތައް ބަޔަކު ފަނާވެ ނެތިވެގެން ގޮސްފި އެވެ. ވަކިވެ ދިޔަ މީހުންގެ ހިތާމަތަކުން ހިތްތަކަށް ކެކުޅުން ދިނަސް، ލޯތަކުން ކަރުނު ހިލުވިޔަސް، އެކަން އަނބުރާ އިޔާދަކުރެވޭކަށް ނެތެވެ. އަޅުގަނޑުމެން ދިރިތިބީންނަށް އޮތީ އިބްރަތް ހާސިލުކޮށް، ތެދު މަގު އިޚްތިޔާރު ކުރުމެވެ. އަމަލުތައް ސީދާކުރުމެވެ.\nކޮންމެ މީހަކީ ވެސް ކުށެއް ކުރެވިދާނެ މީހެކެވެ. އަޅުގަނޑުމެން އިންސާނުންނަށް އޮންނަނީ ކުރެވޭ ކުށް އިސްލާހު ކުރުމެވެ. އެހެން މީހެއްގެ ހައްގަކަށް އަރައިގަނެވިފައިވާނަމަ، އެ ހައްގެއް ރައްދުކޮށް ނޫނީ މައާފަށް އެދުމެވެ. ދެން އެފަދަ ވިޔާނުދާ ކަމެއް ނުކުރުމަށް އަޒުމް ކަނޑައެޅުމެވެ. ކުށް ގަބޫލުކޮށް، އިސްލާހުވުމަކީ ތަގްވާވެރިކަމުގެ ސިފައަކަށްވާތީ އެވެ.\nމި ބީދައިން، އިސްލާހުވާން އެދޭނަމަ މެންބަރުންނަށް މިއޮތީ ރަނގަޅު ފުރުސަތެކެވެ. ރައްޔިތުންނަށް ވެވުނު ޣައްދާރަށް މައާފަށް އެދި، އަމަލުތައް ސީދާކުރުމުގެ ފުރުސަތެވެ. ތިން އަހަރު ވަންދެން ރައްޔިތުންނަށް ދެމުން އައި އަނިޔާ ހުއްޓާލައި، ރައްޔިތުންގެ ރުހުން ހޯދުމުގެ ފުރުސަތެވެ. ރައްޔިތުންގެ ފަޅި އިޚްތިޔާރުކޮށް، ރައްޔިތުންގެ ހައްގުގައި ވަކާލާތު ކުރުމުގެ ފުރުސަތެވެ. އިންސާފާއި، އޯގާތެރިކަން އިސްކޮށް، ބޭއިންސާފު ނައްތާލުމުގެ ފުރުސަތެވެ. ކުރިތިވެފައިވާ ބިރުވެރިކަމާއި އަޅުވެތިކަމުން ނަޖާވެވޭނެ ފުރުސަތެވެ. ގައުމު ވޭތުކުރަމުން މިދާ އަނިދިރި ދުވަސްތަކަށް ނިމުމެއް ގެނެސް، އަމާން ދަތުރަކަށް މިސްރާބު ޖެހުމުގެ ބޮޑު ފުރުސަތެވެ.\nއިސްލާހުވާން އެދޭނަމަ މި ފުރުސަތު ނަގާ ނުލައްވާށެވެ. މިސްރާބު ސީދާކޮށްލަން އަވަސް ވެލައްވާށެވެ. ގޮސް ހުސްވެގެން ނޫޅުއްވާ، އިލާހީ އަމުރަށް ކިޔަމަންވެލައްވާށެވެ. އުމުރު ހުސްވެ ސުވާލުކުރެވޭއިރު، ހިތް އުފާވާ ފަދަ ޖަވާބެއް ދެވޭ ވަރަށް އިސްލާހުވެއްލައްވާށެވެ. މި ވަގުތީ ދުނިޔޭގެ ދައުރުގެ ވަގުތު ނަގާނުލައްވާށެވެ. ހުރިހާ ބިރަކުން މިންޖުވެގެން މަހުޝަރުގެ މައިދާނަށް ދެވޭ ވަރަށް އިސްލާހުވެލައްވާށެވެ.


America Gai Ekuranee Bagaavaatheh - Raees Nasheed - Vaguthu\nއެމެރިކާގެ ޤާނޫނު ހަދާ މަޖިލިސްކުރާ ގެ ކަމަށްވާ ކެޕިޓަލް ބިލްޑިންގްގައި ކުރަމުން އެގެންދަނީ ބަޣާވާތެއް ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމެރިކާގެ ރިޔާސީ އިންތިޚާބުގެ ނަތީޖާގެ ސައްހަކަން ކަނޑައަޅަން ސެނެޓްގެ ބައްދަލުވުން ކުރިއަށް ދަނިކޮށް ރައީސް ޓްރަމްޕްގެ ސަޕޯޓަރުން ވަނީ ކެޕިޓަލް ބިލްޑިންގަށް ވަދެގެންފައެވެ. އެކަމަށް އިޝާރާތްކޮށް ރައީސް ނަޝީދު ކުރެއްވި ޓްވީޓެއްގައި ވިދާޅުވީ ކެޕިޓަލްގައި ހިނގަމުން ގެންދާ ކަންތައްތަކަކީ ބަޣާވާތާކަށް ނުވާނެ އެއްވެސް ގޮތެއް ނޯންނާނެ ކަމަށެވެ.\nއަމިއްލަ ތަޖުރިބާގެ އަލީގައި ވާހަކަދައްކަވާ ކަމަށް ވިދާޅުވެ ރައީސް ނަޝީދު ވިދާޅުވީ ބަޣާވާތެއްގެ ސިފަތައް އެމަނިކުފާނަށް ވަރަށް ރަނގަޅަށް އެނގިވަޑައިގަންނަވައެވެ. "މިއީ ހަމައެކަނި އެމެރިކާގެ ޑިމޮކްރަސީއަށް ލިބޭނެ ގެއްލުމެއް ނޫން. މިއީ މުޅި ދުނިޔޭގެ މިނިވަން ޑިމޮކްރަސީއަށާއި ޑިމޮކްރަޓިކް އަސާސްތަކަށް ލިބެމުންދާ ގެއްލުމެއް." ރައީސް ނަޝީދު ވިދާޅުވިއެވެ.\nއެމެރިކާގައި ކުރަމުން އެގެންދަނީ ބަޣާވާތެއް ކަމަށް ރައީސް ނަޝީދު ވިދާޅުވުމުން ބައެއް ފަރާތްތަކުން ވަނީ އެމަނިކުފާނަށް ފާޑުކިޔާފައެވެ. ރައީސް ނަޝީދަށް ފާޑުކިޔައި މީހަކު ކުރި ޓްވީޓެއްގައި ވަނީ "މަނިކުފާނު އިސްތިއުފާ ދެއްވީ އަމިއްލަފުޅަށް ބޭނުންފުޅުވުމުން. އެކަން ކޮމަންވެލްތުން ކުރި ތަޙްޤީޤުން ވެސް އެއޮތީ ފެންނަން. މަނިކުފާނަށް ވެރިކަމުގެ ބާރުތައް ގެއްލުނީ ޑިކްޓޭޓަރ ޓްރަމްޕް އެކޭ އެއްގޮތައް މަނިކުފާނުގެ ޕަޕެޓުން ލައްވާ ސަލާމަތީ ބާރުތަކަށް ހަމަލާ ދިނުމުން." ކަމަށެވެ.\nއިތުރު މީހަކު ބުނީ ރައީސް ނަޝީދު ވެރިކަމުން އިސްތިއުފާ ދެއްވުން އެއީ ބަޣާވާތެއް ކަމަށް ބުނުން އެއީ ޖޯކެއް ކަމަށެވެ. "އިސްތިއުފާގެ ސިޓީ ލިޔުއްވީ މަނިކުފާނު އަމިއްލަފުޅަށް. އިސްތިއުފާ އިއުލާން ކުރެއްވި ކެބިނެޓްގެ ހުރިހާ ވަޒީރުން އަރިހުގައި ބައިތިއްބަވައިގެން މަނިކުފާނު އޮފީހުގައި ހުންނަވައިގެން." އޭނާ ބުންޏެވެ.\nރައީސް ނަޝީދު 2012 ވަނަ އަހަރުގެ ފެބްރުއަރީ މަހުގެ 07 ވަނަ ދުވަހު ރައީސް ކަމުން އިސްތިއުފާ ދެއްވުމަށް ފަހު ޖެހިގެން އައި ދުވަހުން ފެށިގެން މިއަދާއި ހަމައަށް ވެސް އެމަނިކުފާނު ތަކުރާރުކޮށް ވިދާޅުވަމުން ގެންދަވަނީ އެމަނިކުފާނުގެ ވެރިކަން ވައްޓާލީ ބަޣާވާތަކުން ކަމަށެވެ.\nޖެނުއަރީ 7, 2021 09:54\nއާނ ކަލެއަށް ބޮޑައް އިނގޭނީ...ލޮލް\nބަޣާވާތުގެ ދޮން އަމާ\nޖެނުއަރީ 7, 2021 10:02\nކަލޭ ދާންވީނު ބަޣާވާތް ސްޓަޑީސް ކިޔަވަދޭން.\nޖެނުއަރީ 7, 2021 10:05\nކަލޭ މަޖިލީސްގެ ރައީސް ކަމަށް އައިސް ވެސް ތިހުރީ އެމް.ޑީ.ޕީ ގެ ތެރޭގައި ބާޣާވާތް ކޮށްގެން، އެހެން މީހުންގެ ލޮލުގައި އިނަސެންޓް ކަމުގެ އަދުން އަޅުވަފަ.ބަޣާވާތޭ ކިޔަން ކަލޭ ލަދު ގަންނަން ޖެހޭނެ، އެންނޫނަސް ޑިމްކްރަސީ ގެ ވަހަކަ ދައްކަން ކަލޭ ލަދު ގަންނަން ޖެހޭނެ މިހާރުވެސް ސޯލިހުގެ ވެރިކަމަށް މަޖިލީސް ތެރެއިން ބަޣާވާތް ކަލޭ ކުރަނީ.\nޖެނުއަރީ 7, 2021 10:13\nބަޣާވާތް ކަނޑައެޅުމަށް މުޅިދުނިޔެއަށް އައްޔަންކޮށްފައިވާ ބޭފުޅާ! ސާބަހޭ.\nޖެނުއަރީ 7, 2021 10:19\nއެހެންވިއްޔާ ފެބްރުއަރީ 8 ވަނަ ދުވަހު ކަލޭވެސް ކުރީ ބަޣާވާތް! އަމިއްލައަށް އިސްތިޢުފާދީފައި ބަޑިޖެއްސީއޭ، ހާމާނޭ ފަޅޮލޭ ކިޔާފަ...... ހަމަ ކަލޭ ހެދިހެން ÷ްރަމްޕް ވެސް އެ ހަދަނީ!\nޖެނުއަރީ 7, 2021 10:22\nދީނީ ހައްދުފަހަނައެޅި ބަޔަކު އަޑީގަތިބެގެން ހިންގާކަމެއް ނޫންބާ އަނެއްކާ.\nޖެނުއަރީ 7, 2021 16:32\nއެސޮރައް އެހެން ބުނަން ނޭންގުނީ އެސޮރު ކުރިކަންތައް އެސޮރު އެކިޔާދެނީ\nޖެނުއަރީ 7, 2021 10:26\nވަރަށް ރަގަޅަށް ތިބުނެވުނީ ބަގާވާތް ކުރުމާއި، ބަގާވާތް ރޭވުމަކީ ކަލޭގެ އެންމެ ފޭވަރިޓު ހޮބީ،\nޖެނުއަރީ 7, 2021 10:31\nމަނިކުފާނު އިސްތިއުފާ ދީފައި އަނެއް ދުވަހު މުޅި ރާއްޖޭގައި ހުޅު ޖެހުން އެއީ ބަޣާވާތެއް ނޫންތޯއެވެ. ލަދުވެތިވާނީވެސް ހަމަހޭގައި ހުރެގެންތާއެވެ.\nޖެނުއަރީ 7, 2021 16:34\nހަމާގަ އޭނަ ހުންނާނެތަ މުޅި އިގެރޭސިވަލާތު ބަބްދު.\nޖެނުއަރީ 7, 2021 10:41\nމަޖްލީހު ރައީސޫ! އަހަރެމެންނަށް ކޮންފިކުރެއް! މަޖްލީހު ރައީސޫ އުޅުއްވާ ތި ކުޅީގަ!\nޖެނުއަރީ 7, 2021 10:51\nނޮވެމްބަރު3ގައިވެސް ކުރީ ބަޣާވާތެއް.\nޖެނުއަރީ 7, 2021 10:59\nކިތަންމެ ބާރުލާފައި ކިތަންމެ މޮޅަށް އާޓިކަލް އެއް ލިއުނަސް ރައީސް ނަސީދު ވެރިކަން ވައްޓާލީ ބަޣާވާތަކުން ނޫންގޮތަކަށް ގޮތަކައް ނުވާނެ! އެތަން އަހަރުމެން ލޮލަށް ފެނުނު.\nޖެނުއަރީ 7, 2021 14:24\nއެހެންވީމާ ފެބްރުވަރީ 8 ގަވެސް ބަޤާވާތެއް\nޖެނުއަރީ 7, 2021 14:33\nއައިނު ހައްދަންވީނު؟ އެހެން މީހުންނަކަށް ތިމަންޒަރެއް ނޫން ފެނުނީކީ.\nޖެނުއަރީ 7, 2021 16:37\nޓްރަންފް ނިކުމެގެން އުޅުނުގޮތައް އަންނި ނިކުމެބުނީ ކަލޭމެންތިތިބީ ކުއްވެރިވެފައޭ ހައްޔަރުކުރާނެމޭ. އެއީ އަނި ކުރި ބަގާވާތް\nޖެނުއަރީ 7, 2021 11:04\nމަނިކުފާނު މަޖިލީހުގައި ތިކުރައްވަނީ އަސްލު ބަޣާވާތް\nޖެނުއަރީ 7, 2021 11:23\nއެއްވެސް އެއްޗެއް އެގޭމީހެއްނޫން\nޖެނުއަރީ 7, 2021 12:00\nބެއްޔާ ކަލޭތީދުވަނަ އެލެކު ސް..\nޖެނުއަރީ 7, 2021 12:26\nކަލޭމެންގެ މީހުން ރައްޔިތުންގެ މަޖިލިސްގެ އިދާރާއަށް ފާރުމަތިންވަދެ ގަތްގަޑަކީވެސް ބަގާވާތެއް ކަމަށް އެއްބަސްވީތާ\nޖެނުއަރީ 7, 2021 13:01\nމި ށައިތާނާމީ ބަގާވާތް ކަނޑައަޅަން ފާޅުވެފަ ހުރި މީހެއްތަ!\n3 ނޮވެމްބަރ 1988 އެއީ ބަގާވާތް ކުރިދުވަސް\nޖެނުއަރީ 7, 2021 13:17\nބެއްޔާ ކަލެއަށް ބަގާވާތް ކިޔަން އިނގޭތަ ބަލަ ޔޫރިޕިއަން ޔުނިއަން އިން ވެސް އެތަހުގީގުގެ ފަހުމަރުހަލާ ތަކުގައި ބައިވެރިވި އެމީހުން ކުރި ސުވާލަުތަކަށް ކަލޭމެންގެ އެކްޓިވިސްޓުންނަށް ޖަވާބެއް ނުދެވުނު ބަޔަކު ޖުމްހޫރީ މައިދާނަށް އެއްވާއިރަށް އިސްތިއުފާ ދޭނީ މޮޔައެއް އޮގަސްޓް ބާރަ ތޭރަ މޭޑޭ ފެބްރުއަރީ 1 މިހުރިހާ ދުވަހެއް މިގައުމަށް އައި އަދި ވަހީދުސަރުކާރުގައި ކިތައް ފަހަރަށް މީހުން މަގުތަކަށް އެއްވީ އެތިން ވެރިން ވެސް އިސްތިއުފާއެއް ނުދެއްވާ\nބިރުން ހީސް ލަވައެއް ނުގަނޭ ހަމަ ހޭގައި ތިއްބެވީ މައުމޫން ، ޔާމިން، ވަހީދު އެތިބީ ލީޑަރުންނަކީ.....\nޖެނުއަރީ 7, 2021 13:20\nބައާވާތް ކުރާ މީހުން ނަށް ބައާވާތް އެންމެ ރަގަޅަށް އެގޭނީ އަމިއްލަ ފުޅަށް އި ސްތިއުދީފަ ޖެހިގެން އާ ދުވަހު ގައުމު ބޮޑު ހުޅުން އަންދާލީ\nޖެނުއަރީ 7, 2021 13:33\nކަލޭގެ ބޮޑު އަނގަ!\nޖެނުއަރީ 7, 2021 13:43\nރާއްޖޭގައި ބަޣާވާތްކުރީ ނަޝީދު.\nބައި ދަނޑި ކަލޯ\nޖެނުއަރީ 7, 2021 14:05\nރައީސް ނަޝީދު ގެ ޓުވިޓަށް އަހަރެން ތާއިދު ކުރަން\nޖެނުއަރީ 7, 2021 14:20\n8 ފެބުތުއަރީ 2012 ގައި މިބޭފުޅާ ހިންގީ ކޮންކަމެއްބާ؟\nއެމެރިކާގަ އެކުރަނީ ބަގާވާތެއްނަމަ އެބަގާވާތުގަ އިސްމީހަކީ އެމެރިކާގެ ރައީސް ތޯ؟ރާއްޖޭގެ ފްބރުއަރި72012 ނ ގަ ނިމުނު ބަގާވާތް ކަމަށް ނަސިދު ވިދާޅުވާ ކަމުގަ ގާޏޫނުއަސަސިގަޑުބަޑުކޮށް ބާރުތައް އަތަށްނެގިކަމަސްލިޔެ ގާނޫނުއަސަސީހުއްޓިފަ ވާކަމަށް ނުވަތަ ގާނޫނުއަސަސިއަށް އަމަލުކުރުން ހުއްޓާލި ކަމަށް އިއުލާންކުރުން އެއީ އެމެރިކާގަ ވެސް މިހާރު ޖެހިގެން މިއުޅޭކަމަކީ އެކަން ނަސީދު ކުރައްވާފަ ނަސިދުގެ ސަޕޯޓަރުން ގެ ބަދަލުގަ ނުކުތި އިދިކޮޅުން އެމީހުންގެ މުޒާހަރާގަ ބުނީ ގާނޫނީ އިމުގެތެރެއަށް ވަނުމަށް ގާނޫނަށާ ގާނޫނުއަސަސީ އަށް އަމަލުކުރުމަށް. އެމެރިކާގަ ބަގާވާތުގެނައީޓްރަމްޕް ނަމަ ރާއްޖޭގަ ބަގާވާތެް ގެނައީ ކާކު؟\nޖެނުއަރީ 7, 2021 14:39\nމިސޮރަށް ހުރިހާކަމެއްވެސް އެންމެ މޮޅަށް އެނގޭނީ މިސޮރު ފޭރިގަތްވެރިކަން އަތުން ބީވީމާ މުޅިޤައުމުގަ ހުޅުޖަހާ ހިންގީ ކޮންކަމެއްބާ؟ އެކަން ބަޣާވާތަކަށްނުވޭ އެއީ ޤައުމު އާރާސްތުކުރުންބާ؟\nޖެނުއަރީ 7, 2021 14:44\nމިހާރު އެމެރިކާގަ ބަގާވާތެއް ގެނެސް ގެންއުޅޭ ކަމަށް ބުނާނަމަ އަދި ބަގާވާތް ގެނައީ އެމެރިކާގެ ރައީސް ކަމަށް ސިފަވާނަމަ.އެމެރިކާގް ރައީސް އެވަނީ ގާނޫނުއަސަސިއަށާ ގާނޫނަށް އަމލުކުރުން ހުއްޓާލާފަ. ދިވެހިރާއްޖޭގެ 2012 ފެބްރުއަރީ7ގައޭރުގެ ރައީސް އިސްތިއުފާދޭންޖެހުނީ ވެސް ގާނޫނުއަސަސިއާއި ގާނޫނުގެ ބޭރުން އަމަލުކުރައްވަން ފެއްޓެވުމުން. އެމެރިކާގަ ވެސް އެވަނީ ރައިސް ގާނޫނުގެ ހުދޫދުން ބޭރުވެ ވަޑައިގެންފަ. ރާއްޖޭގެ ވެރިކަމުގަ އޭރު ހުންނެވިފަރާތުންވެސް ގާނޫނުގެ ހުދޫދުންބޭރުވެ ދުސްތޫރީ ބަގާވާތެއް އިއުލާން ކުރެެއްވުމުން ވެރިަކަން ވެއްޓުނީ\nޖެނުއަރީ 7, 2021 15:06\nތެދެއް ބާޢީ އާއިލާއެއްގެ ބޭފުލެއްވީމަ އެނގޭނެ ވަރައްބޮޑައް.\nޖެނުއަރީ 7, 2021 15:08\nއޯހް ތިޔަ އެއްބަސްވެވުނީ ފެބުރުއަރީ7ގައި ހުޅުޖަހައި ހެދީ ބަޣާވާތެއްގެ ތެރެއިންކަން.\nޖެނުއަރީ 7, 2021 15:17\nބަގާވާއި ކަލޭ އަނގައޭކިޔާބަ\nޖެނުއަރީ 7, 2021 15:22\nނަޝީދު ވެރިކަމުން ދުރުކުރީ ބަޣާވާތަކުންނެއްނޫން...އެހެނަސް މަޖުބޫރުކޮށް ގަދަބާރުން ކަން އެނގެން އެބައޮތް...ކޮންމެ ބަޣާވާތަކީ މަޖުބޫރެއް ގަދަބާރެއް އޭގަ އެކުލެވޭނެ އެއްޗެއް..އެހެނަސް ކޮންމެ މަޖުބޫރަކީ އަދި ގަދަބާރަކީ ބަޣާވާތެއް ނޫން...\nޖެނުއަރީ 7, 2021 15:41\nދެން އޮތީ ރާއްޖޭގަ ބަލަން ތިބެމާ\nޖެނުއަރީ 7, 2021 16:15\nކަލޭ ބުނާ މޮޅު ޑިމޮކުރަސީ އޮތްތަން އެއީ\nޖެނުއަރީ 7, 2021 18:18\nކަލޯ އިސްތިއުފާ ދީފައި އަނެއް ދުވަހު މުޅި ރާއްޖޭގައި ހުޅު ޖެހުން އެއީ ވެސް ބަޣާވާތް. އަދި އެއަށް ކިޔަނީ ޤައުމު ފަނާކުރާ ބަޣާވާތް. މިއަދު ވެރިކަން ލިބިފައި މި އޮތީ ޤައުމު ފަނާކުރި ބަޣީންނަށް. އަބަދުވެސް ގުދާ ގުދާ ގޮވަން އެންމެ ކުރިޔަށް ނުކުމެ ހުންނާނީ ހަތް ގުދު އޮންނަ ކަލޭގެ.\nޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން. ޤައުމު ފަނާކުރި ބަޣީން.\nޖެނުއަރީ 8, 2021 10:03\nގައިގެ އެންމެ ހިމަ ނާރުގަވެސް ބަޣާވާތުގެ ލޭ ހިނގާ މީހަކަށް އެނގޭނެ ބަޣާވާތް.\nޖެނުއަރީ 8, 2021 14:08\nބަޣާވާތަކައް ބަޣާވާތެއް އެނގުނު ގޮތް ބަރަށް މޮޅު.\nޖެނުއަރީ 12, 2021 09:50\nއެއްވެެސް ކުއްޖަކަށް އިންތިހާބު ކާމިޔާބު ނުވެއްޖެ ނަމަ އެއީ އިންޑިއާއިން ރިޝްވަތު ދިނީ. މި ފަހަރު އެމެރިކާގައިވެސް އިންޑިއާ ސަރުކާރާ ހެދި ޓްރަމްޕް ނުހޮވުނީ. އިންތިޚާބުގެ ޞައްޙަ ކަމާމެދު ސުވާލް އުފެދޭ.\nޖެނުއަރީ 12, 2021 10:04\nޓްރަމްޕް އަކީ ހަމަ އަސްލުވެސް ޕީޕީއެމް މީހެެއް. އެމެރިކާގެ ވޯޓް ހަމަ ތިރިއަށް ވެއްޓެނީ ތިރީގަ ޖެހި ވޯޓް މައްޗަށް އަރަނީ އޮޓަމެތިކުން. އީސީ ސަރީފޫ


Miee Maabandu Meehun Samaalukan Dheyn Jehey Varah Muhinmu Kameh - Vaguthu\nމިއީ މާބަނޑު މީހުން ސަމާލުކަންދޭން ޖެހޭ ވަރަށް މުހިންމު ކަމެއް\nމާބަނޑު ދުވަސް ވަރަކީ އަންހެނެއްގެ ހަޔާތުގައި އަންނާނެ އެންމެ މުހިންމު އަދި އެންމެ ހާއްސަ އެއް ދުވަސްވަރެކެވެ. އެހެނީ މައިމީހާގެ ރަހިމުގެ ތެރޭގައި ހެދިބޮޑުވަމުން އަންނަ ތުއްތު ފުރާނަ ދުޅަހެޔޮ ސިއްހަތެއްގައި ދުނިޔެއަށް އުފަން ކުރުވުމަށް ކޮންމެ މަޔަކުވެސް ބޭނުންވާނެތީއެވެ.\nއަދި މާބަނޑު ދުވަސްވަރު އެކި އެކި ތަކްލީފްތަކާއި ކުރިމަތިލާން ޖެހެއެވެ. އެގޮތުން ފައި ފޮށްސިވުމާއި އައްސިވުން އެއީ އާންމު ކަންކަމެވެ. އަދި ބަނޑަށް ދުވަސް ވަމުންދާ ވަރަކަށް ބަނޑުގެ އެކި ސަހަރައްދު ކަހާ ހިރުވާ ގޮތްވެއެވެ. އެއީ ދަރިފުޅަށް ޖާހަ ހެދުމަށް ބަނޑާއި އެއްވަރަށް ހަންގަނޑުވެސް ދެމޭތީއެވެ.\nނަމަވެސް މާގިނައިން ކެހުމަކީ ނުވަތަ ބަނޑުގެ އެކި ސަރަހައްދުތަށް ހިރުވުމަކީ ފަރުވާކުޑަކޮށްލެވޭ ވަރުގެ ކަމެއް ނޫނެވެ. އެހެނީ އެއީ ސިއްހީ ބޮޑު ބަލިމަޑުކަމެއްގެ އަލާމާތަކަށް ވެދާނެތީއެވެ. މާބަނޑު ދުވަސް ވަރު މާގިނައިން ބަނޑު ކެހުމަށް ކިޔާ އުޅެނީ ‘ޕްރެގްނަންސީ ކޮލެސްޓަސިސް’ އެވެ. އަދި މިކަމަށް މަގުފަހިވަނީ ހަށިގަނޑުގައި ހަޖަމުކުރަން ބޭނުންކުރާ ދިޔަ އެއް ކަމަށްވާ ބައިލް، މަންމަގެ މޭ (ލިވަރ) އިން ޑުއޯޑިނަމް އަށް ދަތުރުކުރާ މިންވަރު މަދުވުމުންނެވެ.\nކޮލެސްޓަސިސް ޖެހުމުގެ އަލާމާތްތަކުގެ ތެރޭގައި ބަނޑަށް ތިން މަސް ފަހުން ބަނޑުގެ އެކި ސަހަރައްދު އެކުލެވޭެން ހަށިގަނޑުގެ އެކިތަންތަން ހިރުވުން ހިމެނެއެވެ.އަދި ކާހިތް ކެނޑުމާއި ހަށިގަނޑުގެ ކަންކަން ކުރުމަށް ފޫހިވުންވެސް ހިމެނެއެވެ.\nކޮލެސްޓަސިސް އަށް އެކަށީގެންވާ ވަގުތުގައި ފަރުވާ ނުކުރެވިއްޖެނަމަ، ދަރިފުޅު ދުވަސް ނުފުރާ ވިހެއުމަށް އަދި ބަނޑުގައި މަރުވުން ފަދަ ކަންތައްތަކަށް ވަރަށް ބޮޑަށް މަގުފަހިވެއެވެ. މިގޮތަށް ދިމާވަނީ މަންމަގެ ހަށިގަނޑުގައި ހުންނަ ބައިލް ޖޫސް ވާމަހުގެ ތެރެއަށް ވަދެ، ދަރިފުޅުގެ ހިތާއި ހަމައަށް ދާތީއެވެ. އަދި މިކަމުގެ ނުރައްކާ އެންމެ ބޮޑީ 37 ވަނަ ހަފްތާގައި ކަމަށް ސައިންސްވެރިން ބުނެއެވެ.\nއެހެންކަމުން މާބަނޑު ދުވަސްވަރު މާގިނައިން ބަނޑު ކަހާ ނަމަ އެއީ އަޅާނުލާ ދޫކޮށްލެވޭ ވަރަށް ވުރެއް ނުރައްކާ ކަމެކެވެ\nސެޕްޓެމްބަރު 15, 2018 13:38